Shahid Kapoor Ge Mi Vahaka Thah Engeytha?\nޝާހިދު ކަޕޫރުގެ މި ވާހަކަތައް އެނގޭތަ؟\n9 މަސް, 1 ހަފްތާ,4ދުވަސް,2ގަޑި, 23 މިނެޓް, 35 ސިކުންތު ކުރިން 2850ފަތޯނާ ފާއިޒް\nޝާހިދު ކަޕޫރަކީ އެކްޓް ކުރުމުގެ އިތުރުން މޮޅު ނެށުންތެރިއެެއްގެ ގޮތުގައި ގިނަ ބަޔަކު ފާހަގަ ކުރާ ތަރިއެކެވެ. ޝާހިދު އުފަންވެފައިވަނީ 25 ފެބްރުއަރީ 1981ގައެވެ. ޝާހިދު ކަޕޫރުގެ މަންމަ އާއި ބައްޕަ އަކީވެސް ފިލްމީ ދާއިރާއާއި ގުޅިފައިވާ ދެމީހުންނެވެ.\nޝާހިދުގެ ބައްޕަ ޕަންކަޖް ކަޕޫރަކީ ސްޓޭޖް މަތީގައި އެކްޓު ކުރުމުގެ އިތުރުން ޓީވީ ޑްރާމާތަކުންވެސް ފެނުނު ފަރާތެކެވެ. މީގެ އިތުރުން މަޝްހޫރު ފިލްމުތަކުންވެސް އޭނާ ފެނިގެންގޮސްފައިވެއެވެ.\nޝާހިދުގެ މަންމަ ނިލިމާ އަޒީމް އަކީވެސް އެކްޓްރެސްއެއްގެ އިތުރުން ކްލެސިކަލް ޑާންސަރއެކެވެ. ޝާހިދުގެ އުމުރުން3އަހަރުގައި އޭނާގެ މައިންބަފައިން ވަނީ ވަކިވެފައެވެ. އޭގެ ފަހުން ޝާހިދު އުޅުނީ އޭނާގެ ކާފަމެންގެ ގޭގައެވެ.\nޝާހިދު އެންމެ ފުރަތަމަ ކިޔެވީ މުމްބާއީގައި ހުންނަ ރާޖުންސް ވިދަޔާލާ ސްކޫލުންނެވެ. އޭގެ ފަހުން ޝާހިދު3އަހަރުވަންދެން ކިޔަވާފައިވަނީ މީޓީބާއީ ކޮލެޖުންނެވެ. ޝާހިދުގެ ކާފަ އަންވަރް އަޒީމަކީ އިންޑިޔާގައި އެއްއިރެއްގައި ވަރަށް މަޝްހޫރު ޖާނަލިސްޓެކެވެ.\nޝާހިދުގެ މުނިކާފަ ކޭއޭ އައްބާދް އަކީ ޖާނަލިސްޓެއްގެ އިތުރުން ވަރަށް މަޝްހޫރު ސްކްރީން ރައިޓަރެކެވެ. ޝާހިދު އެންމެ ފުރަތަމަ އެކްޓިންއާއި ގުޅުން ހުރި ކަމަަކަށް ކޮށްފައިވަނީ އިޝްތިހާރު ކުޅުމާއި މިއުޒިކް ވީޑިޔޯ ކުޅުމެވެ. ޝާހިދު ފިލްމު ކުޅެން ފެށުމުގެ ކުރިން އޭނާ ވަނީ ނަށަން ދަސްކޮށްދޭ އިންސްޓިޓިއުޓް ތަކުން ތަމްރީންވެސް ހޯދާފައެވެ. މަޝްހޫރުވި ފިލްމު ތާލްގެ ލަވައެއް ކަމަށްވާ ކަހީ އާގް ލަގޭ ލަގްޖާވޭ މިލަވައިގައި ޝާހިދު ވަނީ ބެކްގްރައުންޑް ޑާންސަރއެއްގެ ގޮތުގައިވެސް މަައްކަތް ކޮށްފައެވެ.\nޝާހިދުގެ ފުރަތަމަ ފިލްމަކީ 2003 ވަނަ އަަހަރު ރިލީސް ކުރި ފިލްމު އިޝްކް ވިޝްކްއެވެ. މިފިލްމަށް މާބޮޑު ކާމިޔާބެއް ނުލިބުނު ނަމަވެސް މިފިލްމުގައި ޝާހިދުގެ ރޯލަށް ގިނަ ބަޔަކު ތައުރީފް ކުރިއެވެ. ޝާހިދަށް މިފިލްމުން ވަނީ އަލަށް ތައާރަފްވި އެންމެ މޮޅު އެކްޓަރުގެ އެވޯޑް ލިބިފައެވެ. މިފިލްމަށްފަހު ޝާހިދު ދެން ފެނިގެން ދިޔައީ ދިލްމާންގޭ މޯއިންނެވެ. އެހެންނަމަވެސް އެފިލްމް ކާމިޔާބެއް ނުވެއެވެ.\nޝާހިދު ދެން ފެނިގެން ދިޔައީ ފިލްމު ފިދާއިންނެވެ. މިފިލްމުގައި ޝާހިދާއެކު ފެނިގެން ދިޔައީ ފަރްދީންހާންގެ އިތުރުން ޝާހިދުގެ ކުރީގެ ލޯބިވެރިޔާ ކަރީނާ ކަޕޫރެވެ. މިފިލްމަށް ފަހު ޝާހިދަކީ އެކްޝަން އަދި އިމޯޝަނަލް ރޯލުތައްވެސް ކުޅެވިދާނެ މީހެއްކަން އޭނާ ސާބިތުކޮށްދިނެވެ.\nއެހެންނަމަވެސް ފިދާއަށް ފަހު ޝާހިދު ދެން ފެނިގެން ދިޔަ ފިލްމުތަކުން އޭނާއަށް މާބޮޑު ކާމިޔާބެއް ލިބިފައިނުވާކަން ފާހަގަކޮށްލެވެއެވެ. 2006 ވަނަ އަހަރު ޝާހިދު ކަޕޫރް ވަނީ ކަރީނާ އާއިއެކުގައި ދެފިލްމެއް ކުޅެފައެވެ. އެއީ 36 ޗައިނާ ޓައުން އަދި ޗުޕްޗުޕްކޭއެވެ.\nއެދެފިލްމަށް ފަހު 2006 ވަނަ އަހަރު ރިލީޒް ކުރި ފިލްމު ވިވާއަށް ވަނީ ބޮޑު ތަރުހީބެއް ލިބިފައެވެ. މިފިލްމުގައި ޝާހިދުއާއި އަމްރީތާ ރާއޯގެ އޮންސްކްރީން ކެމިސްޓްރީއަށް ގިނަ ބަޔަކު ވަނީ ތައުރީފް ކޮށްފައެވެ.\n2007 ވަނަ އަހަރުގެ ކުރީކޮޅު ރިލީޒް ކުރި ފިލްމު ފޫލްއެން ފައިނަލްއަކީ ކާމިޔާބް ފިލްމެއް ނޫނެވެ އެހެންނަމަވެސް އެއަހަރުގެ ފަހުކޮޅު ރިލީޒް ކުރި ރޮމޭންޓިކް ކޮމެޑީ ޖަބްވީމެޓުން ޝާހިދަށް އެންމެންގެ ތައުރީފް ލިބިގެން ދިޔައެވެ. އިމްތިޔާޒް އަލީގެ މި ފިލްމަކީ ބްލޮކްބަސްޓަރއެކެވެ. ޖަބްވީމެޓުން ޝާހިދު ވަނީ ފުރަތަަމަ ފަހަރަށް ބެސްޓް އެކްޓަރ އެވޯޑަށް ނޮމިނޭޓްވެފައެވެ. ޖަބްވީމެޓް ރިލީޒް ކުރަން އުޅެނިކޮށް ޝާހިދު އާއި ކަރީނާ ވަކި ވެފައެވެ.\nއެހެންނަމަވެސް އެދެމީހުން ވަކި ވިފަހުންވެސް އެދެމީހުން އެކީގައި ފެނުނު ފިލްމެއް ވަނީ ރިލީޒްކޮށްފައެވެ. އެއީ މިލޭންގޭ މިލޭންގޭއެވެ. މިފިލްމުގެ ޝޫޓިންގެ މަސައްކަތްތަކަކީ މާކުރިން ނިންމާފައިވާ މަސައްކަތެކެވެ. އެހެންނަމަވެސް ޑަބިންގެ މަސައްކަތް ކޮށްފައިވަނީ ޝާހިދާއި ކަރީނާ ވަކިވި ފަހުންނެވެ. އެހެންކަމުން ޑަބް ކުރުމަށް ދެމީހުންވެސް ގޮސްފައިވަނީ ވަކިން ކަމަށް ހަބަރުތައް ބުނެއެވެ.


30 ދުވަސް ވީ އިރުވެސް މި އިވެނީ 30 އަހަރު ވަންދެން އިވުނު ބަޖެޓުގެ ފޫގޮސް ދިޔަވާން ފެށިވާހަކަ – Maldivian Democratic Party\n30 ދުވަސް ވީ އިރުވެސް މި އިވެނީ 30 އަހަރު ވަންދެން އިވުނު ބަޖެޓުގެ ފޫގޮސް ދިޔަވާން ފެށިވާހަކަ\nލިޔުނީ : ޙަމްދޫން ރަޝީދު / ގދ. ނަޑެއްލާ ( ނަޑެއްލާ އެމް.ޑީ.ޕީ މެދުމިން ގޮފީގެ ރައީސް )\n30 އަހަރުވީ ސަރުކާރެއްގެ އަނިޔާވެރި ވަކިތަކުން ދިވެހިން މިންޖުވުމަށްޓަކައި މީގެ އަހަރުތަކެއް ކުރިން ދިވެހި އަބްތާލުން ތަކެއް ޑިމޮކްރަސީގެ ޖިހާދު ފެއްޓިއެވެ. ދިވެހިން މީގެ3އަހަރު ކުރިން 11 ނޮވެމްބަރ 2008 އިން7ފެބުރުއަރީ 2012 އަށް ދެކެމުން އައި ޑިމޮކްރަސީގެ އުސޫލްތަކާއި ހަމަތަށް މި ގައުމަށް ގެނައުމަށްޓަކައި އެތައްބަޔަކު ވަނީ ޖާނާ މާލުން ގުރުބާން ވެފައެވެ. ޖަލުގެ ތޭރި ތަކުގެ ޝިކާރައަކަށްވެ، އާއްމު ކެއުމަކީ ފުޅިތޮށި ކަމުގައިވެ، އަސޭމިރުސް ދުމާއި ކަރަންޓް މުގުރާއި ވަޔަށް ޖައްވަށް ޖެހި އުންޑަތަކާއިއެކު މި ގައުމުގެ ފަސްގަނޑުގެ ތެރެޔަށް ސަތަރިޔަށްލާ ބުޅާފަދައިން ވަޅުލި މި ގައުމުގެ ދަރިންވެސް ތިބިކަމީ މި ގައުމު ހެކިވާކަންކަމެވެ.\nދިވެހިން އިސްލާހަށް ނިކުންނަން ޖެހުނު މައިގަނޑު ސަބަބަކީ ލާއިންސާނީ އަނިޔާއެވެ. ވީނުވީއެއްނޭނގި ގުއަންޓަނާ މޯބޭ ޖަލުން މީހުން ގެއްލޭ އުސޫލުން ދިވެހި ޖަލުތަކުން މީހުން ގެއްލުމެވެ. ޒަމާންތަކަކަށް ފަހު މިނިކަށިތަކެއް ޖަލުތައް ހިމެނޭ ސަރަހައްދުތަކުން ފެނުމުން އެގެއްލުނު ދިވެހި ދަރިންތައްވީ ކޮންތާކު ކަން މިއަދު ރައްޔިތުނަށް ވަނީ ހާމަވެފައެވެ. މިކަންކަމުގެ އިތުރުން ދިވެހިންގެ ދިވެހި ވެރިކަން ހިސޯރު ކޮށް 30 އަހަރު ވެރިކަންކުރި މައުމޫން އަބްދުލް ޤައްޔޫމް ގެ ވެރިކަމުގައި މުޅިންވެސް އަޑުއިވެނީ ބަޖެޓްގެ ފޫގޮސްފައިވާ އަޑެވެ.\nމީގެ 30 އެތައް އަހަރެއް ކުރިން މައުމޫނުގެ ވެރިކަމާއެކު އުފެދި އައި ބައެއް ވެރިކަންތަކަށް ބަލާއިރު މިސްރު ، ތައިލޭންޑްގެ ވެރިރަށް ބެންކޮކް ފަދަ ކުރި އަރާފައިވާ ގައުމުތައް ފާހަގަ ކޮށްލެވެއެވެ. އެ އިޤްތިސޯދުތަކަކީ ވެސް މީގެ 30 އަހަރު ކުރިން އެހާ ބޮޑު ކުރިއެރުންތަކެއް ހޯދާފައިވާ އިޤްތިސޯދުތަކެއް ނޫނެވެ. ނަމަވެސް މައުމޫންގެ ވެރިކަމުގެ އުފެދުމާއި ހަމައިން މި ގައުމުތަކުގެ ވެސް ވެރިކަން ބަދަލުވެ ޤައުމުތައް ކުރިއަރާ ދިޔައެވެ. އެކި ޤައުމުތައް ކުރިއަރާ ދިޔައީ އެކި ވަސީލަތްތަކުގެ އެހީގައެވެ.\nދިވެހިނަށް ލިބިފައިވާ އެންމެ ބޮޑު ވަސީލަތަކީ މަސްވެރިމާއި ޓުއަރިޒަމް އެވެ. މި2ސިނާއަތުންނާއި އެހެނިހެން މަސައްކަތްތެރިކަމުން ދުވާލެއްގެ މައްޗަށް އެތައް ނަފާއެއް ދިވެހި ދައުލަތަށް ވަނަމުން ދިޔަކަމީ ދިވެހި ތަރީޚް ހެކިވާ ކަމެކެވެ. އެގޮތުން ބޮލެއްގެ މައްޗަށް ޖީޑީޕީގެ ގޮތުގައި 2003 ވަނަ އަހަރު 950 ޑޮލަރު ، 2004 ވަނަ އަހަރު 1068 ޑޮލަރު 2005 ވަނަ އަހަރު 976 ޑޮލަރު ، 2006 ވަނ އަހަރު 1167 ޑޮލަރު ، 2007 ވަނ އަހަރު 1290 ޑޮލަރު 2008 ވަނަ އަހަރު 1447 ޑޮލަރު ދިވެހި ކޮންމެ ބޮލަކަށް ލިބިފައިވާ އިރު މީގެ ކުރީގެ ތަފާސް ހިސާބު ތަކުން މިއަދަދު އިތުރުވެފައިވާކަން ފާހަގަ ކުރެވެއެވެ. ސުވާލަކީ މި ފައިސާއިން ދިވެހި ޤައުމުގެ ކުރިއެރުމަށް ކުރެވުނީ ކޮންކަމެއް ބާވައެވެ. ދިވެހިންނަށް ލިބިދެވެންޖެހޭ އަސާސީ ހައްގުތަށް ކަމުގައިވާ ފެނާއި ނަރުދަމާ އަދި ބޯހިޔާވަހިކަން ފަދަ ކަންކަން 30 އަހަރު ވީ އިރު ދިވެހިންނަށް ފޯރުކޮށްދެވިފައި ނުވާކަމީ ދިވެހިން އިސްލާހަށް ނުކުންނަން ޖެހުނު ސަބަބެވެ. 30 އަހަރުވީ އިރު ދިވެހި ދައުލަތުން ރައްޔިތުން އޭރު ކުރަމުންދިޔަ ޝަކުވާތަކަށް ދީފައިވާ ޖަވާބަކީ ދަލަތުގެ މާލިއްޔަތުގައި އެ ކުޅަދާނަކަން ލިބިފައި ނެތްކަމެވެ. ނަމަވެސް އެ ދުވަސްވަރަކީ ދުނިޔޭގެ އިޤްތިސާދުގެ ރަންދުވަސްވަރެވެ. އެމެރިކާ އިންޑިޔާގެ އިޤްތިސާދު ފުރިބާރުވެފައިވާ ދުވަސްވަރެއެވެ. އައި.އެމް.އެފް، ވޯލްޑް ބޭންކް، ފަދަ ތަންތަނުގެ ލޯން އެހީ އާއި ޤައުމުތަކުގެ ހިލޭއެހީ އެކަމަށް އެދޭ ޤައުމުތަކަށް ހިފެހެއްޓުމެއް ނެތި އޮހޮރެމުން ދިޔަ ދުވަސްވަރެކެވެ. އޭރުގެ 30 އަހަރުވީ ސަރުކާރުން ޤައުމުގެ ތަރައްޤިއާއި މެދު ޣާފިލްވެ ތިބެ އަމިއްލަ ފާއިދާ އަށާއި ޝަހުސިއްޔަތުގެ ވަރުގަދަކަންދައްކައި ރިޔާސީ ގަނޑުވަރުގެ ގޮތުގައި ބޮޑު ގަނޑުވަރު ހަދައި ސައިމާ، މޫނިމާ ، ހުވަދުމާ، ފިނިފެންމާ، ހުރިހާ މަލަކުން ލޯންޗް ތަކުގެ ނަންތައް ހަމަކޮށް ބުލެޓް ޕްރޫފް ކާރުކޮޅުތަކައި ބޮޑެތި ކޮޅުވެއްޓިތަކާއި ޔޮޓްތައް ގަންނަމުން ދިޔައިރު ދުނިޔޭގެ މަޝްހޫރު މަހުޖަނުންނަށް ނުގަނެވިފައިވާ ބޮޑެތި އަރުމާޒުތައް ދިވެހި ސަރުކާރުން ގަންނަމުން ދިޔަކަމީ ދިވެހި އިގްތިސާދުގެ ތަނަވަސް ކަން ދަކުވައިދޭ ކަންކަމެވެ.\nނަމަވެސް މި ދެންނެވި 30 އަހަރުގައި ރައްޔިތުނަށް އަސާސީ ހިދުމަތް ފޯރު ކޮށްދިނުމަށް އެދި ރައްޔިތުން އާދޭސް ކޮށްފި ނަމަ ޝަކުވާއަކީ ދައުލަތުގެ ބަޖެޓުގައި ފައިސާއެއް ނެތެވެ. ރައްޔިތުން މާޔޫސްވެ ކަންބޮޑުވެފައިވާއިރު 2008 ވަނަ އަހަރާއި ހަމަޔަށްވެސް ސިއްހީ ހިދުމަތުން މަހުރޫމް ވެފައިވި އެތައް ރަށްތަކެއް ދިވެހި މުތީއެއްފަދަ ހާރުގެ ތެރޭގައިވާ ކަމީ ހިތާމަކުރާ ކަމެކެވެ.\nކޮންމެ ރިޔާސީ އިންތިހާބަކާއި ދިމާކޮށް ފަޅުތެރޭގައި ކަޑަޖަހާ އެތައް އިމާރާތެއްގެ ބިންގާ އަޅައެވެ. ނަމަވެސް މޮޅުކަމަކީ ކުރިން ފަހަރު އިންތިހާބާއި ދިމާކޮށް ބިންގާއެޅި އިމާރާތް ދެން ޖެހިގެން އަންނަ އިންތިހާބާއި ދިމާކޮށްވެސް ހަމަ އެހެންބިމެއްގައި ބިންގާއަޅާފައި ވާކަމެވެ. މިއީ ތާރީހުގެ ފަތްފުތްތަކުގެ ތަރުތީބެވެ. ފުރަތަމަ އިންތިހާބާއި ދިމާކޮށް ކަޑަޖަހާ ބަނދަރުގައި ދެވަނަ އިންތިހާބާއި ދިމާކޮށް ކަޑަޖަހާކަމީ ދިވެހިން ދަންނަ ހަޤީގަތެކެވެ. އަދި ކަޑަޖެހުމަށްފަ އެކަޑަތައް ފީވެ ގޮސްފައިވާ ކަމީ ދިވެހިން ދަންނަ ހަޤީގަތެކެވެ.\nމި އީ މާޒީއެވެ. ދިވެހިން މާޔޫސް ކޮށްލި ވެރިކަމެވެ. ދިވެހިން ބިރުފަހަނަޅައި އިސްލާހަށް ނިކުމެ އަސޭމިރުސްދުމާއި، ކަރަންޓް މުގުރާއި ކުރިމަތި ލީ މި ސަބަބު ތަކާއި ލައިގެންނެވެ. ދިވެހިން ކުރި މި ޖިހާދަށް ހިތްވަރުދީ ދިވެންގެ ޑިމޮކްރަސީގެ ދަރުރުގެ ކުޅަދާނަ މާލިމީ އަކީ ގ.ކެނަރީގެ މުޙައްމަދު ނަޝީދެވެ. ނުވަތަ އޭޝިޔާގެ ނެލްސަން މަންޑޭލާއެވެ.\nކޮންމެ އަކަސް އިސްލާހަށް ކުރި މަސައްކަތުން ދިވެހި އެތަކެއް ދަރީނަކަށް އެތަކެއް އަނިޔާތަކެއް މައުމޫން އަބްދުލް ގައްޔޫމް ކުރަމުން ދިޔައެވެ. ނަމަވެސް ހިތްވަރާއެކު ކުރި މަސައްކަތުން މި އަދު މިވަނީ އެ އެނިޔާވެރި ސަރުކާރު ނިމުމަކަށް ގެނެސްފައެވެ. 11 ނޮވެމްބަރ 2011 ވީ އަންގާރަ ދުވަހަކީ ދިވެހިންގެ ހިތަށް އާރޯކަމާއި ހިންހަމަޖެހުން ގެނެސްދިން ދުވަހެކެވެ. ވޯޓްލައި ނިމި ނަތީޖާ އިއުލާންކުރި ދުވަހުގެ ފަތިސް ނަމާދު ފަހުގައި ޝުކުރުގެ ސަޖިދަޔެއް ޖެހިއެވެ. އަނެއް ދިވެހި ރާއްޖެ އަށް އިރު އެރި މަންޒަރު ދިވެހިން ބެލީ އުފާ ފާގަތި ކަމާއެކުގައެވެ.\nއެމް.ޑީ.ޕީ އިން ތެދުވީ ރައްޔިތުނަށް ހިދުމަތް ކުރާށެވެ. ރައްޔިތުނަށް ބޯހިޔާވަހިކަމާއި، ބޭސް ފަރުވާ ޔަށް ސަލާންޖެހުން ނައްތާލުމާއި، ޑްރަގުގެ ވަބާ ފޮހެލުމާއި، ތަކެތީގެ އަގު އަތް ފޯރާއަގުގައި ފޯރުކޮށްދިނުމާއި، ދަތުރުފަތުރުން ރާއްޖޭގެ ރައްތަށް ގުޅާލުމުގެ ވައުދު ތަކާއި އެކުގައެވެ. އޭޝިޔާގެ ނެލްސަން މަންޑޭލާ ކަމަށް ސައުތު އޭޝިޔާގެ ގިނަބަޔަކު ގަބޫލް ކުރާ ދިވެހި ރާއްޖޭގެ މަލްޓި ޕާޓީ އިލެކްޝަން ކާމިޔާބުކުރެއްވި ފުރަތަމަ ރައީސް މުހައްމަދު ނަޝީދު މި ދެންނެވުނު ވައުދުތަކާއި އެކު ރައްޔިތުންގެ ހިދުމަތަށް ނިކުންނެވީ ފިސާރި ހިތްވަރާއެކު ގައެވެ. ވަރުބަލި ކަމެއް ނެތި ޗުއްޓީތަކާއި އާއިލީ އުފާތަކުން އެއްކިބާ ވެވަޑައިގެން 03 އަހަރާއި 03 މަހާއި 28 ދުވަހުގެ ތެރޭގައި އެމަނިކުފާނު ވެވަޑައިގަތް5ވައުދު ދިވެހި ރައްޔިތުނަށް ފުއްދަވައިދެއްވިއެވެ. އޭގެ ފޮނިމީރުކަން ދިވެހިން މިއަދު ދަނީ ލިބިގަންނަމުންނެވެ. ރަށުބަންދުން ވީއްލައި -/20 އަށް މިއަދު ކަނޑު ދަތުރު ކުރެވެއެވެ. 2012 ވަނަ އަހަރު ފެށިފައިވަނީ ޑިޔުޓީ ފްރީ މުދަލާއި އެކުގައެވެ. ތަކެތީގެ އަގު ތިރިވަމުންނެވެ. 03 އަހަރާއި 03 މަހާއި 28 ދުވަހުގެ ތެރޭގައި ވަނީ ޑްރަގުގެ އެތައް ހާއްޔެއްގައި ފޮރުވިފައިތިބި އެތައް ބަޔަކު ހިފާ ހައްޔަރުކޮށް އިންސާފުގެ ކުރިމައްޗަށް ހުށަހަޅާފައެވެ. ބޭސްފަރުވާއަށް ސަލާން ޖަހަމުން ދިޔަ ސަގާފަތް ނައްތާލާ އަބުރުވެރި ގަދަރުވެރި ދިރިއުޅުމެއް 01 ޖެނުއަރީ 2012 ގައި ވަނީ ދިވެހި ރައްޔިތުންގެ ހެލްތް އިންޝިއުރެންސް ނިޒާމު ” އާސަންދަ ” އިގެ ދަށުން ދިވެހި ކޮންމެ ރައްޔިތަކަށްމެ ހޯދައި ދެވިފައެވެ. ދިވެހި ރައްޔިތުނަށްޓަކާ އެމް.ޑީ.ޕީ އިން އަޅައިދިނުމަށް ވައުދުވީ 10000 ހައުސިން ޔުނިޓުގެ ތެރެއިން 8000 ހައުސިން ޔުނިޓުގެ ބިންގާ ވަނީ އެޅިފައެވެ. އަނެއް 2000 ހައުސިން ޔުނިޓުގެ ކޮންޓްރެކްޓްގައި ވަނީ ސޮއި ކުރެވިފައެވެ. ބަޖެޓް ނެތް ވާހަކަޔެއް އެންމެ ފަހަރަކުވެސް ރަޢީސް ނަޝީދު ވިދާޅެއް ނުވެއެވެ. އަވަދި ނެތިއުޅުއްވީ ރައްޔިތުނަށް ތަނަވަސް ދިރިއުޅުމެއް ހޯދަވައިދެއްވާށެވެ. އެތަކެއް ބަނދަރުތަކެއް ވަނީ ހައްދަވާފައެވެ. އެއަރޕޯޓް ތަކެއް ވަނީ ހައްދަވާ ފައެވެ. އަނެއްބައި އެއަރޕޯޓްތަކުގެ އަމަލީ މަސައްކަތް ކުރިޔަށްދަނީ އެވެ. ސާފު ބޯފެން ފޯރުކޮށްދިނުމަށް ވަނީ އެތަށްރަށެއްގައި ފެށިފައެވެ. ނަރުދަމާ ވަނީ ބަޔެއް ރަށްރަށުގައި އެޅިފައެވެ. އަނެއްބައި ރަށްރަށުގައި މަަސައްކަތް ދަނީ ކުރިއަށެވެ. އަނެއް ރަށްތަކުގައި އެއްބަސްވުން ތަކުގައި ވަނީ ސޮއި ކުރެވިފައެވެ. ބަޔެއް ރަށްތަކުގެ މަގުހެދުން ދަނީ ކުރިއަށެވެ. އަނެއްބައި ރަށްތަކުގެ އެއްބަސް ވުން ތަކުގައި ވަނީ ސޮއި ކުރެވިފައެވެ.\nމިއީ 30 އަހަރާ ނުބައްދަލު ތަރައްޤީއެވެ. މި ކަންކަމުގެ ސަބަބުން ސީދާ ރައްޔިތު މީހާއަށް މި ކަމުގެ ފައިދާ ދަނީ ލިބެމުންނެވެ. ރަޢީސް ނަޝިދުގެ ވެރިން ބަލައިގަންނަނީ ހަމައެކަނި ދިވެހި ރައްޔިތުންނެއް ނޫނެވެ. މުޅިދުނިޔެ އެމަނިކުފާނަށްޓަކައި ފަހުރުވެރިވެއެވެ. ރައީސް ނަޝިދު ތިމާވެށިގެ ދާއިރާއިން ކުރެއްވި މަސައްކަތް ތަކަކީ ދުނިޔެ އެކަމަށް ފަހުރުވެރިވާ މަސައްކަތް ތަކެކެވެ. އެމަސައްކަތް ތަކުގެ އަގުވަޒަންކޮށް މި ކުރު މުއްދަތުގެ ތެރޭގައި އިންޓަރ ނޭޝަނަލް ޖަމާއަތަކާއި ޤައުމު ތަކުން ވަނީ ގިނަ ގުނަ އެވޯޑް ތަކެއް ރަޢީސް ނަޝީދަށް އަރުވާފައެވެ. ނަމަވެސް މި ކަންކަމަކީ ސިޔާސީ ގޮތުން ކުފޫހަމަނުވާ ބަޔެއް ސިޔާސީ ލީޑަރުންނަށް ބަލައިގަންނަން އުދަގޫވި ކަންކަމެވެ. ނަތީޖާއަކަށްވީ ސިޔާސީ ލީޑަރުން ރަޢީސް ނަޝިދުގެ އިޙްލާސް ތެރިކަންފެނި ރައްޔިތުން އެމަނިކުފާނުގެ އިހްލާސްތެރި ހިދުމަތް ބަލައިގަތް މިންވަރުފެނި އެކަމާ ކެތް ނުކުރެވިގެން ހުދު އެމް.ޑީ.ޕީ ގެ ލޯގޯގައި ނިކުންނަވައި ރަޢީސުލް ޖުމްހޫރިއްޔާގެ ނާއިބް ގެ މަޤާމަށް ވަޑައިގެންނެވި ޑރ. ވަޙީދު ( ބާޢީ ވަހީދު ) އަދި ކުރީގެ 30 އަހަރުގަ މި ގައުމަށް ގައްދާރުވި ކުރީގެ ރައީސް މައޫން އަޑީގައި ހުންނަވައި ދިވެހި ވެރިކަމާއި ތޮޅި ޤާނޫނީ ވެރިކަން ވައްޓާލުމުގައި ފުލުހުންނާއި ސިފައިންގެ ތެރެއިން ޤައުމަށް ޤައްދާރުވީ މަދު ބަޔެއްގެ އެހީ ހޯދައި ޤާނޫންތަކާއި ގަވާއިދުތައް މުގުރާލައި ސިޔާސީ ލީޑަރުންނާއި މަދަނީ އިއްތިހާދުގެ ނަމުގައި ނުއުފަންނަ ޖަމްއިޔާއެއްގެ ހިމާޔަތުގައި އުޅޭ2މީހެއްގެ މަދަދާއިއެކު މަޝްހޫރު ވިޔަފާރި ވެރިޔާ އަދި ވިލާގުރޫޕްގެ ޗެއަރމަން މަހުޖަނު ޤާސިމް އިބްރާހިމްގެ އެހީއާއި ވާގި ހޯދައި ދިވެހި ވެރިކަން ވަނީ 07 ފެބުރުއަރީ 2012 ގައި ފޭރިގެންފައެވެ. ޤާނޫން އަސާސީގެ ރޫހާއި ހިލާފަށް ގައުމުގެ ވެރިކަން ފޭރިގަނެ. މި މީހުން މިވަނީ ރާއްޖޭގައި އޮތް ޤާނޫނީ ސަރުކާރު ރައްޔިތުންގެ ބަހެއް ނެތި ގަނެފައެވެ.\n07 ފެބުރުއަރީ 2012 ގައި ގައުމަށް ވެރިވެގަތް ބާޢީން މިވަނީ ޤައުމަށް ގައްދާރުވެފައެވެ. ސަރުކާރައި ދެކޮޅަށް އަޑު އުފުލާ ކޮންމެ މީހަކަށް ލާއިންސާނީ އަނިޔާތަށް ކުރަމުން ދާއިރު ސުލްހަވެރި މުޒާހަރާތަކުގައި ރައްޔިތުނަށް ބޮނޑެތި އަނިޔާތަށް ދަނީ ކުރަމުންނެވެ. ބަޔެއް މުވާތިނުން އެ މީހުންނަށް ކުރި އަނިޔާ ތަކާއެކު މި ފަނާވަނިވި ދުނިޔެ ދޫކޮށްފައިވާ އިރު ޤައުމުގެ ޒުވާން ޖީލު ބިނާ ކުރައްވާ މުދައްރިސުނަށް ދަނީ ބިރުދައްކަމުންނެވެ. ދިވެހި ގެތަކުގެ އޮޅިގަޑު ކަމުގައިވާ ދިވެހި އަންހެނުންނަށް ދަނީ ބޮނޑެތި އަނިޔާތަށް ކުރަމުންނެވެ. އެކަންބަލުންގެ ޖިންސީ ގުނަންތަކަށް އެއްވެސް ރަހުމެއްނެރި ފުލުހުންނާއި ސިފައިން އަނިޔާ ކުރަމުންދާކަމަށް އެކަނބަލުން ބުނަމުންދާއިރު ނާޒުކު ގުނަވަންތަކުގައި ފުލުހުންނާއި ސިފައިނުން ހިފަމުން ދާކަމީ ރޯމާ ދުވާލު މި ޤައުމުގެ މަގުތަކުގައި ފާހިޝް ކަންކަން އާއްމުވެ އިސްލާމްދީނުގެ ހިމާޔަތުގައި ނިކުތް މީހުންގެ މަގުސަދު ހާމަވަމުންދާ ކަމެކެވެ. ޤައުމުގައި ލާއިންސާނީ އަނިޔާ އާއްމުވެ ގަދަބާރުން ވެރިކަން ކުރުމުގެ ސިޔާސަތު ގާއިމްވެ، އަރާކޮންމެ ރަށަކަން 200، 300 ސިފައިން ގޮވައިގެން ފުރިހަމަ ހަތިޔާރާއި އެކު ރައްޔިތުނާއި ދެކޮޅަށް ވެރިކަން ކުރަމުންދާއިރު ގަދަބަސް ބުނަމުން ދާކަމީ މިއަދު ދުނިޔެ ދަންނަ ހަޤީގަތެކެވެ.\n%95 ތާޢީދު އޮތްކަމަށް ބުނަމުންދާއިރު އިންތިހާބަކަށް އެހާމެ ބިރުގަނެއެވެ. ކަންމިހެން ހުރިއިރު ރައްޔިތުން ގަބޫލް ކުރާގޮތުގައި ސަރުކާރަކަށް ވިޔަސް ދައުލަތަކަށްވިޔަސް ވެރިކަން ކުރަން ޖެހޭނީ ރައްޔިތުންގެ ހެވާއި ލާބައަށެވެ. ކުރިއެރުމާއި ތަމަދުން އަށެވެ. ނަމަވެސް މިއަދު ޤައުމަށް ގައްދާރު ވުމަށްފަހު ރައްޔިތުނަށް ގައްދާރު ވީތީ ހިތާމަކުރާ ރައްޔިތުންގެ އަދަދު %95 އަރާނެއެވެ. މިއަދު ދިވެންނަށް އަޑުއިވެމުން މިދަނީ 03 އަހަރާއި 03 މަހާއި 28 ދުވަހު ވެރިކަންކޮށް ދިވެހި ރައްޔިތުންގެ ހެވާލާބަޔަށް ހިދުމަތް ތަކެއް ކޮށްދެއްވި ރަޢީސް ނަޝީދުގެ ސަރުކާރުން ފޯރުކޯށްދެމުންދިޔަ ހިދުމަތްތަށް ހިންގެން ނެތް ވާހަކައެވެ. އާސަންދަ ހިންގެން ނެތް ވާހަކައެވެ. ތަދުރު ފަތުރުގެ ނިޒާމް ހިންގެން ނެތް ވާހަކައެވެ. ބޯހިޔާވަހިކަމަށް އަޅަމުންދިޔަ ހައުސިން ޔުނިޓް ތަަކައި ފްލެޓް ތަކާއި ރޯހައުސް ތަކުގެ މަސައްކަތް ކުރިޔަށް ގެންދިޔުމުގެ ގާބިލް ކަމެއް ބަޖެޓްގައި ނެތް ވާހަކައެވެ. ނަމަވެސް މިއަދު ފެންނަމުން ދާ މަންޒަރަކީ -/000،25 މުސާރައާއި -/000،15 އިނާޔަތާއި އެކު ދުވާލަކަށް 20 ، 30 ސްޓޭޓް މިނިސްޓަރުންނާއި ޑެޕިއުޓި މިސްޓަރުން އައްޔަން ކުރާތަނެވެ. އަދި ރައްޔިތުންގެ ނުރުހުމާއި ޝަކުވާ ލިބެންދާއިރުވެސް ރައްޖޭގެ ރަށްތަކަށް ބޮޑުހަރަދު ކޮށް ދަތުރު ކުރަމުން ދާއިރު އަރިހުގައި 200، 300 ސިފައިންނާ އެކު ދަތުރުކުރައްވާއިރު އެ ބޭފުޅުންގެ ކެއުމާއި ހުރުން އަދި ދަތުރު ހަރަދު ބައްލަވާށެވެ. މިއީ ފޫގޮސްފައިވާ ސަރުކާރުގެ ބޭކާރު ހަރަދު ތަކެވެ. ދުވާލެއްގެ މައްޗަށް ހަރަދުވާ ޓިޔަގޭސް ، ކަރަންޓް މުގުރު ، ޕެޕަރ ސްޕްރޭ، އަދި އެ ބޭނުން ކުރުމަށް ތެޅިބާލާ ސިފައިންނައި ފުލުހުންގެ އިތުރުގަޑީގެ ފައިސާ ކޮބާ ބާވައެވެ. ޖުމްލަ އަދަދު ބާޣީ ވަހީދާއި އޭނަގެ ފެންފުވައް މިނިސްޓަރުންނަށް ހަމަ ރަނގަޅަށް އިނގޭނެއެވެ. މި ގައުމަށް ޓުއަރިޒަމްގެ ގޮތުގައި ދުވާލެއްގެ މައްޗަށް ވަންނަ ފައިސާ އާއި ޓެކްސްގެ ގޮތުގައި ދައުލަތަށް ލިބޭ އާމްދަނީ އާއި މަސްފެކްޓްރީތަކަށް ލިބޭ އާމްދަނީ ކޮބާ ބާވައެވެ. 2009 ވަނަ އަހަރު 1379 ޑޮލަރު ޖީ.ޑީ.ޕީ ގެ ގޮތުގައި ލިބިފައިވާއިރު 2010 ވަނަ އަހަރު 1458 ޑޮލަރު އަދި 2011 ވަނަ އަހަރު 1567 ޑޮލަރު ޖީޑީޕީ ގެ ގޮތުގައި ލިބިފައި ވެއެވެ. އެހެންކަމުން ރައްޔިތުނަށް މި ހިދުމަތް ތަށް ދިނުމަށް އުޒުރުވެރިވާ ސަބަބަކީ ކޮބާބާވައެވެ. މަތީގައި ދެންނެވުނީ ހަތްތަހާވެސް ބޭކާރު ހަރަދު ތަކެވެ. މަތިބަރު ނުވާނޭ ކަމަށް ބުނެ އެހެން މީނުންނަށް ފާޑު ވިދާޅުވަމުން ވެރިކަން ފޭރިގަތް ބާޣިންގެ ސަރުކާރުގެ މަތިބަރުވާއިރު ބުރަދަނެއް ހުރި އެކަކުވެސްނެތެވެ. ގިނައީ އޯލެވް ފެންވަރުގެ ވަޒީރުންނެވެ. މި މީސް މީހުންނަށް ޤައުމު ހިންގޭނެ ކަމައި މެދު ސުވާލު އުފެދެއެވެ. މީގެއިން ކޮންމެ ފެންފުވަށް ވަޒީރަކަށް މަހެއްގެ މައްޗަށް -/000،40 ދިވެހި ރުފިޔާ ހަރަދު ވާއިރު ދިވެހި ރައްޔިތުންގެ ބޭސް ފަރުވާގެ ނިޒާމް ” އާސަންދަ ” އުވާލީމަ ދިވެހިންގެ ހާލަތަކީ ކޮބާ ބާވައެވެ. ދިވެހިރައްޔިތެގެ އައިޑީ ކާޑަށް މިހާރު ލިބެމުންދާ 000،100 ރުފިޔާ ރައްޔިތުންގެ އަތުން އުނިވާއިރު ކޮންމެ ފެންފުވައް ވަޒީރަކަށް މަހެއްގެ މައްޗަށް -/000،480 ލިބޭނެއެވެ. އެބޭފުޅުންނަށް އޭގެއިން -/000،100 ބޭސްފަރުވާ އަށް ހަރަދު ކުރެވުނަސް ރައްޔިތުންނަށް އެހަރަދެއް ނުކުރެވޭނެއެވެ. މިއީ ހަތްތަހާވެސް ހިތާމަކުރަންޖެހޭ ކަންކަމެވެ. މިފަދަ ގޮތަކަށް ރައްޔިތުނަށް ގައްދާރު ނުވުމަށް އަދުގެ ސަރުކާރަށާއި ބާޣީންނަށް އަޅުގަޑު ގޮވާލަމެވެ. އަދި އަވަސް އިންތިހާބަކަށް ވަޑައިގެން ރައްޔިތުންގެ ރުހުމައި ލޯތްބާއި އެކު ވެރިކަމެއް ގާއިމް ކުރުމަށް ގޮވާލަމެވެ. އަވަހަށް ވޯޓް ކަރުދާސް ދެއްވާށެވެ. އަޅުގަޑުމެންގެ ހިޙްތިޔާރު ކުރާނީ ހަމަ ރައީސް ނަޝީދެވެ. ސައުތު އޭޝިޔާގެ ނެލްސަން މަންޑޭލާ އެވެ. މި ހާރު ވޯޓް ކަރުދާހެއް ދެއްވިޔަސް ބާޣީ ވަޙީދު ފަހާލަން އަޅުގަނޑުމެން މިތިބީ ތައްޔާރަށެވެ.


Nuva aharah fahu Raajje final ah | Mihaaru\nނޭޕާލް ކޮޅަށް ލަނޑު ޖެހުމަށް ފަހު އަކުރަމް އުފާފާޅުކުރަނީ.-- ފޮޓޯ: އިމޭޖަސް،އެމްވީ\n12 ސެޕްޓެމްބަރ 2018 - 17:32 50 comments\nސާފް ސުޒުކީ ކަޕްގެ ސެމީ ފައިނަލުގައި މިރޭ ނޭޕާލް އަތުން 3-0 އިން މޮޅުވެ ދިވެހިރާއްޖޭން ނުވަ އަހަރަށް ފަހުމުބާރާތުގެ ފައިނަލުން ފުރުސަތު ހޯދައިފި އެވެ. މިއީ ރާއްޖޭން މި މުބާރާތުގެ ފައިނަލުގައި ކުޅޭ ފަސް ވަނަ ފަހަރެވެ.\nރާއްޖެ އެންމެ ފަހުން ފައިނަލުގައި ކުޅުނީ މީގެ ނުވަ އަހަރު ކުރިން 2009 ވަނަ އަހަރު ބަންގްލަދޭޝްގައި އޮތް މުބާރާތުގަ އެވެ. އެ ފަހަރު ރާއްޖެ ބަލިވީ ފައިނަލުގައި އިންޑިއާގެ 23 އަހަރުން ދަށުގެ ޓީމު އަތުން ޕެނަލްޓީ ޖަހައިގެންނެވެ. މި ފަހަރުގެ މުބާރާތުގެ ސެމީ ފައިނަލުން ރާއްޖެ ފުރުސަތު ހޯދީ ހުރިހާ ގޮތަކުން ސްރީލަންކާއާ އެއްވަރުވެ ގުރުއަތުލައިގެންނެވެ. މިދިޔަ ތިން ފަހަރު ރާއްޖެ ސެމީން ބަލިވީ އިންޑިއާ އަތުންނެވެ.\nރާއްޖޭގެ މި މޮޅަކީ އެންމެ ފަހުން ނޭޕާލާ ދެކޮޅަށް ކުޅުނު ދެ މެޗުން ބަލިވި ބަލިވުމުގެ ބަދަލު ހިފުމެކެވެ. ރާއްޖެ އަތުން ނޭޕާލް ފުރަތަމަ މޮޅުވީ 2016 ވަނަ އަހަރު ބަންގްލަދޭޝްގައި އޮތް ބަންގުބަންދު ގޯލްޑް ކަޕްގެ ސެމީ ފައިނަލުގައި 4-1 އިންނެވެ. އަދި އެ އަހަރުގެ ސައުތު އޭޝިއަން ގޭމްސްގައި ރާއްޖޭގެ ޒުވާން ޓީމު އަތުން ފަހު ވަގުތު ނޭޕާލް މޮޅުވީ 4-3 އިންނެވެ. އެކަމަކު މިހާތަނަށް ސާފްގައި ކުޅުނު އެއްވެސް މެޗަކުން ނޭޕާލަށް އަދި ރާއްޖެ ބަލިކުރެވިފައިނުވެ އެވެ. ހަތް މެޗު ކުޅުނުއިރު، ރާއްޖެ ވަނީ ފަސް މެޗުން މޮޅުވެފަ އެވެ. އަނެއް ދެ މެޗު ނިމުނީ އެއްވަރުވެގެންނެވެ.\nމެޗުގެ ކުރީކޮޅު އަކްރަމް އަބްދުލްގަނީ ޖެހި ލަނޑުން ރާއްޖޭން ލީޑު ނެގިއިރު އޭގެ ފަހުން، ވިދާ ގުގުރަން ފެށުމުން މެޗު މެދުކަނޑާލި އެވެ. އަލުން ފަށައިގެން ނޭޕާލުން ކޮންޓްރޯލްކޮށް ރާއްޖެ އަށް ނުރައްކާކުރި ނަމަވެސް ރާއްޖޭން ވަނީ އިބްރާހިމް ވަހީދު ހަސަން (އިއްބެ) ގެ ދެ ގޯލުން ފަހުކޮޅު ލީޑު ތަފާތުކޮށްލައިފަ އެވެ. ރާއްޖޭން މި މެޗަށް ނުކުތީ ގްރޫޕްގެ ފަހު މެޗުގައި އިންޑިއާ މެޗަށް ނެރުނު ފުރަތަމަ އެގާރަ އަށް ފަސް ބަދަލެއް ގެނެސްގެންނެވެ. އެގޮތުން ފުރަތަމަ ދެ މެޗުގައި ކުޅުނު މުހައްމަދު އިރުފާން (އިރޭ) އާއި މުޖުތާޒް މުހައްމަދު (މުޖޭ) އަދި މުހައްމަދު އާރިފް (ބަކާ) ފުރަތަމަ އެގާރައިގައި ނުހިމެނެ އެވެ. އޭގެ ބަދަލުގައި ހުސެއިން ނިހާން (ނިހާޓް) އާއި އަލީ ސަމްދޫހު މުހައްމަދު އަށް މި މުބާރާތުގައި ވަނީ ފުރަތަމަ ފަހަރަށް ފުރުސަތު ދީފަ އެވެ. އަދި އަލުން އަލީ ފާސިރު (ސެންޓޭ) އާއި ނާއިޒު ހަަސަން (ދާދު) އަދި ހަމްޒާ މުހައްމަދު (ހަމްޕު) ވަނީ ޓީމުގައި ހިމަނައިފަ އެވެ.\nނޭޕާލުން މި މެޗަށް ނުކުތީ ގްރޫޕް ސްޓޭޖު ފަހު މެޗުގައި މުބާރާތް ބާއްވާ ބަންގްލަދޭޝް އަތުން މޮޅުވި ފުރަތަމަ އެގާރަ އަށް ބަދަލެއް ނުގެނެސް އެވެ.\nނޭޕާލް ކޮޅަށް ރާއްޖޭން ނެރުނު ފުރަތަމަ އެގާރަ ކުޅުންތެރިން.-- ފޮޓޯ: އިމޭޖަސް،އެމްވީ\nބަންގުބަންދު ސްޓޭޑިއަމްގައި މިއަދު ކުޅުނު މެޗު ފަށައިގެން ރާއްޖޭން ދިޔައީ ކުރިއަށް ޖެހިގެން ކުޅެމުންނެެވެ. އޭގެ ނަތީޖާ އަކަށްވީ ލިބުނު ފުރުސަތުގެ ބޭނުން ހިފައި ޓީމުގެ ކެޕްޓަން އަކްރަމް ޓީމަށް ލީޑުނަގައިދިނުމެވެ. އޭރިއާ ބޭރުން ލިބުނު ހިލޭ ޖެހުމަކުން އަކޫ ފޮނުވާލި ބޯޅަ ގޯލުގެ ކަނަށް އަމާޒުވީ ކުޅުންތެރިއަކު ފައިގައި ނުޖެހި ގޮހެވެ. އެ ބޯޅަ ނޭޕާލްގެ ގޯލުގައި ހުރި ރާއްޖޭގެ ޓީސީ އަށް ކުޅޭ ކިރަން ކުމާރަށް މަތަކުރެވޭނެ އެއްވެސް ގޮތެއްނެތެވެ.\nނޭޕާލުގެ ފުރަތަމަ ހަމަލާ ފެނިގެންދިޔައީ މެޗުގެ 16 ވަނަ މިނިޓްގަ އެވެ. އެ ޓީމުގެ ކެޕްޓަން ބާރަތު ހަވާސް އޭރިއާ ބޭރުން ޖެހި ބޯޅަ ރާއްޖޭގެ ކީޕަރު މުހައްމަދު ފައިސަލް ވަނީ ފަސޭހައިން ބޯޅަ އަތަށް ނަގައިފަ އެވެ.\nބޯ ވިއްސާރައިގެ ތެރޭގައި މެޗު ކުޅެމުންދިޔައިރު މެޗުގެ 20 މިނިޓްގައި ރާއްޖެ އަށް ލީޑުފުޅާކޮށްދޭން ފޭދޫ އިއްބެ އަށް ލިބުނު ފުރުސަތުން އޭނަ ފޮނުވާލި ބޯޅަ ނޭޕާލްގެ ޑިފެންޑަރުން ވަނީ ބްލޮކްކޮށްފަ އެވެ. އޭގެ ދެ މިނިޓް ފަހުން އޭރިއާ ތެރެއިން ސެންޓޭ އަށް ލިބުނު ފުރުސަތުން އޭނާ އަށް އެންމެ ރަނގަޅަށް ބޯޅަ ފޮނުވާލެވޭ ގޮތެއްނުވި އެވެ.\nމެޗުގެ 26 ކުޅުނު ފަހުން ވިއްސާރަ ބޯކޮށްލައި ވިދާފައި ބާރަށް ގުގުރަމުންދާތީ މެޗު ކޮމިޝަނަރާއި ރެފްރީ މަޝްވަރާ ކުރުމަށް ފަހު މެޗުގެ ކުޅުން ވަނީ މެދުކަނޑާލައިފަ އެވެ. އަލުން ކުޅުން ފެށީ 30 މިނިޓް ފަހުންނެވެ. އަލުން ކުޅުން ފެށި ފަހުން ނޭޕާލުން ކުރިއަށް ޖެހިގެން ރާއްޖޭގެ ފަހަތަށް ބާރު ބޮޑުކުރަން ފެށި އެވެ.\nނޭޕާލުން ގިނަ ކޯނަރުތަކެއް ހޯދިއިރު، އެ ބޯޅަތައް ހުއްޓުވުމުގައި ކީޕަރު ފައިސަލް ވަނީ މޮޅު ކުޅުމެއް ދައްކައިފަ އެވެ. މެޗުގެ 39 ވަނަ މިނިޓްގައި ނޭޕާލަށް ނަތީޖާ ހަމަހަމަ ކޮށްދޭން ބާރަތަށް ރަނުގެ ފުރުސަތެއް ލިބުނެވެ. އޭރިއާ ތެރެއިން ނޭޕާލުގެ ބިމަލް ގާތީ މަގަރު ޖެހި ބޯޅަ ކީޕަރު ފައިސަލް އަތުގައި ޖެހިފައި އޭރިއާ ތެެރެއިން ހުސްކޮށް ބާރަތަށް ލިބުނު ބޯޅަ އޭނާ ފޮނުވި ނަމަވެސް ދިޔައީ އަރިމަތިން ބޭރަށެވެ.\nދެ ވަނަ ހާފް ފަށައިގެން ތިން ވަނަ މިނިޓްގައި ރާއްޖޭން އުފެއްދި ކައުންޓަ އެޓޭކެއްގައި ފޭދޫ އިއްބެ ޖައްސާލި ބޯޅަ ހިފައިގެން އޭރިއާ ތެރެއަށް ހުސްކޮށްވަދެ ދާދު ޖެހި ބޯޅަ ނޭޕާލްގެ ކީޕަރު ކިރަން ވަނީ މަތަކޮށްފަ އެވެ.\nނޭޕާލުން ވަނީ މެޗުގެ ފަހު 30 މިނިޓަށް އަންޖަން ބިސްޓާ އާއި ނަވާޔުގް ޝްރެސްތާ ކުޅެން އަރުވައިފަ އެވެ. އަދި ރާއްޖޭން ވަނީ ނިހާޓްގެ ބަދަލުގައި އިރޭ ކުޅެން އަރުވައިފަ އެވެ. ދަ ބަދަލަށް ފަހު ނޭޕާލުން ކުރި ފުރަތަމަ އެޓޭކުގައި އޭރިއާ ތެރެއިން ބިމަލް ޖެހި ބޯޅައެއް ކީޕަރު ފައިސަލް ވަނީ ހުއްޓުވައިފަ އެވެ. އޭގެ ފަހުން އޭރިއާ ބޭރުން ނޭޕާލްގެ ސުނިލް ބާލް ޖެހި ބާރު ބޯޅަ ދިޔައީ ދަނޑިކައިރިން ބޭރުންނެވެ.\nމެޗުގެ 77 ވަނަ މިނިޓްގައި ރާއްޖެ އަށް ލިބުނު ކޯނަރަކުން އިރޭ ބޮލުން ފޮނުވާލި ބޯޅަ ކީޕަރު ކިރަން ވަނީ މަތަކޮށްފަ އެވެ. އޭގެ ފަހުން ރާއްޖެ ވަނީ ބަދަލެއް ގެނެސްފަ އެވެ. ދާދުގެ ބަދަލުގައި އަސަދުﷲ ކުޅެން އެރުވި އެވެ. އެ ހިސާބުން ރާއްޖޭގެ ކުރީގައި ގިނަ ބޯޅަތަކެއް ހިފަހައްޓައި ނޭޕާލް ފަހަތަށް ބާރުބޮޑުކުރި އެވެ.\nރާއްޖެ އަށް ފައިނަލުގެ ޖާގައެއް ކަށަވަރުކޮށްދިން ދެ ލަނޑު އިއްބެ ޖެހީ މެޗުގެ ފަހު ބައިގަ އެވެ. މެޗުގެ 84 ވަނަ މިނިޓްގައި އަސަދުﷲގެ މަސައްކަތުން އޭރިއާ ތެރެއިން ބޯޅަ ހޯދައި އޭނާގެ ނެގި ހުރަސް އޭރިއާ ތެރެެއިން ލިބުނީ އިއްބެ އަށެވެ. ހަމަޖެހިލާފައި އޭނާ ފޮނުވާލި ބޯޅަ އަމާޒުވީ ގޯލުގެ މަތީ ކަނަށެވެ. އޭގެ ދެ މިނިޓް ފަހުން އަސަދުﷲ އޭރިއާ ތެެރެއިން ކުޅުންތެރިއަކު ކައިރިން ނައްޓާލި ބޯޅަ އޭރިއާ ތެރެއިން ލިބުނީ އިއްބެ އަށެވެ. އޭނާ ވަނީ އެ ބޯޅަ ވެސް ގޯލުގެ ތެރެއަށް ފޮނުވާލައިފަ އެވެ.\nއިތުރު ލިޔުންތައް ގައުމީ ފުޓްބޯޅަ ޓީމް ނޭޕާލްގެ ގައުމީ ޓީމް


Covid In Salaamaiyveveyne Beysgulha Eh Libeyne Dhuvas Kairi Vejje - Vaguthu\nކޮވިޑް-19: މާލެ އަދަދުތަކުން އުއްމީދު! - 21 ގަޑިއިރު ކުރިން\nކޮވިޑުން ސަލާމަތް ވެވޭނެ ބޭސްގުޅައެއް ލިބޭނެ ދުވަސް ކައިރިވެއްޖެ\nކޮވިޑް-19 އިން ދިފާއުވުމަށް ވެކްސިން ދިނުމުގެ ބަދަލުގައި ބޭސް ގުޅައެއް ކާލައިގެން ވެސް ކޮވިޑުން ދިފާއުވެވިދާނެ ދުވަސް ވަރަށް ކައިރިވެއްޖެ ކަމަށް ފައިޒާ ކުންފުނިން ބުނެފިއެވެ.\nކޮވިޑުން ދިފާއުވުމުގެ ވެކްސިން ވެސް އުފައްދާފައިވާ ފައިޒާ ކުންފުނިން ބުނީ މިއަހަރު ނިމެން ވާއިރަށް ކޮވިޑުން ދިފާއުވުމުގެ ބޭސް އާއްމުކޮށް ލިބެން ހުންނާނެ ކަމަށް ބެލެވޭ ކަމަށެވެ. މިބޭސްގުޅަ އުފައްދައި މިހާރު ދަނީ އިންސާނުން ބޭނުން ކޮށްގެން ތަހްލީލްތައް ކުރަމުންނެވެ.\nފައިޒާ އިން ބުނީ ކޮވިޑުން ދިފާއުވުމަށް އުފެއްދި ބޭހުގެ ތަހްލީލްތައް އެމެރިކާ އާއި ބެލްޖިއަމްގައި މިހާރު ކުރިއަށްދާ ކަމަށެވެ. ފުރަތަމަ މަރުހަލާގެ ތަހްލީލްތައް ނިމި މެއި މަހުގެ ފަހުކޮޅު އެތަހްލީލްތަކުގެ ނަތީޖާ ލިބޭނެ ކަމަށް ފައިޒާ އިން ބުނެއެވެ.\nފައިޒާ އިން ބުނާ ގޮތުުގައި PF-07321332 ނަން ދީފައިވާ މިބޭސް ދޭނީ ކޮވިޑްގެ އަލާމާތްތައް ފެންނަ މީހުންނަށެވެ. މިބޭސް ދިނުމުން ކޮވިޑް ޖެހުމުގެ ސަބަބުން ހާލު ބޮޑުނުވެ، އާދައިގެ ރޯގާއެއް އަލާމާތްތައް ފެނުމަށް ފަހު ބަލިން ރަނގަޅު ވާނެ ކަމަށް ފައިޒާ އިން ބުނެއެވެ.\nކޮވިޑަށް ބޭހެއް އުފެއްދުމަކީ މިބަލިމަޑުކަމުން ސަލާމަތްވުމަށް ކޮންމެހެން ކުރަން ޖެހޭ ކަމެއް ކަމަށް ސައިންސްވެރިން ބުނެއެވެ. ސަބަބަކީ އާބާދީގެ އެންމެނަށް ވެކްސިން ދިން ނަމަވެސް ވެކްސިނަކީ %100 މީހުން ބަލިން ސަލާމާތް ކޮށްދޭނެ އެއްޗަކަށް ނުވާނެތީއެވެ. އަދި އެންމެނަށް ވެކްސިން ދިނުން އެއީ ވެސް ކުރެވިދާނެ ކަމެއް ނޫނެވެ. އެހެންކަމުން ކޮވިޑް ޖެހޭ މީހުންނަށް ދޭނެ ބޭހެއް ކޮންމެހެން ބޭނުންވެއެވެ.\nފައިޒާ އިން އުފައްދާފައިވާ ބޭހުގެ ފުރަތަމަ މަރުހަލާގެ ތަހްލީލްގައި 60 މީހުން ބައިވެރި ކުރެއެވެ. މިތަހްލީލްގެ ނަތީޖާ ލިބޭނެ ކަމަށް ލަފާކުރެވެނީ މެއި މަހުގެ 25 ވަނަ ދުވަހު އެވެ. މިތަހްލީލް ކާމިޔާބު ވެއްޖެނަމަ ގިނަ ބަޔަކު ބައިވެރިކޮށްގެން އިތުރު ތަހްލީލްތައް ކުރިއަށް ގެންދާނެއެވެ.\nކޮވިޑް ޖެހޭ މީހުންނަށް މިހާރު ދޭނެ ހާއްސަ ބޭހެއް ނެތުމުން ބައެއް ގައުމުތަކުގައި ކޮވިޑް ބަލި މީހުންނަށް ފަރުވާ ދެނީ ގިނަ ބޭސްތަކެއް އެއްކޮށްގެންނެވެ.\nވެކްސިން ފުރިހަމަކުރި މީހުންނަށް ލުއި ދޭން ތައްޔާރުވާން ފަށައިފި


Addu Flying School Ge Instructorun Halhuthaalu Kuranee – adduLIVE\nފްލައިން ސްކޫލްގެ އިންސްޓްރަކްޓަރުން ހަޅުތާލު ކުރަނީ\nApr 21, 2021, 09:26 ހަސަން ރަޝީދު\nއައްޑޫ ސިޓީ ގަމުގައި ހިންގާ ފްލައިން ސްކޫލްގެ އިންސްޓްރަކްޓަރުންނަށް މުސާރަ ނުދޭތީ ހަޅުތާލު ކުރަން ފަށައިފިއެވެ.\n"އައްޑޫލައިވް" އަށް މައުލޫމާތު ލިބިފައިވާ ގޮތުގައި ހުރިހާ އިންސްޓްރަކްޓަރުން ހަޅުތާލު ކުރަން ފަށާފައިވަނީ މިދިޔަ މަހުން ފެށިގެން މުސާރަ ނުދޭ މައްސަލައާ ގުޅިގެންނެވެ. އެގޮތުން މި ހަޅުތާލު ފަށާފައިވަނީ މިދިޔަ ހޮނިހިރު ދުވަހު ކަމަށްވެސް މައުލޫމާތު ލިބެއެވެ.\nހޮނިހިރު ދުވަހު ހަޅުތާލު ފެށުމާ ގުޅިގެން ސްކޫލުން ވަނީ މިދިޔަ ހޯމަ ދުވަހު މުސާރަ ދޭނެ ކަމަށް އިންސްޓްރަކްޓަރުންނަށް އަންގާފައެވެ. އެއާއެކު މިދިޔަ ހޯމަ ދުވަހު އިންސްޓްރަކްޓަރުން އެ ފަރާތްތަކުގެ ޒިންމާތަކަށް އަލުން ނިކުތް ނަމަވެސް މުސާރަ ޖަމާނުވާތީ އެ ފަރާތްތަކުން އަދިވެސް ތިބީ ހަޅުތާލުގައެވެ.\nމުސާރަ ދެން ދޭނެ ވަކި މުއްދަތެއް އިންސްޓްރަކްޓަރުންނަށް ސްކޫލުން އަންގާފައި ނުވާއިރު، މައުލޫމާތު ލިބިފައިވާ ގޮތުގައި އިންސްޓްރަކްޓަރުންނާއެކު ސްކޫލްގެ ހެޑް އޮފް ޓްރެއިނިން ސުރަންޖަން ޑި ސިލްވާ މިއަދު ބައްދަލުވުމެއް ބޭއްވުމަށް ވަނީ ނިންމާފައެވެ.\nފްލައިން ސްކޫލްގެ އިންސްޓްރަކްޓަރުން ހަޅުތާލުގައި ތިބިއިރު، މުސާރަ ނުދޭތީ އެ ސްކޫލްގެ މުވައްޒަފުން މިދިޔަ އަހަރު ވެސް ވަނީ ހަޅުތާލުކޮށްފައެވެ.\nމައްސަލަ ބޮޑުވެފައިވާ ފްލައިން ސްކޫލްގައި މި މަހުގެ އެއްވަނަ ދުވަހުން ފެށިގެން ދުއްވާނެ ބޯޓެއް ނެތްއިރު، ފްލައިން ސްކޫލްގެ ދަރިވަރުންގެ ޔޫނިއަނުން ވަނީ ހަ މަސް ދުވަސްވީއިރު ވެސް އެ ސްކޫލްގެ މައްސަލައަށް ހައްލެއް ލިބިފައި ނުވާތީ ކަންބޮޑުވުން ފާޅުކޮށް އިއްޔެ ބަޔާނެއް ނެރެފައެވެ.\nއެގޮތުން އެ ޔޫނިއަނުން ވަނީ ބޯޓުތައް ގްރައުންޑް ވުމަކީ ސްކޫލުގެ އިހުމާލުން ދަރިވަރުންނަށް ލިބެމުންދާ ސިލްސިލާ ގެއްލުންތަކަށް އިތުރުވި ބޮޅެއް ކަމަށް ބުނެފައެވެ.\n"ސްކޫލްގެ އިހުމާލުން ދަރިވަރުންނަށް އިޔާދަނުކުރެވޭ ފަދަ ބޮޑެތި ގެއްލުންތަކެއް ވަމުންދާއިރު، މިފަދަ ކަންކަން ތަކުރާރުވުމުގައި ސްކޫލް ޒިންމާދާރު ކުރުވުމުގެ މަސްއޫލިއްޔަތާ ހަވާލުވެފައިވާ ފަރާތްތަކަށް އެ ޒިންމާ އެންމެ އެކަށީގެންވާ ގޮތެއްގައި އަދާ ނުކުރެވޭ ކަމަށް މިޔޫނިއަން އިން ގަބޫލުކުރަމެވެ" އެ ބަޔާނުގައި ވެއެވެ.\nއައްޑޫ ފްލައިން ސްކޫލް އޭޝިއަން އެކަޑަމީ އޮފް އެރޮނޮޓިކްސް


Feydhoo, Maradhoo, Maradhoo Feydhoo ge narudhamaage masakkah fashaifi\nފޭދޫ, މަރަދޫ، މަރަދޫފޭދޫގެ ނަރުދަމާގެ މަސައްކަތް ފަށައިފި\nއައްޑޫ ސިޓީގެ ގުޅިފައިވާ ރަށްތަކުގެ ތެރެއިން މަރަދޫ، މަރަދޫފޭދު އަދި ފޭދޫ ގައި ނަރުދަމާގެ ޚިދުމަތް ގާއިމު ކުރުމުގެ އަމަލީ މަސައްކަތް އިއްޔެ ފަށައިފިއެވެ. މިމަޝްރޫއުގެ ދަށުން އިއްޔެ ފަށާފައިވަނީ އެ3ރަށުގައި ހޮޅި ވަޅުލުމުގެ މަސައްކަތެވެ. ހޮޅިވަޅުލުމުގެ މަސައްކަތް ފޭދޫއިން ފަށާފައިވާއިރު މި މަޝްރޫޢުގެ ދަށުން މަރަދޫ އާއި މަރަދޫ ފޭދޫ އަދި ފޭދޫގެ ދެހާސް ފައްސަތޭކަ ގޭބިސީއެއް މި ވިއުގައާއި ގުޅާލެވޭނެއެވެ.\nއޯޕެކް ފަންޑް ފޯރ އިންޓަރނޭޝަނަލް ޑިވެލޮޕްމަންޓް (އޮފިޑް) ގެ ލޯންއެހީގެ ދަށުން ކުރިއަށްގެންދާ މި މަޝްރޫޢުއަކީ 130 މިލިޔަނަށްވުރެ ގިނަ ރުފިޔާގެ މަޝްރޫއެކެވެ. މޯލްޑިވްސް ޓްރާންސްޕޯރޓް އެންޑް ކޮންޓްރެކްޓިންގ ކޮމްޕެނީ ލިމިޓެޑް (އެމް.ޓީ.ސީ.ސީ) އާއި ސަރުކާރުން ހަވާލުކޮށްފައިވާ މި މަޝްރޫއުގައި 38 ކިލޯމީޓަރުގެ ނަރުދަމާ ވިއުގައެއް ޤާއިމްކުރާނެއެވެ.\nއަންނަ އަހަރުގެ ނިޔަލަށް ނިންމުމަށް ކަނޑައަޅާފައިވާ މި މަޝްރޫއުގެ މަސައްކަތް ފެށުމަށް ބޭނުންވާ ސަމާން އެމް.ޓީ.ސީ.ސީ ގެ ސައިޓަށްވަނީ ޖަމާކޮށްފައެވެ. ނަރުދަމާގެ މަޝްރޫއު ބާރު ސްޕީޑުގައި ކުރިއަށްދާއިރު މި މަޝްރޫއަށް ބޭނުންވާ އިތުރު ސާމާން އަންނަ އޮކްޓޯބަރު މަހު އައްޑޫއަށް ގެނެއުމަށްވަނީ ހަމަޖެހިފައެވެ\nއައްޑޫގެ ނަރުދަމާ ނިޒާމުގެ މަޝްރޫއު އިފްތިތާޙް ކުރެވުނުތާ މާގިނަ ދުވަސްތަކެއް ނުވެ މަޝްރޫއުގެ އަމަލީ މަސައްކަތް ފަށާފައިވާއިރު، ލަންކާގެ ސިއަރާ ކުންފުންޏާ ހަވާލުކުރި ހުޅުމީދޫގެ ނަރުދަމާގެ މަޝްރޫއުގެ މަސައްކަތް މިދިޔަ މަހު ވަނީ ފަށާފައެވެ.\nއައްޑޫ ތަރައްގީގެ މަޝްރޫއު


Dhagandey en'buri Valencia ah | Mihaaru\nދަގަނޑޭ އެނބުރި ވެލެންސިއާ އަށް\n30 ނޮވެމްބަރ 2020 - 23:05\nރާއްޖޭގައި އުފެދުނު އެންމެ މޮޅު ފުޓްބޯޅަ ކުޅުންތެރިޔާ އަލީ އަޝްފާގު (ދަގަނޑޭ)، އޭނާގެ ކެރިއަރު ފެށި ޓީމު ކަމަށްވާ ކްލަބް ވެލެންސިއާ އަށް ބަދަލުވެއްޖެ އެވެ.\n"މިހާރު" އަށް އެނގިފައިވާ ގޮތުގައި ރާއްޖޭގެ ކްލަބްތަކަށް ކުޅުންތެރިން ރަޖިސްޓްރީކުރަން ކަނޑައަޅާފައިވާ ސުންގަނޑި މިރޭ 12 ޖަހާއިރަށް ހަމަވާއިރު ވެލެންސިއާ އިން ވަނީ އެ ޓީމުގެ ޓީމު ލިސްޓުގައި ދަގަނޑޭގެ ނަން ހިމަނައިފަ އެވެ. ދަގަނޑޭ ވަނީ އެ ޓީމާ އެކު ކުރިއަށް އޮތް ސީޒަނުގައި ކުޅެން އެއްބަސްވުމުގައި ސޮއިކޮށްފަ އެވެ. ދަގަނޑޭ އަލުން ވެލެންސިއާގެ ޖޯޒީގައި މި ފެންނަނީ 15 އަހަރު ފަހުންނެވެ.\nދަގަނޑޭގެ އިތުރުން މިދިޔަ ސީޒަނުގައި ކްލަބް އީގަލްސް އަށް ކުޅުނު އަލީ ފާސިރު (ސެންޓޭ) ވެސް ވަނީ ކްލަބް ވެލެންސިއާ އަށް ބަދަލުވެފަ އެވެ. މިއީ ދަގަނޑޭ އާއި ސެންޓޭ އެކުގައި ނިއު ރޭޑިއަންޓް ނޫން ޓީމެއްގައި އެކުގައި ކުޅޭނެ ފުރަތަމަ ފަހަރެވެ. މީގެ ކުރިން ދަގަނޑޭ އާއި ސެންޓޭ ވަނީ 2013، 2017، 2018 ވަނަ އަހަރު ނިއު އަށް ކުޅެފަ އެވެ.\nދަގަނޑޭ ފުޓްބޯޅަ ކެރިއަރު ފެށީ އުމުރުން 16 އަހަރުގައި 2001 ވަނަ އަހަރުގެ ޕޮމިސް ކަޕުގައި ވެލެންސިއާގެ ޖާޒީގަ އެވެ. ފުރަތަމަ ކުޅުނު މުބާރާތުގައި ވެސް ރަން މެޑަލް ކަރުގައި އަޅުވާލި އެވެ. އަދި 2005 ވަނަ އަހަރުގެ ނިޔަލަށް އެ ޓީމަށް ކުޅުނުއިރު ދިވެހި ލީގު ހަތަރު ފަހަރު، ކަޕްވިނާސް ކަޕް ދެ ފަހަރު އަދި އެފްއޭ ކަޕް އެއް ފަހަރު ހާސިލްކުރި އެވެ. ދަގަނޑޭ ވަނީ ވެލެންސިއާ އަށް ކުޅެދިން 109 މެޗުން 104 ގޯލު ޖަހައިފަ އެވެ.\nވެލެންސިއާ މެޗެއްގެ ތެރެއިން ދަގަނޑޭ (މ) ބޯޅަ ހިފައިގެންދަނީ.-\nއޭނާ ދެން ބަދަލުވީ 2006 ގައި ނިއު އަށެވެ. އެ ސީޒަނުގައި އެ ކްލަބާ އެކު އެފްއޭ ކަޕާއި ދިވެހި ލީގު ކާމިޔާބުކުރިއިރު ޖެހިގެން އައި އަހަރު އެ ޓީމަށް އެފްއޭ ކަޕް މިލްކުކޮށްދިނެވެ. އަދި އެ އަހަރު ނިއު އިން ރިލީޒް ހޯދައިގެން ދުވަސްކޮޅަކު ބުރުނާއީގެ ޑީޕީއެމްއެމް އަށް ކުޅުނެވެ. އޭގެ ފަހުން ރެކޯޑް އަގެއްގައި 2008 ގައި ވީބީއާ ގުޅުނެވެ. ވީބީއާ އެކު ހަދާފައިވާ ކޮންޓްރެކްޓް އުވާލުމަށް ފަހު ދަގަނޑޭ 2012 ވަނަ އަހަރު އެނބުރި ނިއު އަށް ދިޔަ އެވެ.\nއޭގެ ފަހުން ދަގަނޑޭ ވަނީ މެލޭޝިއާގެ ޕީޑީއާރްއެމް އަށް ކުޅެ 2014 ވަނަ އަހަރުގެ މެލޭޝިއާ ޕްރިމިއާ ލީގު ކާމިޔާބުކޮށްދީ އެ ޓީމު ސުޕަ ލީގަށް ޕްރޮމޯޓްކޮށްދީ އެ ގައުމުގެ އެންމެ މޮޅު ބިދޭސީ ކުޅުންތެރިއާގެ މަގާމް ހޯދައިފަ އެވެ. ޖެހިގެން އައި އަހަރު އެ ޓީމު މެލޭޝިއާ ސުޕަ ލީގުގައި ވާދަކުރިއިރު އިރު ވެސް ތަފާތު ދެއްކި އެވެ. އޭނާ އެ ޓީމު ދޫކޮށްލީ އަނިޔާގެ ސަބަބުން 2016 ވަނަ އަހަރު ކޮންޓްރެކްޓް އުވާލުމަށް ފަހު އެވެ. އެއަށް ފަހު އެނބުރި ރާއްޖެ އައިސް އެ އަހަރުގެ ދިވެހި ލީގުގައި މާޒިޔާއާ ގުޅި އެ ޓީމަށް ދިވެހި ލީގު ކާމިޔާބުކޮށްދިނުމުގައި މުހިއްމު ރޯލެއް ކުޅުނެވެ.\nއަލުން 2017 ވަނަ އަހަރު ކެރިއަރުގައި ތިން ވަނަ ފަހަރަށް ނިއުއާ ގުޅި އެ ޓީމާ ކާމިޔާބުތަކެއް ހޯދުމަށް ފަހު 2018 ވަނަ އަހަރުގެ ސީޒަން މެދުތެރެއިން ނިއު އިން މުސާރަ ނުދޭ މައްސަަލައިގައި ރިލީސް ހޯދައި ޓީސީ އަށް ބަދަލުވި އެވެ. އަދި އެ ޓީމަށް ދިވެހި ޕްރިމިއާ ލީގު ތަށި ހޯދައިދިނުމުގައި އެހީތެރިވި އެވެ. މިދިޔަ ސީޒަނުގައި ދަގަނޑޭ ސީޒަން ފެށީ ގްރީން ސްޓްރީޓްސް އިންނެވެ. އެ ޓީމުގެ ކެޕްޓަން ބޭންޑް އަޅައިގެން ކުޅުމަށް ފަހު ދަގަނޑޭ ވަނީ އޭއެފްސީ ކަޕް ކުޅެން އަލުން ޓީސީ އަށް ބަދަލުވެފަ އެވެ. އެކަމަކު ފަހުން ކޮވިޑް-19އާ ހެދި އޭއެފްސީ ކަޕް ކެންސަލްވުމުން މިހާތަނަށް ހުރީ ޓީމަކާ ނުގުޅި އެވެ. އެކަމަކު ފިޓްނަސް ރަނގަޅު ކުރަން ރަނގަޅު ޓްރެއިނިންތަކެއް ދިޔައީ ހަދަމުންނެވެ.\nމި ވަގުތު ފުޓްބޯޅަ ކުޅޭ ކުޅުންތެރިންގެ ތެރެއިން ގައުމީ ޓީމުގެ ހުރިހާ އުމުރުފުރަތާތަކެއްގައި ކުޅުނު ރަސްމީ މެޗުތަކާއި ހުރިހާ ޑިވިޝަނެއްގައި ކުޅުނު ކްލަބް މެޗުތައް ހިމަނައިގެން، މުޅި ދުނިޔޭން ހަ ވަނަ އެންމެ ގިނަ ގޯލް ޖެހި ކުޅުންތެރިޔާގެ މަގާމާއި މެޗުގެ ނިސްބަތުން ގައުމީ ޓީމަށް އެންމެ ގިނަ ލަނޑު ޖަހައިދިން ކުޅުންތެރިންގެ ލިސްޓުގެ ދެ ވަނައިގައި އޮތް ދަގަނޑޭ ވަނީ ކެރިއަރުގައި މިހާތަނަށް ކުޅުނު މެޗުތަކުގައި 473 ގޯލު ޖަހައިފަ އެވެ. ދަގަނޑޭ ވަނީ ރާއްޖޭގެ މޮޅު ކުޅުންތެރިޔާގެ މަގާމު ހަ ފަހަރެއްގެ މަތިން ހޯދައިފައެވެ.\nއުމުރުން 35 އަހަރުގެ ދަގަނޑޭ ވަނީ ސަޕޯޓަރުންގެ ވޯޓާ އެކު އޭއެފްސީ ކަޕްގެ ދެ ޕޯލެއް ކާމިޔާބުކޮށްފަ އެވެ. ދަގަނޑޭ 2013 ވަނަ އަހަރު ނިއު އަށް ކުޅެމުން އޭއެފްސީ ކަޕްގައި އިންޑޮނީޝިއާގެ ޕާސިބޯ ކޮޅަށް ޖެހި ގޯލު ވަނީ އޭއެފްސީ ކަޕުގައި ޖަހާފައިވާ ސޯލޯ ގޯލްތަކުގެ ތެރެއިން އެންމެ މަގުބޫލު ގޯލަކަށް ވުމުގެ އިތުރުން އޭއެފްސީ ބްރެކެޓް ޗެލެންޖް ވެސް ކާމިޔާބުކޮށްފަ އެވެ.\nމިހާރު އެވޯޑްސް ހަފްލާއެއްގެ ތެރެއިން ވެލެންސިއާ ކުރީގެ ކޯޗު އަދި ސްޕޯޓްސް ކޮމިޝަނަރު ހީނާ އަހުމަދު ސަލީމް (ކ) އާއި ސެންޓޭ (މ) އަދި ދަގަނޑޭ ސެލްފީއެއް ނަގަނީ.-\nސެންޓޭ އެންމެ ފުރަތަމަ އީގަލްސް އަށް 2006 ވަނަ އަހަރު ކުޅުނު ނަމަވެސް އޭނާގެ ކުޅުން ބޮޑަށް ފާހަގަވާން ފެށީ ފުރަތަމަ ޑިވިޝަނުގައި އޯލްޔޫތުލިންކްއޭޖް (އޭވައިއެލް) ގައި 2007 ވަނަ އަހަރު ދެއްކި މޮޅު ކުޅުމުގެ ސަބަބުންނެވެ. އޭނާ ވަނީ 2010 ވަނަ އަހަރު ކްލަބް ވެލެންސިއާ އަށް ކުޅެފަ އެވެ. އެ ޓީމުގައި ހޭދަކުރި ސީޒަނުގައި އިސްމާއިލް އާސިފް (ކުޑަހީނާ)ގެ އިރުޝާދާ އެކު މޮޅު ކުޅުމެއް ދެއްކި އެވެ. ވެލެންސިއާގައި އެއް ސީޒަން ހޭދަކުރުމަށް ފަހު ސެންޓޭ ނިއު އަށް އެންމެ ފުރަތަމަ ބަދަލުވީ 2011 ވަނަ އަހަރެވެ. އަދި ޖެހިގެން އައި ސީޒަނުގައި ވިކްޓްރީއާ ގުޅުނު ނަމަވެސް ލިބުނު އަނިޔާއަކާ ހެދި ގިނަ ދުވަހު ހުރީ ކުޅުމާ ދުރުގަ އެވެ.\nއަލުން ދެ ވަނަ ފަހަރަށް 2013 ވަނަ އަހަރު ނިއުއާ ގުޅި 2015 ވަނަ އަހަރުގެ ނިޔަލަށް އެ ޓީމަށް ކުޅުނެވެ. އެ ހަތަރު އަހަރުގެ ތެރޭ ސެންޓޭ ނިއުއާ އެކު ބޮޑެތި ކާމިޔާބީތަކެއް ހޯދި އެވެ. އެގޮތުން 2013 ވަނަ އަހަރުގެ ސީޒަނުގައި ހުރިހާ މެޗަކުން މޮޅުވެ ހުރިހާ ތަށްޓެއް ނަގައި އަދި 2015 ވަނަ އަހަރު ނިއު އަށް ގައުމީ ތަށި މިލްކުކޮށްދޭން ފައިނަލުގައި ލަނޑު ޖެހި އެވެ. ނިއު ދޫކޮށް 2016 ވަނަ އަހަރު ޓީސީ ސްޕޯޓްސް ކްލަބަށް ކުޅުނުއިރު ރާއްޖޭގެ މޮޅު ކުޅުންތެރިޔާގެ މަގާމާއި ރަން ބޫޓު ހާސިލްކުރި އެވެ. އަދި ޖެހިގެން އައި ސީޒަނުގައި ފަހު ތިން ވަނަ ފަހަރަށް ނިއު އަށް ބަދަލުވެ 2017 ވަނަ އަހަރުގެ މޮޅު ކުޅުންތެރިޔާގެ މަގާމާއި ރަން ބޫޓު ހާސިލްކުރި އެވެ. މިދިޔަ ސީޒަނުގައި އީގަލްސްއާ ގުޅި އެ ޓީމަށް ލީގުގެ ދެ ވަނަ ހޯދައިދިނުމުގައި ސެންޓޭގެ ދައުރު ބޮޑެވެ.\nދެ ވަނަ ޑިވިޝަންގެ ޗެމްޕިއަންކަން މިދިޔަ ސީޒަނުގައި ހޯދާ ފުރަތަމަ ޑިވިޝަނަށް މި ސީޒަނުގައި ޕްރޮމޯޓްވި ވެލެންސިއާ ވަނީ ވަރުގަދަ ޓީމެއް އެކުލަވާލައިފަ އެވެ. މުހައްމަދު އާތިފް (އާތީ)ގެ ކޯޗުކަމުގައި މި ސީޒަނުގައި ކުޅޭ ވެލެންސިއާ އިން ވަނީ ފުރަތަމަ ޑިވިޝަނުގައި ކުޅެފައިވާ ފެންވަރު ރަނގަޅު ކުޅުންތެރިން އެ ޓީމަށް ގެނެސްފަ އެވެ.\nކުރިއަށް އޮތް ސީޒަނުގައި ކްލަބް ވެލެންސިއާ އިން ފެންނާނެ ފާހަގަކޮށްލެވޭ ކުޅުންތެރިންނަށް ބަލާއިރު މިދިޔަ ގައުމީ ޓީމުގެ ކެޕްޓަން އަކުރަމް އަބްދުލް ގަނީ (އަކޫ) އާއި މިދިޔަ ސީޒަނުގައި ދެ ވަނަ ޑިވިޝަނުގައި ވެލެންސިއާ އަށް ކުޅުނު އަބްދުﷲ މިދުހަތު ފަހުމީ (ބިޗަޑް) އާއި ހުސެއިން ނިޔާޒް މުހައްމަދު (ބޮކުރީ) އާއި ނަސޫހު ރަޝީދު (ޕިލާ) އާއި މިިދިޔަ ސީޒަނުގައި މާޒިޔާ އާއި ޓީސީން ފެނުނު މުހައްމަދު ސާމިރުގެ އިތުރުން ގްރީން ސްޓްރީޓްސްގެ އަލީ ސަމްދޫހު މުހައްމަދު އަދި ދަ ގްރާންޑޭ އަށް ކުޅެފައިވާ އަހުމަދު އިމާޒް (އާއްކޮ) ހިމެނެ އެވެ.\nއެފްއޭއެމުން ކްލަބްތަކަށް ހިއްސާކޮށްފައިވާ ޝެޑިއުލްގައިވާ ގޮތުން އާ ސީޒަނުގައި ވެލެންސިއާ އިން ކުޅޭ ފުރަތަމަ މެޗުގައި އަންނަ މަހު 14 ވަނަ ދުވަހުގެރޭ ބައްދަލުކުރާނީ ކްލަބް ގްރީންސްޓްރީޓްސްއާ އެވެ.\nކްލަބް ވެލެންސިއާ އަލީ އަޝްފާގު (ދަގަނޑޭ) އަލީ ފާސިރު (ސެންޓޭ)\n17 ކޮމެންޓް, 35 ރިއެކްޝަންސް\nދިވެހިރާއްޖޭގަ މިހާރުވެސް ކުރިން ކުޅުނުހެން މުބާރަތްތަށް ކުޅޭތަ؟ މަވާ ނުދެނެހުރިން\nދިވެހި ފުޓްބޯޅަ މެޗެއް ބަލަން ދެންދާނީ ނިއުރޭޑިއަންޓް އަލުން ފުރަތަމަ ޑިވިޝަނަށް އައިދުވަހަކުން.\nވެލެންސިޔާ ހިންގަނި އެފްއޭއެމް ފުރާޅުދަށުން މީ އެއްމެންނަށް އެގޭ ހަގީގަތް.\nކްލަބް ވެލެންސިއާ އަކީ ދަގަނޑޭގެ ފުޓުބޯޅަ ކެރިއަރުގައި ވަރަށް މުހިންމު ޓީމެއް. ދަގޭގެ ރަންޒަމާނުގައި ކުޅުނީ ވެލެންސިއާއަށް. ނަމަވެސް ހިތާމައާއެކު ބުނެލަން އޮތީ ދަގޭގެ މުސްތަގުބަލަށްޓަކައި ލިބުނު އަގުނުކުރެވޭ ވަރުގެ ރަނުގެ ފުރުސަތު (ޕޯޗުގަލްގެ ބެންފިކާގެ ޔޫތުޓީމްއަށް ކުޅެން ލިބުނު ފުރުސަތު) ދަގޭއަށް ގެއްލުވާލީވެސް ހަމަ ވެލެންސިއާއިން. ވެލެންސިއާއިން އެކަމަށް ހުރަސް ނޭޅިނަމަ މިއަދު ދަގޭ ހުންނާނީ ޔޫރަޕްގެ އެންމެ މަތީފަންތީގައި އުދުހިލާ.\nއަހަރަމެން އެއްވެސް ސައުގް ވެރިކަމެެއް މިހާރު ދިވެހި ފުޓްބޯޅަޔަކަށް.\nބަންސާމްގެ ހުދުމުހުތާރު ކަން މިސަރުކާރުގެ ސުފޯޓްސް މިނިސްޓަރ ވެސް ދަމަހަށްޓައި އޭނައަށް ބައިޔަތު ހިފީ. ދެން ކޮންކަމެއް ރަގަޅު ވާނި. ވެރިކަން ހޯދަށް އުޅުނި އިރު މަހޭމެން ރޮއިހޭރުނި ހަނދާން އެބަހުރި. ވެރިކަން ލިބި މަގާމް ލިބުނީމަ ވޯޓްލައިގެން ހޮވައިދިން މީހުން މަތިން ހަނދާން ނަންތާލައިފަ. އެހެންބަޔަކު އަތުގަ މިހިފީ. ވޯޓްހޯދަށް އަށްނަ ދުވަހުން ރަގަޅު އެއްޗެއް ބުނަލާނަށް....\nމާލީ މައްސަލަތަކާ ހެދި ބޮޑު އަނދަވަޅަކަށް ވެއްޓި ދެވަނަ ޑިވިސަނަށް ރެލިގޭޓްވެފައި ވަނިކޮށް ރެލިގޭސަން ނުކުޅެ ވެލެންސިއާ ފުރަތަމަ ޑިވިސަނަށް ޕްރޮމޯޓުވީ ބައްސާމް އެފް.އޭ.އެމް ގެ ރައީސްކަމުގަ ހުރީމަތަ؟ ދެވަނަޑިވިސަންގަ ކުޅެންޖެހޭ ބައެއް ފުރަތަމަ ޑިވިސަންގައި ކުޅުމަށް ޓީމު ވަރުގަދަ ކުރުމަށް ރާއްޖޭގަ މިވަގުތު ތިބި އެންމެ އަގުބޮޑު ކުޅުންތެރިން މިގެންނަނީ ކޮންތާކުން ނެރުނު ލާރިއަކަށްބާ؟ ބައްސާމް ތާއަބަދު އެފް.އޭ ގަ ހުންނާނެ ކަމަށް ހީކުރަނީބާ؟\nދިވެހި ވެލެންސިއާ ސަޕޯޓަރެއް\nބްރޯ އެމީހުން އައީ ސެކަންޑް ޑިވިޝަންގެ ޗެމްޕިއަންކަން ހޯދައިގެސް ސަސް ބަލިކޮށްފައި< ދިވެހި ފުޓްބޯޅަ ނޭގޭއިރުވެސް ކޮމެންޓްކުރަންވާނެ އަހައްމަދޭ ބައްސާމޭ ކިޔާފަ. ނިއު ސަސްޕެންޑް ކުރީ މުސާރަ ނުދީގެން ދަރަނި ބޮޑުވެގެން ފީފާއަށް ނުކަތައިގެން. މީ ހަގީގަތް. ހަގީގަތާއި ކުރިމަތިލާން ދަސްކޮށްލާ\nނިއު ސަސްޕެންޑްކުރީ ފީފާ އަކުން ނޫން، ނިއު ސަސްޕެންޑްކުރީ ބައްސާމްގެ އިތުބާރު ނެތްކަމަަށް ވޯޓް ނަގަން އުޅުނީމަ، ނިއު ސަސްޕެންޑް ކުރީމަ އެވޯޓުގެ ކަންތަކާ ވިކްޓަރީ ނުކުތީމަ ވިކްޓަރީ ސަސްޕެންޑް ކުރުމަކީވެސް އެކަމުގެ ހެއްކެއް. މުސާރައޭ ކިޔައިގެން އަނގަ ހުޅުވާއިރު ކުޅުންތެރިންނަށް މުސާރަ ނުދީ އޮތީ ހަމަ އެކަނި ނިއު އަކުން ނޫން. ފުރަތަމަ ޑިވިސަންގެ ހުރިހާޓީމަކުންވެސް މުސާރައިގެ މައްސަލަ އުޅޭ. އެފްއޭ އެމް އިން ނިއުއަށް ދޭންޖެހޭ ލާރި ދިނިއްޔާ މާތާހިރުވާނެ\nސެކަންޑް ޑިވިޝަންގެ ޗެމްޕިއަން ކޮންބައެއްކަން ހޯދާލަބަލަ؟ ވެލެންސިއާ އައީ ތަށިހިފައިގެން\nބަންސާމް ނިއު ސަސްފެންޑް ކުރީ ވެލެންސިޔާ ފަސްޓަށް އަރުވަން. މިހާ ހުދުމުހުތާރު މީހަކު ނުދެކެށް ދުވަހަކު ވެސް\nވެލެންސިޔާ ފަސްޓަށް އަރުވާކަށް ނިއު ސަސްޕެންޑް ކުރާކަށް ނުޖެހޭ. ވެލެންސިޔާއަށް ސެކަންޑް ޑިވިޝަންގެ ޗެމްޕިއަންކަން ލިބުނީމަ ފަސްޓަށް އާދެވޭ، ނިއު ފަސްޓުގަ އޮތުމާ ނެތުމުގަ އެއްވެސް ތަފާތެއް އެކަމަކުން ނާންނާނެ. ދެލޯހުޅުވާލަބަލަ.


Indian Idol ge Neha aai Aditya kaiveni kuraneetha! - AO News\nނެހާ ކައްކަރް އާއިއަދިތްޔާ ނާރެއިން ގެ ކައިވެނީގެ ހަބަރު އިންޑިއަން އައިޑޮލް11 ގައި އިއުލާން ކުރުމާއެކު ގިނަ ބަޔަކަށް ލިބިގެން ދިޔައީ ބޮޑު ހައިރާންކަމެކެވެ. އެ ޝޯގެ އެއް ޖަޖު ކަމުގައިވާ ނެހާ އާއި ޝޯ ހުށަހަޅައިދޭ އަދިތްޔާ ލޯބީގެ ގޮތުން ގުޅުނީ ކޮން ދުވަހަކުތޯ ގިނަ ބަޔަކު ވަނީ ސުވާލުކޮށްފައެވެ. އެހެންނަމަވެސް މި ސުވާލުތަކަށް އެކަށީގެންވާ ޖަވާބެއް ނުލިބި މި ވަނީ މި ދެތަރިން ކައިވެނިކުރާނެ ތާރިހްވެސް ކަނޑައަޅާ ނިންމާފައެވެ.\nއިންޑިއަން އައިޑޮލް ޝޯ ގެއެންމެ ފަހުން ދެއްކި އެޕިސޯޑްގައި އަދިތްޔާގެ ބައްޕަ އަދި ކުރީގެ މަޝްހޫރު ލަވަ ކިޔުންތެރިޔާ އުދިތް ނާރެއިން އާއި އަލްކާ ގެންދިޔައީ ޝޯގެ ހާއްސަ މެހެމާނުންގެ ގޮތުގައެވެ. އެހެންނަމަވެސް އަދި މިހާ ހިސާބުން ނިމުނީއެއް ނޫނެވެ. އަދިތްޔާގެ މަންމަ އާއި ނެހާގެ މައިންބަފައިން ސްޓޭޖަށް އެރުމާއެކު ހުދު ނެހާއަށްވެސް ލިބިގެން ދިޔައީ ބޮޑު ހައިރާންކަމެކެވެ. ނެހާ އޭނާގެ މަންމަ ޝޯ އަށް އައި ސަބަބު އޮޅުންފިލުވަން ސުވާލުކޮށްލުމާއެކު އެމީހުންވަނީ ނެހާ އާއި އަދިތްޔާގެ ކައިވެނި އަދިތްޔާގެ އާއިލާއަށް ހުށަހަޅާފައެވެ. މި ހުށަހެޅުމާއެކު އަދިތްޔާ އުފަލުން ނަށާ މަންޒަރު ފެނިގެންދާއިރު ނެހާގެ މަންމަ ވަނީ އެމީހުންނަށް އަދިތްޔާ ވަރަށް ކަމުދާކަމަށާއި އޭނާ އާއި ނެހާގެ ކައިވެނި ހަމަޖެހިފައިވާ ކަން އިއުލާންކޮށްފައެވެ.\nމިއަހަރުގެ ފެބްރުއަރީމަހުގެ 14 ވަނަ ދުވަހު މި ކައިވެނި ކުރެވިގެންދާނެ ކަމަށް ދެ އާއިލާއިންވެސް އިއުލާންކޮށްފައިވާއިރު މިއީ ދެ އާއިލާއިން ބޭނުންވެގެންކުރުވާ ކައިވެންޏެއްކަން ނުވަތަ ނޫންކަން އަދި ޔަގީންވެފައެއް ނުވެއެވެ. މިކަމާއި ގުޅިގެން އަދިތްޔާ އުފަލުން އުޅޭ މަންޒަރު ފެނިގެން ދާއިރު މިކައިވެންޏާއި މެދު ނެހާ ބުނާ އެއްޗެއް އެގިގެންދާނީ މި ޝޯގެ ކުރިއަށް އޮތް އެޕިސޯޑް ބަލާލުމުންނެވެ.\nނެހާ އާއި އަދިތްޔާގެ ކައިވެނި އިއުލާންކުރުމާއެކު އަކަމުގެ އުފަލުގައި އިންޑިއަން އައިޑޮލް ސެޓްގެ އެންމެން ބައިވެރިވެފައިވާއިރު، ބައެއް ފަރާތްތަކުން ބުނެފައިވަނީ މިއީ ޝޯގެ މާކެޓިން ސްޓަންޓަކަށްވެސް ވެދާނެ ކަމަށެވެ.\nނެހާ ކައްކަރްއަދިތްޔާ ނާރެއިން


Maadhamaa miyah vure bodah vissaara kurun kairi: MET | Mihaaru\nމާދަމާ މިއަށް ވުރެ ބޮޑަށް ވިއްސާރަކުރުން ކައިރި: މެޓް\nމިއަދު މާލެއަށް ބޯކޮށް ވާރޭ ވެހުމުން މަގުގައި ފެންބޮޑުވެފައި، ފެންހިންދުމުގެ މަސައްކަތް އެމްއެންޑީއެފް އާއި ފަޔާ އެންޑް ރެސްކިއު ގުޅިގެން ކުރަނީ -- ފޮޓޯ: އެމްއެންޑީއެފް\n12 ޖެނުއަރީ 2021 - 11:25\nމާލެ އާއި ރާއްޖޭގެ އެހެން ބައެއް ސަރަހައްދުތަކަށް ރެއިން ފެށިގެން ކުރަމުން އަންނަ ވިއްސާރަ، ކުރިއަށް އޮތް 24 ގަޑިއިރު އިތުރަށް ގޯސްވުމުގެ ފުރުސަތު އޮތް ކަމަށް، މެޓުން ލަފާކޮށްފި އެވެ.\nއުތުރާއި މެދު ރާއްޖެތެރެއަށް ބޮޑަށް ކުރަމުން ދާ ވިއްސާރައިގައި، މާލޭގެ އިތުރުން ބައެއް އެހެން ރަށްރަށުގައި ވެސް ފެން ބޮޑުވެ، ސިފައިން އަންނަނީ އެހީތެރިކަން ފޯރުކޮށްދެމުންނެވެ. އެގޮތުން މާލޭގައި އެސްޓީއޯގެ ކާޑު ގުދަންތައް ހުރި ސަރަހައްދުގެ މަގުތަކުގައި ބޮޑުވެފައި އޮތް ފެންގަނޑު، ޕަމްޕް ބޭނުންކޮށްގެން ހިންދުމުގެ މަސައްކަތް ސިފައިން ކުރިއަށް އެބަ ގެންދެ އެވެ.\nމެޓް އޮފީހުގެ އެސިސްޓަންޓް މީޓިއޮރޮލޮޖިސްޓް އަބްދުﷲ ހާފިޒް "މިހާރު" އަށް ވިދާޅުވީ އުތުރާއި މެދު ރާއްޖެތެރެއަށް ކުރިއަށް އޮތް 24 ގަޑިއިރު ގުގުރުމާ އެކު ބޯކޮށް ވާރޭ ވެހޭނެ ކަމަށެވެ.\nރާއްޖޭގެ މަތިން ނަގާފައިވާ ސެޓަލައިޓް ފޮޓޯއެއް -- ފޮޓޯ: މެޓް\n"މާދަމާ އުތުރަށް މިއަށް ވުރެ ވެސް ބޮޑަށް ވިއްސާރަކުރާނެ ކަމަށް ލަފާކުރެވޭ،" ހާފިޒް ވިދާޅުވި އެވެ.\nއޭނާ ވިދާޅުވި ގޮތުގައި މިއީ ރާއްޖޭގެ އިރުމަތީ ސަރަހައްދުގައި އުފެދިފައިވާ ސާކިއުލޭޝަނެއްގެ ސަބަބުން ކުރަމުން ދާ ވިއްސާރައެކެވެ.\nކުރިއަށް އޮތް 24 ގަޑިއިރު ދެކުނާއި މެދުތެރޭ އަތޮޅުތަކަށް ވައި ގަދަވެ، ކަނޑު ވެސް ގަދަވާނެ ކަމަށް ލަފާކުރެ އެވެ. އެ ސަރަހައްދަށް ގަޑިއަކު 10-20 މޭލުގެ ބާރު މިނެއްގައި ވައި ޖެހޭނެ ކަމަށް ބެލެވޭތީ، މެޓުން އެދެމުން އަންނަނީ ކަނޑު ދަތުރުކުރާ ފަރާތްތަކުން އެކަމަށް ސަމާލުވުމަށެވެ.\nމެޓުން ބުނާ ގޮތުގައި ވިލާގަނޑުގައި 40 މޭލަށް ވައި ބާރުވުމުގެ ފުރުސަތު އެބަ އޮތެވެ.\nމާލޭގެ މަގުތަކުގައި މިއަދު ފެންބޮޑުވެފައި، ފެން ހިންދުމުގެ މަސައްކަތް އެމްއެންޑީއެފް އާއި ފަޔާ އެންޑް ރެސްކިއު އިން ކުރަނީ -- ފޮޓޯ: އެމްއެންޑީއެފް\n"އުތުރުގެ އަތޮޅުތަކަށް ޖުމްލަކޮށް ވައި މަޑުވާނެ. ނަމަވެސް ވިލާގަނޑާ އެކު ވައި ގަދަވާނެ،" ހާފިޒް ވިދާޅުވި އެވެ.\nރާއްޖެ މިހާރު ގިނަމުން މި އަންނަނީ އިރުވައި މޫސުމުގެ ދުވަސްތަކެވެ. އެގޮތުން މިއީ އިރުވައި މޫސުގެ ތިން ވަނަ ނަކަތް ކަމަށްވާ އުތުރު ހަޅަ އެވެ. އާންމު ގޮތެއްގައި މި ނަކަތުގައި ވަޔާއި ކަނޑު ގަދަވިޔަސް އުޑުމަތި ސާފުވާނެ އެވެ.\nމޫސުން ފެންބޮޑުވުން އެމްއެންޑީއެފް މޫސުން ލަފާކުރާ ގޮތް\nމަށަށް މިހާރު ޔަގީން މާދަމާ ވާރޭ ނުވެހޭނެކަން. މެޓު އޮފީސް ހުންނަނީ ގަޑި ކަޓާފަ.\nމާދަމާ 13 ޖެނުއަރީ 2021 ދުވަހު މާލެ އަށް ވިއްސާރައެއް ނުކުރާނެ އަދި އަވި ވެސް ދޭނެ. މެޓުން އެބުނީ ރަގަޅަކަށް ނޫން. ރާއްޖޭގެ އުުތުރުގެ ރަށް ތަކަށް ކޮންމެ ވެސް ވަރަކަށް ވިއްސާރަ ކުރުން ގާތް. އެކަމަކު މިއަދަށް ވުރެ ވިއްސާރަ މަޑުވާނެ.\nއެހެންވީމަ ބަލާނެ ކަމެއްނެތް އިންޝާﷲ މާދަމާ މޫސުން ރަނގަޅުވާނެ.


Ras Online - އެމްޓީސީސީގެ ކާމިޔާބު އަހަރެއް؛ ސަރުކާރުގެ ވަޢުދުތަކުގެ މައި އިންޖީނުގެ ދުވެލި ވަރަށް ހަލުއި\nއެމްޓީސީސީގެ ކާމިޔާބު އަހަރެއް؛ ސަރުކާރުގެ ވަޢުދުތަކުގެ މައި އިންޖީނުގެ ދުވެލި ވަރަށް ހަލުއި\nޒިދާން މުޙައްމަދު2ޖެނުއަރީ 2021\nމޯލްޑިވްސް ޓްރާންސްޕޯރޓް އެންޑް ކޮންޓްރެކްޓިންގ ކޮމްޕެނީ، އެމްޓީސީސީ އަކީ ރައީސް އިބްރާހީމް މުޙައްމަދު ޞާލިޙްގެ ސަރުކާރުގެ މައި އިންޖީނު ކަމުގައި ދެންނެވުމުން އެއީ ކުށަކަށް ނުވާނެކަން ކަށަވަރެވެ. އަދި އެއީ އެފަދަ އެހެން މުއައްސަސާ ތަކަށް ކުރެވޭ ބޭއިންސާފެއް ކަމަކަށް ވެސް ނުވާނެއެވެ. އެމްޓީސީސީއަކީ ރައީސުލްޖުމްހޫރިއްޔާގެ ރިޔާސީ އިންތިޚާބުގެ ވަޢުދުފުޅުތަކާއި އެޖެންޑާ 19ގެ ވަޢުދުތައް ފުއްދުމުގައި އެންމެ މުހިންމު ދައުރެއް އަދާކުރާ މެޝިނެވެ. އިންޖީނެވެ. ކޯވިޑްގެ މި ބަލިމަޑުކަމުގައި ވެސް ސަރުކާރުގެ ކާމިޔާބަކަށްވީ އަދި ރައީސް ޞާލިޙުގެ ވަޢުދުފުޅުތަކުގެ ކާމިޔާބުގެ ސިއްރަކީ އެމްޓީސީސީގެ މައި އިންޖީނު ނުހުއްޓި ހިނގަމުން ދިއުމެވެ.\nމީގެ 40 އަހަރު ކުރިން، 1980 ވަނަ އަހަރުގެ ޑިސެމްބަރު މަހުގެ 18 ވަނަ ދުވަހު އުފެދުނު އެމްޓީސީސީ އަކީ ޚާއްޞަކޮށް ރާއްޖޭގެ ރަށްތަކުގެ މުހިންމު ތަރައްގީގެ ބިޔަ މަޝްރޫޢުތައް ހިންގަމުންދާ ސަރުކާރުގެ ކުންފުންޏެވެ. މީގެ އިތުރުން މުޅި ރާއްޖެ ގުޅުވާލަދޭ ކަނޑާއި އެއްގަމުގެ ދަތުރުފަތުރުގެ ނިޒާމުގެ ވެސް މުހިންމު ބައިވެރިއަކީ އެމްޓީސީސީއެވެ. ރައްޔިތުންނާއި ސަރުކާރު ހިއްސާވާ ގޮތަށް ވިޔަފާރި ހިންގަން ފެށި ފުރަތަމަ ކުންފުންޏަކީވެސް އެމްޓީސީސީއެވެ. އެހެންކަމުން ބައެއް ފަހަރު ގައުމުގެ ތަރައްގީގެ މަސައްކަތްތައް އެކުންފުނިން ކުރަމުން ގެންދަނީ މާ ބޮޑު ފައިދާއެއް ލިބޭތީއަކީ ވެސް ނޫނެވެ.\nމިސަރުކާރުގެ ތަރައްގީގެ ދުވެލި ދައްކައިދޭ އަދި އެދުވެލީގެ ސްޕީޑް އަންގައިދޭ އެންމެ ކަށަވަރު މީޓަރަކީ އެމްޓީސީސީއެވެ. އެކުންފުނީގެ މައި އިންޖީނު ނުހުއްޓި ބާރު ސްޕީޑްގައި ހިނގަމުން ދިއުމުގައި އެކުންފުނީގެ އެންމެ އިސް މޭސްތިރި އެމްޑީ އާދަމް އާޒިމްގެ ދައުރު ވަރަށް ވެސް ބޮޑެވެ. ހަމަ އެފަދައިން އޭނާގެ ތަޖުރިބާގެ އިރުޝާދުގެ ދަށުން މަސައްކަތް ކުރަމުން ގެންދާ މުވައްޒަފުންގެ ހިތްވަރު ގަދަކަމާއި މަސައްކަތަށް ފަރުވާތެރިވުން ވެސް މިކާމިޔާބީގައި އަދާކުރާ ރޯލް ވަކިން ކުޑައެއް ނޫނެވެ.\nއެމްޓީސީސީ މިއަދު ވެފައިވަނީ މަސައްކަތްތައް ހަވާލުކޮށް ނިންމަންދޭ ތާރީޚުތަކަށް މަސައްކަތްތައް ނިންމުމުގެ ގާބިލުކަން އިތުރު ކުރެވިފައިވާ ހަލުއި ކުންފުންޏަކަށެވެ. އެކުންފުނި ވަނީ މި ކަމުގައި ސަރުކާރުގެ އިތުބާރު ކަށަވަރުކޮށްފައެވެ. އެކަމުގެ ހެއްކަކީ މިއަހަރު އެކުންފުނިން ހޯދި ބޮޑު ކާމިޔާބީއެވެ. އެއް އަހަރު ދުވަހުގެ ތެރޭގައި 34 ޕްރޮޖެކްޓްގެ ޢަމަލީ މަސައްކަތް ނިންމާ، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ)ން އެ ވަނީ ރެކޯޑެއް ހަދާފައެވެ. މިއީ ފާއިތުވި 40 އަހަރުގެ ތެރޭގައި އެ ކުންފުންޏަށް މިހާ ގިނަ ޕްރޮޖެކްޓް ނިންމުނު ފުރަތަމަ ފަހަރެވެ. 2020 ވަނަ އަހަރުގެ ތެރޭގައި އެ ކުންފުނިން ވަނީ 34 މަޝްރޫއެއްގެ ސައްތަ އިންސައްތަ މަސައްކަތް ކާމިޔާބުކަމާއެކު ނިންމާލާފައެވެ.\nWe have completed 34 projects in 2020. During the 40 years of history of MTCC, this is the first time to complete this number of projects in one year. Thank you each and every member of #TeamMTCC for your tireless effort and support to achieve this success. @MTCCPlc pic.twitter.com/qcGWlLQsfh\n— Adam Azim (@adamazim) January 1, 2021\nކޯވިޑް-19އާ ގުޅިގެން ދަތިތަކެއް ދިމާވި ނަމަވެސް، މިހާ ކާމިޔާބު ކަމާއެކު އަހަރެއް ނިންމާލެވުމުން، އެމްޓީސީސީގެ އެމްޑީ އާދަމް އާޒިމް ވަނީ މިކަން ފާހަގަކުރަށްވައިފައެވެ. މިކަން ފާހަގަ ކުރަށްވައި އާޒިމް ކުރެއްވި ޓްވީޓްގައި 2020 ވަނަ އަހަރު ނިންމުނު ޕްރޮޖެކްޓްތަކުގެ ތަފްސީލް ވަނީ ހިއްސާކުރަށްވާފައެވެ. ރާއްޖޭގެ އެކި ރަށްރަށުގައި ބަނދަރު ހެދުމާއި ބިންހިއްކުމުގެ މަޝްރޫޢުތަކުގެ އިތުރުން، ގޮނޑުދޮށް ހިމާޔަތް ކުރުމާއި، ޝީޓް ޕައިލިންގ، ނަރުދަމާއާއި ފެނާއި މަގުހެދުމާއި ބޮޑެތި އިމާރަތްތައް ކުރުންފަދަ، އެންމެ ކުދި މަޝްރޫޢުތަކުން ފެށިގެން ތަރައްގީގެ ބިޔަ ބޮޑެތި މަޝްރޫޢުތައް އެމްޓީސީސީން ދަނީ ހިންގަމުންނެވެ. މި މަސައްކަތްތައް ކާމިޔާބު ކަމާއެކު ނިންމާލެވުމުން އާޒިމް ވަނީ އެމްޓީސީސީގެ ހުރިހާ މުވައްޒަފުންނަށް ޝުކުރު އަދާކުރަށްވާފައެވެ.\nމިދިޔަ އަހަރު އެމްޓީސީސީގެ އުސްއަލިތަކަށް ބަލާލާއިރު ކޯވިޑް-19އާ ގުޅިގެން ގައުމަށް ދިމާވެފައިވާ އިގްތިސޯދީ ދަތިތަކާ އެކު ވެސް އެމްޓީސީސީން މި އަހަރު ނިންމާލާނީ ކުންފުނީގެ ހަޔާތުގައި ވެސް އެންމެ މަތިން ސާފު ފައިދާ ލިބުނު އަހަރުގެ ގޮތުގައެވެ. މިދިޔަ އަހަރުގެ ފުރަތަމަ ނުވަ މަހުގެ ނިޔަލަށް ޓެކުހަށް ކެނޑުމުގެ ކުރިން ކުންފުންޏަށް ލިބުނު ފައިދާ 140 މިލިއަން ރުފިޔާއަށް ވުރެ އިތުރުވެފައި ވުމަކީ ކުންފުނީގެ ހިންގުންތެރިކަމާއި މާލީ ރޭވުންތެރިކަން ހަރުދަނާކުރެވިފައިވާ ކަމުގެ ހެއްކެކެވެ. މިދިޔަ އަހަރު އެ ކުންފުނިން ކުރިއަށް ގެންދިޔަ އެންމެ ފާހަގަކޮށްލެވޭ މަޝްރޫއުއަކީ ހޯރަފުށި އެއާޕޯޓުގެ މަސައްކަތެވެ. އެ މަސައްކަތް ކާމިޔާބު ކަމާއެކީ ނިމި، މިހާރު އެބަ ޚިދުމަތް ދެއެވެ. މިި އެއާޕޯޓުގައި 1،200 މީޓަރުގެ ރަންވޭއަކާއި 8،635 ސްކޮއާ މީޓަރުގެ އޭޕްރަން އަކާއި ޓެކްސީވޭއެއް ތަރައްގީ ކުރިއެވެ. އެއާޕޯޓު ތަރައްގީ ކުރުމަށް 842،200 ކިއުބިކް މީޓަރުގެ ބިން ވަނީ ހިއްކައިފަ އެވެ. މީގެ އިތުރުން ޓެކްސީވޭއަކާއި ޓާމިނަލް ކުރިމަތީގެ މަގުތައް ތަރައްގީ ކުރުމާއި 9473 އަކަމީޓަރުގެ ޕާކިން އޭރިއާއަކާއި 1718 އަކަމީޓަރުގެ ފަޔާ އެކްސެސް މަގެއްގެ އިތުރުން 720 މީޓަރުގެ އެއާޕޯޓް ސެކިއުރިޓީ އަދި ބީޗް ފެންސެއް ވެސް މި މަޝްރޫއުގެ ދަށުން ހަދައި ނިންމިއެވެ.\nމިދިޔަ އަހަރު އެމްޓީސީސީން ކުރިއަށް ގެންދިޔަ ބަނދަރު ތަރައްގީކުރުމުގެ މަޝްރޫއުތަކުގެ ތެރޭގައި ވ. ކެޔޮދޫ، ގއ. ވިލިނގިލި، އއ. ހިމަންދޫ. ހއ ކެލާ، ގދ. މާވަރުލު، ވ. ފެލިދޫ. ރ. ވަންދޫ، ނ. ހެނބަދޫ، ށ. ކޮމަންޑޫ އަދި ލ. މާވަށު ބަނދަރުގެ މަސައްކަތް ފާހަގަކޮށްލެވެއެވެ. މަގު ހެދުމުގެ މަޝްރޫއުތަކުގެ ތެރޭގައި، ފުވައްމުލަކު ރިންގުރޯޑްގެ މަސައްކަތް ފާހަގަކޮށްލެވެއެވެ. އަދި މި ނޫނަސް އެ ކުންފުނިން ވަނީ އުމްރާނީ ތަރައްގީގެ ބިޔަ ބޮޑު އެތައް މަސައްކަތެއް ވަގުތަށް ނިންމައި އަހަރުގެ އެއް ވަނަ ކުންފުނީގެ ޝަރަފު ހޯދާފައެވެ. މިއީ މި ފަހުގެ ތާރީޚެއްގައި އެ ކުންފުނި މިހާ ކާމިޔާބު ކަމާއެކު ނިންމާލި ފުރަތަމަ އަހަރެވެ.\nމީގެއިތުރުން 2020 ވަނަ އަހަރު ސަރުކާރަށް ހާސިލުވި ބޮޑެތި ކާމިޔާބީ ތަކުގެ އެންމެ ބޮޑު ހިއްސާއެއް ވާނެ އެއް ކުންފުންޏަކީ އެމްޓީސީސީކަމާއިމެދަކު އެއްވެސް ޝައްކެއް ނެތެވެ. ސަރުކާރުގެ ތަރައްގީގެ މަޝްރޫޢުތަކުގެ މައި އިންޖީނަކީ ހަގީގަތުގައި ވެސް އެމްޓީސީސީއެވެ. މިއަހަރުވެސް އެމްޓީސީސީ ވެގެންދާނީ ރައީސް ޞާލިޙުގެ ވަޢުދުފުޅުތަކާއި ސަރުކާރުގެ ތަރައްގީގެ މަޝްރޫޢުތަކުގެ މައި އިންޖީނު ކަމުގައެވެ. އެއީ މިހާރު ހަކަތަ ހުރި މަސައްކަތް ހަލުއި އުއްމީދީ ކުންފުންޏެކެވެ. ދިވެހީންގެ އުއްމީދުތައް ފުރިހަމަކޮށްދިނުމުގެ ގާބިލުކަން ލިބިފައިވާ ކުންފުންޏެކެވެ.


REPORT: Fai chisve burikohli iru Shaheedha aii kaivenyakah thahyaaruvamun! | ThePress\n20 November 2021, 18:01\nއުކުޅުވަޅުގެ ކަށިގަނޑުގައި ރެނދުލައި ހުރީ ވަކިވާ ނުވާ ވަރުގައި: އާއިލާ\nތައްޔަށް ދަތްޕިލަ ވަދެ ބައެއް ދަތްތައް ހަލާކުވެ ވަނީ ނެއްޓިފައި\nއުކުޅުވަޅުގެ ކަށިގަނޑުގެ އޮޕަރޭޝަން 10 ދުވަސް ފަހުން ކުރާނެ\nއެކްސިޑެންޓްގައި އަނިޔާވި މަރިޔަމް ޝަހީދާ (47އ)\nއިންސާނާކަށް ލިބޭ އެންމެ ބޮޑު އެއް ނިއުމަތަށް ފުރިހަމަ ގުނަވަންތައް ވެއެވެ. ދުނިޔެއަށް އުފަންވާއިރު ލިބިފައިހުރި އައިބެއްގެ ސަބަބުން ގުނަވަނެއް ނެތި އުޅުމަކީ އުނދަގޫ ކަމަށް ނުވިޔަސް ދިރިއުޅުމުގެ ވަކި ހިސާބަކުން ދިމާވާ ހާދިސާއަކުން ގުނަވަނުގެ ބޭނުން ކެނޑި ނުވަތަ އެ ގުނަވަނެއް ހަށިގަނޑާ ވަކިކުރަން ޖެހޭ މީހުން މަދުން ނަމަވެސް އުޅެއެވެ. އެ ގުނަވަނަކާ ނުލާ މީހަކު އުޅޭނެ ހާލު އަންދާޒާ ކޮށްލެވޭ ހެއްޔެވެ؟\nމި މަހުގެ 16 ވަނަ ދުވަހުގެ ރޭ ނިކަގަސްމަގުގައި ހިނގި ނުރައްކާތެރި އެކްސިޑެންޓެއްގައި ފައި ޗިސްވެ ބުރިކޮށްލި އުމުރުން 47 އަހަރުގެ މަރިޔަމް ޝަހީދާ އެ ރޭވެސް ނިކުތީ އާދައިގެ މަތިން 11 އަހަރުގެ ދަރިފުޅު ޓިއުޝަން ކްލާހުން ބަލައެވެ. މައްޗަންގޯޅި ބުރު ކައިރީގައި ހުންނަ ޝަހީދާގެ ގެއިން ނުކުމެގެން މަޑުމަޑުން ހިނގާފައި މާދުރަށް ނުދެވި އުޅެނިކޮށް ފަހަތުން ބާރަށް ދުއްވާފައި އައި ޕިކަޕަކުން ޖެހި ވިއްސައިގެން ގޮސް ހޮޅި ދަނޑިއެއް (ޓްރެފިކް ބޯޑެއް) ގައި ޖެހި ފިތުނެވެ. އެ ހޮޅިދަނޑި ހުރީ ކަންމައްޗަށް ވާ ގޮތަށް ހުރި ފާރާ ފޫޓެއްހާ ދުރުމިނުގައި ކަމުން ޕިކަޕު ހުއްޓެނީ ހޮޅިދަނޑިއާއި ފާރުގައި ޖެހިފައެވެ.\nޝަހީދާއަށް ލިބުނު އަނިޔާތަކަށް މި ވަގުތުވެސް އޭޑީކޭ ހޮސްޕިޓަލްގައި ފަރުވާ ހޯދަމުން އަންނައިރު އެކްސިޑެންޓްގައި ލިބުނު އަނިޔާތަކުން އެ ރޭ އޭނާގެ ފައި ބުރިކޮށްލަން ޖެހުމުގެ އިތުރުން އެކިވަރުގެ ބޮޑެތި އަނިޔާ ލިބިފައިވާކަން ޑޮކްޓަރުންނާ ހަވާލާދީ އާއިލާއިން ވަނީ ބުނެފައެވެ.\n18 އަހަރުން މަތީގެ ދެ ފިރިހެން ކުދިންނާއި 11 އަހަރުގެ ފިރިހެން ކުއްޖަކު ހުންނަ ޝަހީދާ އަކީ އެކަނިވެރި މައެއްގެ ގޮތުގައި ދަރިންގެ ހައްގުގައި ހަނގުރާމަކުރަމުން ދާ ހިތްވަރުގަދަ އަންހެނެކެވެ. އެ ހިތާމަވެރި އެކްސިޑެންޓް ހިނހި އިރު، ފިހާރައެއްގައި ވަޒީފާ އަދާކުރަމުން ކުދިންނާއި އެހެނިހެން ހަރަދުތައް ބަލަހައްޓަމުން ދިޔަ ޝަހީދާ މީގެ ކުރިން ވަނީ 17 އަހަރެއްހާ ދުވަސް ވާންދެން ހެލްތް މިނިސްޓްރީގައި ސަރުކާރަށް ހިދުމަތް ކޮށްދީފައެވެ.\nޝަހީދާ ހިނގާފައި މަގު ހުރަސް ކުރާ އިރު ޕިކަޕު ގޮސް އޭނާގެ ގައިގާ ޖެހެނީ / ވީޑިއޯގެ ސްކްރީންޝޮޓެއް\nލިޔެލާ އަކުރުތަކަކުން ބަޔާންކޮށް ދޭންވެސް ދަތި ހާލެއްގައި ހުރެމެ، "ދަ ޕްރެސް" އަށް ޝަހީދާގެ މައުލޫމާތު ހިއްސާކުރަމުން އޭނާގެ ކޮއްކޮ ބުނީ، ޓިއުޝަން ކްލާހާއި ގެއާ ކައިރިކަމުން އޭނާ ދިޔައީ ގޭގައި ފޯނު ބާއްވައިފާ ކަމަށާއި އާއިލާއަށް އެނގުނީ އެކްސިޑެންޓު ހިނގާ، ހޮސްޕިޓަލަށް ގެންދިޔަ ފަހުން އޭޑީކޭގައި މަސައްކަތް ކުރާ އާއިލާގެ މީހެއްގެ ފަރާތުން ކަމަށެވެ.\nހޮސްޕިޓަލަށް ގެންދިޔަ ފަހުން ވެސް ޝަހީދާ ވާހަކަދައްކާފައި ވާއިރު އޭގެ ފަހުން އޭނާ ހޭނެތުނެވެ. އެކްސިޑެންޓުގައި ޗިސްވީ އޭނާގެ ވާއަތުފަޔެވެ. ވައަތުފައި ޗިސްވެ ލިބުނު އަނިޔާތަކުން ލޭ މަނާ ނުވުމުން އާއިލާއާ ބައްދަލުކޮށް ޑޮކްޓަރު ބުނީ ޝަހީދާގެ ފައި ބުރި ކޮށްލަން ޖެހޭނެ ކަމަށެވެ. އެހެންނަމަވެސް އެކަމުގައި އެންމެ ފުން ހިތާމައެއް ލިބޭނެ ބަޔަކީ އާއިލާއަށް ވާއިރު އެކަމަކީ ގަބޫލު ކުރަން ފަސޭހަ ކަަމަކަށް ނުވާނެއެވެ. ދެ ފަހަރުމަތިން އަދިވެސް މަސައްކަތް ކޮށްދިނުމަށާއި އެނޫން އެހެން ގޮތެއް އޮތްތޯ ބަލައިދިނުމަށް އާއިލާއިން ޑޮކްޓަރު ގާތު އެދުނު ނަމަވެސް އެކަމުގައި އިތުރު ގޮތެއް ނެތުމުން އެރޭ ޝަހީދާގެ ވައަތުފައިގެ ކަކުލު ހުޅަށް ވުރެ މަތިން ވަނީ ބުރިކޮށްލާފައެވެ.\nޝަހީދާއަށް އިތުރަށް ލިބުނު އަނިޔާތައް ކިޔައިދެމުން އޭނާގެ ކޮއްކޮ ބުނީ ވައަތުފައިގެ އުކުޅުވަޅުގެ ކަށިގަނޑުގައި ގައި ވަނީ ރެނދުލާފައި ކަމަށާއި އެތަން ހުރީ ވަކިވާ ނުވާ ވަރުގައި ކަމަށެވެ. އަދި އަނގަޔަށް ވަނީ ބޮޑެތި އަނިޔާތަކެއް ލިބިފާ ކަމަށްވެސް ބުންޏެވެ. އެގޮތުން ތައްޔަށް ދަތްޕިލަ ވަދެ، ބައެއް ދަތްތައް ހަލާކުވެ، ނެއްޓިފައިވާ ކަމަށް އާއިލާއިން ވަނީ ބުނެފައެވެ. މީގެ އިތުރުން އަތުގެ ކަށިތަކުގައި ރެނދުލާފައިވާ ކަމަށް ވެސް ބުންޏެވެ. ލިބިފައިވާ އަނިޔާތަކުގެ ހުރިހާ ތަފްސީލެއް އަދި ލިބިފައި ނުވާ ކަމަށް ބުނަމުން އާއިލާއިން ބުނީ އުކުޅުވަޅުގެ ކަށިގަނޑުގެ އޮޕަރޭޝަން 10 ދުވަސް ފަހުން ކުރާނެ ކަމަށް ޑޮކްޓަރުން ބުނެފައިވާ ކަމަށެވެ.\nޝަހީދާއަށް ބޮޑެތި އަނިޔާތަކެއް\nޝަހީދާއަށް އިތުރަށް ލިބުނު އަނިޔާތައް ކިޔައިދެމުން އޭނާގެ ކޮއްކޮ ބުނީ ވައަތުފައިގެ އުކުޅުވަޅުގެ ކަށިގަނޑުގައި ގައި ވަނީ ރެނދުލާފައި ކަމަށާއި އެތަން ވަކި ހުރީ ވަކިވާ ނުވާ ވަރުގައި ކަމަށެވެ. އަދި އަނގަޔަށް ވަނީ ބޮޑެތި އަނިޔާތަކެއް ލިބިފާ ކަމަށްވެސް ބުންޏެވެ. އެގޮތުން ތައްޔަށް ދަތްޕިލަ ވަދެ، ބައެއް ދަތްތައް ހަލާކުވެ، ނެއްޓިފައިވާ ކަމަށް އާއިލާއިން ވަނީ ބުނެފައެވެ. މީގެ އިތުރުން އަތުގެ ކަށިތަކުގައި ރެނދުލާފައިވާ ކަމަށް ވެސް ބުންޏެވެ. ލިބިފައިވާ އަނިޔާތަކުގެ ހުރިހާ ތަފްސީލެއް އަދި ލިބިފައި ނުވާ ކަމަށް ބުނަމުން އާއިލާއިން ބުނީ އުކުޅުވަޅުގެ ކަށިގަނޑުގެ އޮޕަރޭޝަން 10 ދުވަސް ފަހުން ކުރާނެ ކަމަށް ޑޮކްޓަރުން ބުނެފައިވާ ކަމަށެވެ.\nއޭޑީކޭގެ އައިސީޔޫގައި ފަރުވާ ދިނުމަށް ފަހު ބުރާސްފަތި ދުވަހުގެ ރޭ ދަންވަރުގެ ވަގުތެއްގައި ޝަހީދާ އެ ހޮސްޕިޓަލްގެ ވޯޑަށް ވަނީ ބަދަލުކޮށްފައެެވެ. އޭގެ ފަހުން ކުޑަކޮން ވާހަކަދައްކާ ކަމަށް އާއިލާއިން ވަނީ ބުނެފައެވެ.\nއެކަނިވެރި މަޔަކަށް ވުމުގެ ސަބަބުން އާއިލާގެ އެންމެންވެސް އަބަދުވެސް ވީ ވަރަކުން ޝަހީދާއަށް އެހީތެރިކަން ފޯރުކޮށްދެއެވެ. މި ހިތާމަވެރި ހާދިސާއިން އާއިލާގެ ގިނަ ބަޔަކަށް ފުން އަސަރެއް ކޮށްފައި ވާއިރު އޭނާގެ މަންމަ އިނީ އަދިވެސް ވާހަކަ ނުދެއްކޭ ހާލަތުގައި ކަމަށް އާއިލާއިން ބުނެއެވެ. އާއިލާއިން އިތުރަށް ބުނީ ޝަހީދާ ފެންނަ ކޮންމެ ފަހަރަކު ހިތްވަރު ކުރިޔަސް ކޮންމެ މީހަކަށްވެސް ހިތްފަޅައިގެންގޮސް ރޮވޭ ކަމަށެވެ. މިހާދިސާ ހިނގިއިރު ޝަހީދާ އައީ މިއަންނަ ޑިސެންބަރު ނުވަތަ ޖެނުވަރީ މަހުގެ ތެރޭގައި ކައިވެންޏެއް ކުރުމަށް ތައްޔާރުވަމުންނެވެ.\nމިހާދިސާ ހިނގިއިރު ޝަހީދާ އައީ މިއަންނަ ޑިސެންބަރު ނުވަތަ ޖެނުވަރީ މަހުގެ ތެރޭގައި ކައިވެންޏެއް ކުރުމަށް ތައްޔާރުވަމުންނެވެ.\nޝަހީދާ އަށް އެހީވޭ\nޝަހީދާއަށް އެހީ ހޯދުމަށް "ހެޔޮ އިންވެސްޓް" ފިހާރައިން ވަނީ "ހެލްޕް ޝަހީދާ" ގެ ނަމުގައި އިއްޔެ ހެނދުނު9އިން މިއަދު ހެނދުނު9އަށް ކެމްޕޭނެއް ކުރިއަށް ގެންގޮސްފައެވެ.\n"ދަ ޕްރެސް" އަށް މައުލޫމާތު ދެމުން އެ ފިހާރާގެ ވެރިޔާ ފާތިމަތު އަޒްހީމާ ބުނީ ޝަހީދާ އަކީ އެ މީހުންގެ ރެގިއުލާ ކަސްޓަމަރެއް ކަމަށެވެ. އަދި އެ މަންޒަރު އެ ފިހާރައިގެ މުވައްޒަފުންނަށް ފެނި އެހީތެރިކަން ފޯރުކޮށް ދީފައިވާ ކަމަށް ވެސް އަޒްހީމާ ބުންޏެވެ. މިއަދު ޝަހީދާގެ ދޮށީ ދަރިއަށް ގުޅި ކަމަށާއި އޭނާ ވަނީ އަންދާޒާ ކޮށްލާފައި 285،000 ރުފިޔާ ލިބިފައިވާ ކަމަށް ބުނެފާ ކަމަށް އަޒްހީމާ ބުންޏެވެ.\n"މި ކެމްޕޭން މިހާ ފުރިހަމަކޮން ކުރިޔަށް މި ގެންދެވުނީ ވަރަށް ގިނަ ދީލަތި ބޭފުޅުން ވެދެއްވި އެހީގެ ސަބަބުން ކަން އުފަލާ އެކު ފާހަގަ ކުރަމެވެ. މި ކެމްޕެއިން ނިމުނު ކަމުގައި ވިޔަސް އަދިވެސް އެހީ ފޯރު ކޮށްދޭން ބޭނުން ފުޅުވާ ބޭފުޅުން ޝަހީދާ ގެ އެކައުންޓައް ރުފިޔާ ޖަމާކުރެވޭނެ. ޝުކުރިއްޔާ ހުރިހާ ބޭފުޅުންވެސް ތިޔަ ދެއްވި އެއްބާރު ލުމަށް،"\nޝަހީދާގެއަށް އެންމެގެ ހެޔޮ ދުއާއާއި އެހީ ބޭނުންވެއެވެ.\nއެކަންޓުން ނަން: މަރިޔަމް ޝަހީދާ\nއެކައުންޓް ނަމްބަރު (ރުފިޔާ): 7704261584101\n'ދަ ޕްރެސް' ގެ ދުއާއަކީ މާތް ﷲ މަރިޔަމް ޝަހީދާއަށް އަވަސް ޝިފާއެއް މިންވަރު ކުރައްވައި އެ އާއިލާއަށް ކެތްތެރިކަން ދެއްވުމެވެ. އަދި އަހަރެމެން ދިވެހިންނަކީ އެކަކު އަނެކަކަށް އެހީތެރިވާ ބައެއް ކަމުގައި ލެއްވުމަށެވެ.\nހަބަރު ރިޕޯޓް އެހީ އެކްސިޑެންޓް\nވަރަށް ދެރަވެއްޖެ. މިކަހަލަ ހާދިސާތައް މަދު ކުރުމައް ކަފިހި ހުރަސްތައް މަގުގެ ފެށޭ ނުވަތަ ނީމޭހިސާބުން ނަގަން ވިސްނުން މުހިންމު. ވިސްނާބަޔަކަށް މިކަމުގެ މުހިންމު ކަން ވިސްނޭނެ.\nތިކަމުން ވެސް އިބްރަތް ހާސިލް ކުރުމުގެ ބަދަލުގަ އަދިވެސް ފައިސާ ކެވޭތޯ. ބޮޑުވަރު ތީ.\nޕިކަޕް ދުއްވަން އިންމީހާގެ ހުރިހާ ލައިސަންސް އެއް ބާތިލްކޮށް ތިކަލޭގެ ޢުމުރަށް ޖަލަށްލާންވި ބުރަމަސައްކަތާ އެކު ތިކަހަލަ ބުރާންތި ވެފަ ތިބޭމީހުން ދުއްވާ އެއްވެސް އެއްޗެއް ދުއްވަން ހުއްދަ ދިނުމަކީ ރަނގަޅު ކަމެއް ނޫން އަދި އޭނަގެ އެއްވެސް މުދަލެއް ހުރިނަމަ އެއެއްޗެއް ވިއްކާފަ ޝަހީދާއަށް ދޭންވި\nއެކަނިވެރި މައެއްގެ ގޮތުގައި ދަރިންގެ ހައްގުގައި ހަނގުރާމަކުރަމުން ދާ ހިތްވަރުގަދަ އަންހެނެކެވެ! މިހާރަކަށް އައިސް މުޅިންވެސް ހަނގުރާމަ ކެންސަރު ހަނގުރާމަ ޕުއްޕާމޭގެ ހަންގުރާމަ ހުމުގެ ހަނގުރާމަ އެއްމެހައި ބަލިތަކަށް ހަނގުރާމަ، ބަލިބައްޔަކީ ތިމާ ކެއްތެރިވެ ﷲ އަށް ދުއާކޮއް ތައުބާވެހެޔޮ ގޮތުގައި އުޅެން ލިބޭ ފުރުސަތެކެވެ، އެކަނިވެރި މަޔަކަށް ނުވާނެ ކުދިންގެ ބައްޕަ ހަރަދު ނުކުރޭބާވައެވެ. ގިނަ ބަފައިންނީ ނުހަނު ދަރިންދެކެ ލޯބިވާ ބަޔެކެވެ. ހަރަދުކުރާ ބަޔެކެވެ. ގިނަފަހަރައް އަނބިން ގޯސްހަދާ ކައިވެނި ރޫޅެނީ. ފައި ބުރިވި އުޙުތާއަށް ހެޔޮޖަޒާ ދެއްވާ އުފާވެރި ދުސްތަަކެއް ދެއްވާށި.\nއާދެ، ފިރިހެނުން މިސްކިތުގައި ސަޖިދައިގައި އޮއްވައި ކައިވެނި ރޫޅެނީ ހަމަ. ކީއްތޯ ކުރާނީ؟\nޝަހީދާ އުޅެނީ ކައިވެންޏެއް ކުރަނީ ދެފިރިޔަށްބާ ކޮބައިބާ ކުރީގެ ފިރިމީހާ ހަބަރުގަ ހާދަ އޮޅުން އަރައޭ\nއެކަނިވެރި މައެކޭ ބުނެފަ އެބައިން. އޭގެ މާނައަކީ ކުރިން މީހަކާ އިނދެ ކުދިން ލިބި ވަރިވެ އަދި އަމިއްލަ އަށް ކުދިން ބަލަމުންދާ މީހެއް ކަން.\nއޮޅުން އަރަންޏާ ނުކިޔަބެ\nތިންކުދިންގެ ބަފާ ކޮބަޔޯ މިހާރު އެއްވެސް ނޫހަކުން މިކަންސާފެއްނުވޭ ވީގޮތެއްވެސް ބުނެބަލަ\nތިން ކުދިންގެ ބަފައެއް ހުރި ނަމަ އެކަނި މާ އެކަނި ތިން ދަރިން ބަލާކަށް ނުޖެހުނީސްތާ\nބަފަޔާ އަމަޔާ ވީ ތަނެއްތަ ހޯދަންވީ އަދިވެސް؟ ހެޔޮ ދުޢާ ކޮއްބަލަ އެދައްތައަށް -_-\nދުއްވި މީހާ އުމުރަށް ޖަލަށް ލާނަ ޖޭހޭނެ\nޕިކަޕު ދުއްވިމީހާ އުމުރައްޖަލައް ލުމަކީ ހައްލެއްނޫން އަދި އިންސާފު ލިބި ފައި އަލުން ރުޖޫއަވުމެއްވެސްނޫން ގަސްތަކާނުލާ ކުރެވޭ ކަންކަމައް އަދަބެއްނޯވޭ މަރުގެ އަދަބު ދިނުމެއްވެސްނޯވޭ މާލޭގަ ދުއްވާ ވެހިކަލުތަކުގެ ވެރިންނައް އިތުރައް އެވެޔާނަސް ޕްރޮގްރާމް ހިންގަންވީ މަގުހުރަސްކުރާއިރުވެސް ރަނގަޅައް ބަލާފަ ނޫނީ ހުރަސްނުކުރަންވީ ހިނގާމީހުންވެސް ބައެއްފަހަރު ވަރައް ފަރުވާކުޑަ ހަމަކުއްލިޔަކައް ދުއްވަފަ އެއްޗެއް އަންނަނިކޮން ކުރިމައްޗައް އަރާފައެބަހުރި\nކޮބާ މިހާރު ޕިކަޕް ދުއްވި މީހާ


REPORT: COVID-19: Record case thaka eku India ge oxygen supply heenaruvejje | ThePress\nކޮވިޑް-19: ރެކޯޑް ކޭސްތަކާއެކު އިންޑިއާގެ އޮކްސިޖަން ސަޕްލައި ހީނަރުވެއްޖެ\nސިއްހީ ހިދުމަތްދޭ މީހަކު އޮކްސިޖަން ސިލިންޑަރެއް އުފުލަނީ/ފޮޓޯ: ދަ ސްޓްރެއިޓްސް ޓައިމްސް\nނިމިދިޔަ ހަފުތާ ބަންދެވެ. ނިދިން މަހްރޫމް ވެފައިވާ ހާލުގައި އަންކިތް ސެތިއާ މަސައްކަތް ކުރަމުން ދިޔައީ އިންޑިއާގެ ވިޔަފާރި މަރުކަޒު – މުމްބާއީގެ ރަށް ބޭރުގައި އޭނާ ހިންގާ 50 އެނދުގެ ހޮސްޕިޓަލަށް ބޭނުންވާ އޮކްސިޖަން ސަޕްލައި އަތުޖެއްސޭތޯއެވެ.\nސެތިއާގެ އެސްއެސް ހޮސްޕިޓަލް އެންޑް ރިސާޗް ސެންޓަރުގައި ހުރި4އޮކްސިޖަން ޓޭންކުގެ ތެރެއިން މިވަގުތު ސަޕްލައި ހުރީ އެންމެ2ޓޭންކުގައެވެ. ހޮސްޕިޓަލުގެ 44 އެނދުގައި އޮތީ، އަދި މިހާތަނަށްވެސް ފަރުވާއެއް ހޯދިފައި ނުވާ ކޮރޯނާވައިރަސް ޑިޒީޒް (ކޮވިޑް-19) ގެ ޕޭޝަންޓުންނެވެ. މީގެ ތެރެއިން ގިނަ ޕޭޝަންޓުން ނޭވާލުމަށް، އޮކްސިޖަން ހޮޅި ގުޅަންޖެހެއެވެ.\nއޮކްސިޖަން ޓޭންކެއް ހުސްވާން އާންމު ގޮތެއްގައި9ގަޑިއިރު ނެގި ނަމަވެސް، ޕޭޝަންޓުންގެ އަދަދު އިތުރުވަމުން ދިއުމުގެ ސަބަބުން މިހާރު6ގަޑިއިރެއްހާއިރުގެ ތެރޭގައި އޮކްސިޖަން ޓޭންކު ހުސްވެއެވެ. ސެތިއާއާއި އޭނާގެ ޑީލަރުންގެ އަތުންވެސް އޮކްސިޖަން ސަޕްލައި ހުސްވިއެވެ.\nސެތިއާއަށް އޮކްސިޖަން ސަޕްލައި އަތުޖެހޭ ވަރުވީ ފަތިހަށް އަލިވިލެން އުޅެނިކޮށެވެ. އެވެސް އޭނާ ހުރި ސަރަހައްދާ 30 ކިލޯމީޓަރު ދުރުގައި ހިންގާ އެހެން ހޮސްޕިޓަލަކުންނެވެ. އެ ސަރަހައްދުގައި ދުއްވާ އެއްޗެއްވެސް ނޯވެއެވެ. ސެތިއާއަށް ޖެހުނީ، ހޮސްޕިޓަލުގެ އެމްބިއުލާންސް ބޭނުންކޮށްގެން، 20 ސިލިންޑަރުގެ އޮކްސިޖަން އުފުލުމަށް،5ބުރު ޖަހާށެވެ.\nސެތިއާ ބުނާ ގޮތުގައި ކޮންމެ ދުވަހަކީވެސް ހަނގުރާމައެކެވެ. އެކަށީގެންވާ މިންވަރަށް އޮކްސިޖަންގެ ސަޕްލައި ކަށަވަރު ކުރުމަކީ ސެތިއާ ސިފަކުރި ގޮތުގައި ހަނގުރާމައެކެވެ. ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުނާ ގޮތުގައި ކޮވިޑް-19އަށް ޕޮޒިޓިވް ވާ މީހުންގެ ތެރެއިން 15 ޕަސެންޓް ޕޭޝަންޓުންނަކީ އޮކްސިޖަން ގުޅަންޖެހޭ މީހުންނެވެ. ބައެއް ޕޭޝަންޓުންނަކީ ނެވާލާ ނިޒާމުގެ ބައްޔެއް ނެތް މީހުން ކަމުގައި ވީ ނަމަވެސް، ހަށިގަނޑުގެ އޮކްސިޖަން ލެވަލް ނުރައްކާ ދަރަޖައަށް ދަށްވާ ޕޭޝަންޓުންނެވެ.\nމެޑިކަލް ގުރޭޑުގެ އެޮކްސިޖަން ސިލިންޑަރު ސަޕްލައި ކުރަނީ/ފޮޓޯ: ދި އިންޑިއަން އެކްސްޕްރެސް\nވައިގެ ތެރެއިން އޮކްސިޖަން ސަޕްލައި ނަގާ، އެ ސާފު ކުރާ 500 އެއްހާ ކާރުހާނާ، އިންޑިއާގައި އޮޕަރޭޓްކުރެއެވެ. މުޅި ސަޕްލައިއަށް ބަލާއިރު، މެޑިކަލް ފެންވަރަށް ސާފުކޮށްފައިވާ އޮކްސިޖަން ހިއްސާކުރަނީ ސަޕްލައިގެ 15 ޕަސެންޓެވެ. ބާކީ ހުންނަނީ ސިނާއީ ބޭނުންތަކަށް ނަގާ އޮކްސިޖަން ސަޕްލައިއެވެ.\nކާރުހާނާތަކުން ހޮސްޕިޓަލުތަކަށް އޮކްސިޖަން ފޯރުކޮށްދެނީ ދިޔާ މާއްދާއެއްގެ ގޮތުގައި ޓޭންކުތަކުގައެވެ. މި ދިޔާ މާއްދާ، ޕޭޝަންޓުންނަށް ގޭހުގެ ގޮތުގައި ފޯރުކޮށްދެނީ ހޮސްޕިޓަލު އެނދުތައް ކައިރީގައި ހަރުކޮށްފައިވާ ހޮޅިތަކުގެ ނިޒާމުގެ ތެރެއިންނެވެ. ބައެއް ހޮސްޕިޓަލުތަކަކީ ދަގަނޑާ އެލުމިނިއަމްއިން ހަދާފައިވާ ސިލިންޑަރުތަކުގައި އޮކްސިޖަން ގޭސް ގެންގުޅޭ ހޮސްޕިޓަލުތަކެވެ. ނަމަވެސް މި ގޮތަށް ސިލިންޑަރުގައި އޮކްސިޖަން ގޭސް ގެންގުޅޭނަމަ، އަވަސް އަވަހަށް ސިލިންޑަރުތައް ބަދަލު ކުރަންޖެހެއެވެ. އަނެއް ބައި ހޮސްޕިޓަލުތަކަކީ ކޮންސަންޓްރޭޓާ ބޭނުންކޮށްގެން ވައިގެ ތެރެއިން އޮކްސިޖަން ނަގައިގެން ފިލްޓަރުކޮށްދޭ ޕޯޓަބަލް މެޝިން ގެންގުޅޭ ހޮސްޕިޓަލުތަކެވެ.\nއިންޑިއާގެ ހޮސްޕިޓަލެއްގައި އޮކްސިޖަން ސިލިންޑަރު ރައްކާކޮށްފައިވާ ކޮޓަރިއެއްގައި މީހަކު ނިދާފަ/ފޮޓޯ: ރޮއިޓާޒް\nމި ދަނޑިވަޅަކީ ދުނިޔޭގެ އެއްވެސް މަންޒިލަކުން ނުފެންނަ ދަރަޖައަށް އިންޑިއާއިން ކޮވިޑް-19ގެ ކޭސްތައް ރެކޯޑް ކުރަމުންދާ ދަނޑިވަޅެކެވެ. ނިމިދިޔަ ހަފުތާއަށް ބަލާއިރުވެސް، ކޮންމެ ދުވަހަކުމެހެން ކޭސް ނަމްބަރުތައް އުޅެނީ ލައްކައާއި ގާތް ކުރާ ހިސާބުގައެވެ. އިންޑިއާއިން ކޮވިޑް-19އަށް ޕޮޒިޓިވްވި މީހުންގެ އަދަދު 4.9 މިލިއަނަށްވުރެ މައްޗަށް އަރާފައިވާއިރު، އެކްޓިވް ކޭސްތަކުގެ އަދަދުވެސް ލައްކައާއި ގާތް ކުރެއެވެ.\nހޮސްޕިޓަލުތަކުން އޮކްސިޖަން ސަޕްލައިއަށް ކުރާ ޑިމާންޑް އިތުރުވަމުން ދަނީ އިންތިހާއަށެވެ. އޯލް އިންޑިއާ ގޭސަސް މެނުފެކްޗަރާޒް އެސޯސިއޭޝަންގެ ރެކޯޑްތަކަށް ބަލާއިރު، މިމަހުގެ މިހާތަނަށް ކޮންމެ ދުވަހަކުމެހެން 2700 ޓަނުގެ އޮކްސިޖަން ހޮސްޕިޓަލުތަކާ، އެހީދޭ މަރުކަޒުތަކުން ބޭނުންކުރެއެވެ. މިއަހަރުގެ އޭޕްރިލް މަހު މިއަދަދު އޮތީ 750 ޓަނުގައެވެ.\nކަން މިހެން އޮތް އިރު، ކޮވިޑް-19 ކޮންޓްރޯލް ކުރަން އިއުލާން ކުރި ލޮކްޑައުންއަށް ލުއިދީ، އިގުތިސޯދު ނެގެހެއްޓުމުގެ މަސައްކަތްތައް ފަށާފައިވާއިރު، ސިނާއީ ބޭނުންތަކަށް ނަގާ އޮކްސިޖަންގެ ޑިމާންޑްވެސް ދަނީ އިތުރުވަމުންނެވެ. އޯލް އިންޑިއާ ގޭސަސް މެނުފެކްޗަރާޒް އެސޯސިއޭޝަންގެ ރައީސް ސަކެތު ޓިއްކޫ ވިދާޅުވާ ގޮތުގައި މިހާރު އުފައްދާ އޮކްސިޖަން ސަޕްލައިއިން ސިނާއީ ބޭނުންތަކަށް ދަނީ 45 ޕަސެންޓްއެވެ. އަނެއް 55 ޕަސެންޓް ނަގަނީ ހޮސްޕިޓަލުތަކާ އެފަދަ ތަންތަނަށެވެ.\nދެކޮޅުން ކުރެ ކޮޅެއް ހިޔާރު ކުރުމުގައި ވިސްނަން ޖެހޭ ކަންތައްތައް ގިނައެވެ. އަދުގެ ހާލަތަށް ބަލާއިރު، އެންމެ ބުއްދިވެރި ކަމަށް ފެންނަނީ ސަޕްލައި އިތުރު ކުރުމެވެ. ނަމަވެސް، އޮކްސިޖަން ކާރުހާނާތައް އަޅާފައިވާ ސަރަހައްދުތަކުގެ ގޮތުން، ކައިރި ހިސާބަކުން ސަޕްލައި ލިބޭނެ ފަދައެއް ނެތް ސިޓީތައްވެސް އެބަހުއްޓެވެ.\nއެކަށީގެންވާ މިންވަރަށް އޮކްސިޖަން ސަޕްލައި ނުކުރެވިއްޖެނަމަ ހޮސްޕިޓަލުގައި މަރުވާ ކޮވިޑް-19ގެ ޕޭޝަންޓުންގެ އަދަދު އިތުރުވާނެއެވެ. ހުސްވި ހަފުތާގައިވެސް މަދްޔަ ޕްރަދޭޝްގެ ހޮސްޕިޓަލަކުން4ޕޭޝަންޓުން މިފަދަ ގޮތަކަށް މަރުވި ކަމަށް ވަނީ ރިޕޯޓްކޮށްފައެވެ. ނަމަވެސް އޮފިޝަލުންވަނީ އެ ތުހުމަތުތަކަށް އިންކާރު ކުރައްވާފައެވެ. މިއީ އިންޑިއާއަށް އާ ކަމެއް ނޫނެވެ. ބިލް ނުދައްކާ އޮވެގެން ސަޕްލަޔަރު އެޅި ފިޔަވަޅެއްގެ ސަބަބުން ހޮސްޕިޓަލުން އޮކްސިޖަން ސަޕްލައި ހުސްވެ، ހޮސްޕިޓަލުގައި ފަރުވާ ދެމުންދިޔަ 70 ކުއްޖަކު މި ދުނިޔެއާއި ވަކިވެ ދިޔަ ހާދިސާ ހިނގީ 2017 ވަނަ އަހަރުގެ އޯގަސްޓް މަހުގެ ތެރޭގައެވެ.\nދެން އޮތީ އަގުގެ ވާހަކައެވެ. އަގުތައް ކޮންޓްރޯލް ކުރި ކަމުގައި ވީ ނަމަވެސް، އޮކްސިޖަން ވިޔަފާރީގެ ކަޅު ބާޒާރެއް އިންޑިއާގައި ވަނީ އުފެދިފައެވެ. ސަރުކާރުން އަގު ކަނޑައެޅީ އޮކްސިޖަން ސިލިންޑަރެއް ވިއްކޭނެ އެންމެ މަތީ އަގެވެ. ދިޔާ މާއްދާގެ ގޮތުގައި އޮކްސިޖަން ވިއްކޭނެ އެންމެ މަތީ އަގެއް ކަނޑަނާޅައެވެ. ނަޖާއިޒު ފައިދާ ނަގާނެ ބަޔަކު އެކަންވެސް ކުރަން ފުރުސަތު އޮތީ ތަނަވަސްކޮށްދީފައެވެ.\nރިޕޯޓް ކޮވިޑް-19 އިންޑިއާ ދުނިޔެ ސިއްހަތު


Enburi Aee Club Dheke Inthihaa Ah Loabi Vaathee - Zidane - Vaguthu\nއެނބުރި އައީ ކްލަބު ދެކެ އިންތިހާއަށް ލޯބިވާތީ - ޒިދާން\n4 މަސް ކުރިން ( މާޗް 12, 2019 )\nއަނެއްކާވެސް އެނބުރި ރެއާލް މެޑްރިޑަށް އައީ އެ ކްލަބު ދެކެ އިންތިހާއަށް ލޯބިވާތީ ކަމަށް، ފުޓުބޯޅަ ލެޖެންޑް ޒައިނުއްދީން ޒިދާން ބުނެފިއެވެ.\nމި ސީޒަން ފެށުމުގެ ކުރިން، ރެއާލް ދޫކޮށް ޒިދާން ދިޔައީ ކާމިޔާބު ތިން ސީޒަނަށްފަހުގައެވެ. ޖެހިޖެހިގެން ތިން ފަހަރު އެ ކްލަބުން ޔޫރަޕްގެ ރަސްކަން ހޯދި އިރު، އެކަމުގެ އެންމެ ބޮޑު ހިއްސާ ދާރަކަށްވީ ޒިދާންއެވެ. އޭނާ ކްލަބު ދޫކޮށްލަން ނިންމި ނިންމުން ގިނަ ބަޔަކަށް ޝޮކަކަށް ވެފައިވާ އިރު، މީޑިއާތައް ބުނާ ގޮތުން ޒިދާން ކްލަބު ދޫކޮށްލީ ރޮނާލްޑޯ ފޮނުވާލުމަށް ރެއާލްގެ ރައީސް ފްލޮރެންޓީނޯ ޕެރޭޒް ނިންމުމުންނެވެ.\nޒިދާންގެ ފަހުން ރެއާލްއާ ދެ ކޯޗުން ހަވާލުވި އިރު، އެއްވެސް ކޯޗަކަށް އެދެވޭ ނަތީޖާތަކެއް ނެރެވިފައެއް ނެތެވެ. ޒިދާންގެ ފަހުން ރެއާލްގެ ކޯޗުކަމާ ހަވާލުވީ ސްޕެއިންގެ ގައުމީ ޓީމުގެ ކޯޗުކަމުގައިި ހުރި ހުލެން ލޮޕެޓެގީއެވެ. ފަސް މަސްވެސް ނުވަނީސް އޭނާ މަގާމުން ބޭރުކޮށްލި އިރު، އެންމެ ފަހުން ހުރި ސަންތިއޭގޯ ސޮލާރީ މަގާމަށް އައީ ރިޒާވް ޓީމުގައި ހުރުމަށްފަހުއެވެ.\nރެއާލް މެޑްރިޑަށް އުނދަގޫ ސީޒަނަކާ ކުރިމަތިލާން ޖެހިފައިވާ އިރު، އެޓީމަށް ސީޒަން ހުސްއަތާ ނިންމާލަން ޖެހުން ގާތެވެ. ލީގުގެވެސް އުންމީދު ގެއްލިފައިވާ އިރު، ޗެމްޕިއަންސް ލީގުން ކެޓީ ހިތްދަތިކޮށެވެ. ފުރަތަމަ ލެގު، އަވޭގައި 2-1އިން މޮޅުވެފައި އޮތް ނަމަވެސް، މިދިޔަ ހަފްތާގައި ކުޅުނު ދެވަނަ ލެގަށް ނުކުމެ އަޔެކްސް ވަނީ 4-1ގެ ނަތީޖާއަކުން ރެއާލް ބަލިކޮށް، ލަދުގަންނަވާލާފައެވެ.\nއެ ނަތީޖާތަކާއެކު ސޮލާރީ ކޯޗުކަމާ ހަވާލުވިތާ އެންމެ ފަސް މަސް ފަހުން އޭނާ ފޮނުވާލަން ރެއާލްއިން ނިންމިއެވެ. ޒިދާން އަލުން ރެއާލްއަށް ގެނެސް، ރޭ އެކަން ރަސްމީކޮށް އިއުލާންވެސް ކޮށްފައިވާ އިރު، ޒިދާން ވަނީ މީޑިއާއާ ވާހަކަވެސް ދައްކާފައެވެ.\n"އަހަރެން ބޭނުން ވަނީ ރެއާލްގެ ރަން ދުވަސްތައް އަލުން ގެންނަން. ވަރަށް އުފާވެއްޖެ އަނެއްކާވެސް އެނބުރި އާދެވުމުން. އަހަރެން ދިޔައީވެސް ރަނގަޅު ވަގުތެއްގައި. މި އައީވެސް ރަނގަޅު ވަގުތެއްގައި. އޭރު އަހަރެން ދިޔައީ ބަދަލަކަށް ކްލަބު ބޭނުންވެފައި އޮތުމުން. އެކަމަކު ރެއާލްގެ ރައީސްގެ ފޯނު ކޯލާއެކު އަހަންނަށް އިތުރު ގޮތެއް ނުވިސްނަން. ކްލަބަށް އޮތް ލޯތްބަކާއެެކު އެނބުރި އައީ. އެތައް ކްލަބަކުން ފުރުސަތުތައް އައި، އެކަމަކު ރެއާލްއަށް އިންކާރު ނުކުރާނަން،" ޒިދާން ބުންޏެވެ.\nރެއާލްއާއެކު 2022 ވަނަ އަހަރާ ހަމައަށް ޒިދާން ކޮންޓްރެކްޓް ހަދާފައިވާ އިރު، މީޑިއާތައް ބުނާ ގޮތުން އޭނާ އެނބުރި އައީ، ޓްރާންސްފާ މާކެޓްގައި ހަރަދުކުރާނެ ބަޖެޓެއްގެ އިތުރުން، ރަނގަޅު ޕްލޭންއެއްވެސް ރެއާލްއިން ހުށަހެޅުމުންނެވެ.\nމާޗް 12, 2019 09:29\nޗަކޮއެތީ އަބދުވެސް ތިޔަކަހަލަ ފޭކު ރިޓަޔަރމަންޓްތަކާ ޑުރާމާތައް ކުޅުއްވާ ބޭޅެއް.. ފުޓުބޯޅަ ކުޅުމުން ރިޓަޔަރކޮށްފަވެސް 2006އަހަރު ކޫލުމުގެ ތެރެއަށް އައީ ހުދު މީހަކު އައިސް އަލުން ފުޓުބޯޅަ ކުޅޭށޭ ބުނީމައޭ ކިޔާ ހަންފެތުރި ނަތީޖަ ވަރަށް ހިތިކޯށް ދިޔައީ "ބުލް މޭން"ގެ ހުތުރު ލަގަބާއެކު ރައްކާޑަކުން ކެރިޔަރު ނިމި އަޅިއަށްވީ. މިހާރު އަނެއްކާ އަނެއް މޮޅު ސުޓަންޓު ޖައްސާފަ ތި އައީ މިފަހަރުވެސް ހަމަ އަޅިއަށްވާނި އިރާދަފުޅުން


Internet ah vannan Brave magubooluvamun anna kamah bunefi | Mihaaru\nއިންޓަނެޓަށް ވަންނަން "ބްރޭވް" މަގުބޫލުވަމުން އަންނަ ކަމަށް ބުނެފި\n08 ޖޫން 2020 - 05:503comments\nބްރޭވް އަކީ އިންޓަނެޓް ބްރައުޒާއެކެވެ. ގޫގުލް ކްރޯމް، މޮޒިއްލާ ފަޔާފޮކްސް ކަހަލަ އެވެ. ކްރޯމް އަދި ފަޔާފޮކްސް ދޫކޮށްލުމަށް ފަހު، އިންޓަނެޓް ބްރައުޒްކުރުމަށް ގިނަ ބަޔަކު ބްރޭވް ބޭނުންކުރާކަން އަހަންނަކަށް އަދި ނޭނގެ އެވެ.\nބްރޭވް އިން ބުނާ ގޮތުގައި، މަހަކު 15 މިލިއަން މީހުން އެ ބްރައުޒާ ބޭނުންކުރެ އެވެ. އަދި އެ އަދަދު އަންނަނީ އިތުރުވަމުންނެވެ. މި މަސް ނިމޭއިރު 15.4 މިލިއަން ފަހަނައަޅާނެ ކަމަށް ވެސް ބުނެފައިވެ އެވެ. އެހެންކަމުން، މިދިޔަ ނޮވެމްބަރަށް ފަހު ބްރޭވް އަށް އެ ވަނީ 50 ޕަސެންޓްގެ ކުރިއެރުމެއް ލިބިފަ އެވެ.\nބްރޭވް، ގޫގުލް ކްރޯމް، މައިކްރޮސޮފްޓް އެޖް އަދި އޮޕެރާ ލިސްޓްކުރެވެނީ "ކްރޯމިއަމް" ބްރައުޒާތަކެއް ގޮތަށެވެ. މީގެ މާނަ އަކީ މި ބްރައުޒާތަކުގެ އަސާސީ ބިންގާ އެއްގޮތްވުމެވެ. ނަމަވެސް، ހިތަށް އަރަނީ ރާއްޖޭގައި ކިތައް މީހުން ބްރޭވް ބޭނުންކުރޭބާ އެވެ.\nދިވެހި ތާނަ ވެބްސައިޓްތައް ކިޔުމަށް ކަމުދާ ބްރައުޒާތައް އަހަރެމެންގެ ތެރޭގައި ގިނަ އެވެ. އޭގެ ތެރެއިން ވެސް ކްރޯމް އަކީ ގިނަ ބައެއްގެ ހިތުން ޖާގަ ހޯދާފައި ވާ ބްރައުޒާއެކެވެ. ފަޔާފޮކްސް، އެޖް އަދި އޮޕެރާ ވެސް ބޭނުންކުރެ އެވެ.\nބްރޭވް އަކީ އިންޓަނެޓް ބްރައުޒާ މާކެޓަށް އަދި އާ ނަމެކެވެ. އެހެންކަމުން، ބްރައުޒާތަކުގެ މެދުގައި އެއްގޮތް ސިފަތަކެއް ހުރި ނަމަވެސް، ދިވެހި ތާނަ ގިނަ ވެބްސައިޓްތަކަށް ބްރޭވް އަދި ކަމަކު ނުދެ އެވެ.\nއިތުރު ލިޔުންތައް ގޫގްލް ކްރޯމް އިންޓަނެޓް މޮޒިއްލާ ފަޔާފޮކްސް


Dhuniyeyge Mashooru Ilmuveri eh Kamahva Sheikh Ibrahim Menk ge Dharus Mirey Hulhumale gai ދުނިޔޭގެ މަޝްހޫރު އިލްމުވެރިއެއް ކަމަށްވާ ޝެއިހް އިބްރާހިމް މެންކްގެ ދަރުސް މިރޭ ހުޅުމާލޭގައި – Huvadhoo News Dhuniyeyge Mashooru Ilmuveri eh Kamahva Sheikh Ibrahim Menk ge Dharus Mirey Hulhumale gai Huvadhoo News\nދުނިޔޭގެ މަޝްހޫރު އިލްމުވެރިއެއް ކަމަށްވާ ޝެއިހް އިބްރާހިމް މެންކްގެ ދަރުސް މިރޭ ހުޅުމާލޭގައި\nޝެއިހް އިބްރާހިމް މެންކް\nދުނިޔޭގެ މަޝްހޫރު އިލްމުވެރިއެއް ކަމަށްވާ ޝެއިހް އިބްރާހިމް މެންކް މިރޭ ހުޅުމާލޭގައި ދަރުސްދެއްވާނެ ކަމަށް އިސްލާމިކް މިނިސްޓްރީން ވިދާޅުވެއްޖެއެވެ.\nމިނިސްޓްރީން ވިދާޅުވި ގޮތުގައި ޝެއިޚް އިބްރާހިމް މެންކްގެ ދަރުސް އޮންނާނީ ހުޅުމާލޭ ޤާޒީ ސްކޫލް ހޯލްގައި މިރޭ 9:00 ގައެވެ. މިދަރުހަކީ އިސްލާމިކް މިނިސްޓްރީ އާއި ޔޫތް މިނިސްޓްރީން ގުޅިގެން ބާއްވާ ދީނީ ދަރުސްއެކެވެ.\nމީގެ ކުރިންވެސް ޝައިހް އިބްރާހިމް މެންކް ވަނީ ރާއްޖޭގައި ދަރުސް ދީފައެވެ. މިރޭ ހުޅުމާލޭގައި ބާއްވާ ދަރުހަށްފަހު އަތޮޅުތެރޭގައި ބައެއް ރަށްރަށުގައި ޝައިހް އިބްރާހިމް މެންކް ދަރުސް ދޭ ގޮތަށް ނިންމާފައިވާ ކަމަށް އަސްރު ޖަމިއްޔާއިން ވަނީ ވިދާޅުވެފައެވެ.\nޝެއިހް އިބްރާހިމް މެންކް އަކީ މަޝްހޫރު މުފްތީ އިސްމާއިލް މެންކް އަށް ބޮޑުބޭބެ ވިދާޅުވާ ބޭފުޅެކެވެ.


Cricket board ge raees kamah Faisal vaadhakuravanee | Mihaaru\n24 ސެޕްޓެމްބަރ 2020 - 12:364comments\nމާލެ ސްޕޯޓްސް ކްލަބުގެ ފަރާތުން ވާދަކުރައްވާ ފައިސަލް ވަނީ އެ ކްލަބަށް ކުރިން ކްރިކެޓް ކުޅުއްވައިފަ އެވެ. އަދި ސްކޫލް ދައުރުގައި މަޖީދިއްޔާ ޓީމަށް ވޮލީބޯޅަ ކުޅުއްވި އެވެ. ކްރިކެޓް ބޯޑުގެ ޖެނެރަލް ސެކްރެޓަރީކަން 2011 ވަނަ އަހަރު ކުރެއްވި ފައިސަލް ނައިބް ރައީސްކަންކުރެއްވީ 2012-2016 އަށެވެ. ފައިސަލް ވަނީ ކްރިކެޓް ކުރިއެރުވުމަށް ހިލޭ ސާބަހަށް ވެސް ވަރަށް ގިނަ މަސައްކަތްތަކެއް ކުރައްވައިފަ އެވެ.\nސްޕޯޓްސް ކައުންސިލުގެ މެމްބަރުކަން ވެސް ކުރައްވާފައިވާ ފައިސަލް ވަނީ ޗައިނާ އަށް ކަނޑައަޅާފައި ހުންނަވާ ރާއްޖޭގެ ސަފީރުގެ ހައިސިއްޔަތުން، އެ ގައުމުގައި ހުންނެވިއިރު ވެސް ރާއްޖޭގެ ކުޅިވަރު ކުރިއެރުވުމަށް މަސައްކަތްކޮށްދެއްވައިފަ އެވެ.\nކްރިކެޓް ބޯޑުގެ ނައިބް ރައީސްގެ މަގާމަށް ވާދަކުރައްވަނީ މިހާރު އެ މަގާމުގައި ހުންނެވި މާދިހު އިސްމާއީލާއި ކުރީގެ ކުޅުންތެރިޔާ އަހުމަދު ހުސެއިން (ކުޑަދޮނާ) އެވެ. ބީޖީ ސްޕޯޓްސް އިން ވާދަކުރައްވާ މާދިހު އަންނަނީ 2008 އިން ފެށިގެން ކްރިކެޓް ބޯޑުގެ އެގްޒެކެޓިވް ކޮމިޓީގައި މަސައްކަތްކުރައްވަމުންނެވެ. ވިލިގިލި ޔޫތު އެސޯސިއޭޝަނުގެ ފަރާތުން ވާދަކުރައްވާ ކުޑަދޮނާ ވަނީ ކުރިން ވޮލީބޯޅަ އެސޯސިއޭޝަނުގައި ވެސް މަސައްކަތްކުރައްވައިފަ އެވެ.\nއެސޯސިއޭޓް މެމްބަރުންގެ ތެރެއިން ހޮވާ ދެ މެމްބަރުގެ މަގާމަށް ވާދަކުރަނީ ބިލަބޮންގް އިންޓަނޭޝަނަލް ސްކޫލުގެ ފާތިމަތު ރިޒްނާ އާއި ތާޖުއްދީން ސްކޫލުގެ އިބްރާހިމް ޝާކިރު އަދި އިސްކަންދަރު ސްކޫލުގެ އަހުމަދު އާމިރު (ތަކަން) އެވެ.\nފަރުދީ މެމްބަރުންގެ ތެރެއިން ހޮވާ މެމްބަރަކަށް ވާދަކުރަނީ ސޮނީ ސްޕޯޓްސްގެ ވެރިޔާ އަދި ކުރީގެ ކުޅުންތެރިޔާ އަހުމަދު ކަލީމް އެކަންޏެވެ.\nފުރިހަމަ މެމްބަރުންގެ ތެރެއިން ހޮވާ ހަތަރު މެމްބަރުންގެ މަގާމްތަކަށް ވާދަކުރަނީ ސީބީއެލް ސްޕޯޓްސްގެ މުޝްތާގު އަހުމަދު ދީދީ އާއި ނިއު ސްޓާ ސްޕޯޓްސްގެ މުހައްމަދު އަޝްރަފް އާއި އޮފްއެފްސީގެ އަބްދުﷲ ސައުދާން އިބްރާހީމް އަދި ހިންނަވަރު ހިރިޔާގެ މުހައްމަދު ރިޔާޒެވެ.


SunOnline: Hurihaa kameh ninmaafai, mirey thibenvee gaumee teamaa eku!\nހުރިހާ ކަމެއް ނިންމާފައި މިރޭ ތިބެންވީ ގައުމީ ޓީމާއެކު!\nޢަބްދުﷲ އައިމަން 10 Sep 2019, 15:01\nސެޕްޓެމްބަރ 6، 2016: އޭއެފްސީ އޭޝިއަން ކަޕް ކޮލިފިކޭޝަންގެ ޕްލޭއޯފް ފުރަތަމަ ލެގުގައި ރާއްޖެ އާއި ލާއޯސް ބައްދަލުކުރި މެޗުގެ ތެރެއިން -- ސަން ފޮޓޯ/ ފަޔާޒު މޫސާ\nތަފާތު އެކި އެކި ވިސްނުންތަކުގެ ސަބަބުން ބައި ބައިވެފައި އޮންނަ ރާއްޖެ އެއްގަލަކަށް އަރަނީ ގައުމީ ރޫހުގައި ގައުމީ ޓީމަށް ކުރާ ސަޕޯޓުންނެވެ. މި އޮތީ އަނެއްކާވެސް އެކަހަލަ ރެއެކެވެ. މިރެއަކީ ކުރަން ހުރި ކަމެއް ވިއްޔާކޮށް ނިންމާލާފައި ގައުމީ ޓީމަށް ވަގުތު ހުސްކުރަން ޖެހޭ ފަދަ ރެއެކެވެ.\nމިރެޔަކީ މި ކުޑަ ކުޑަ ރާއްޖެއަށް ބޮޑު ރެޔެކެވެ. ދުނިޔޭގެ ބާރެއްގެ ގޮތުގައި އޮތް ސީނުކަރަޔާ ފުޓްބޯޅައިގެ ދަނޑުގައި ރާއްޖެ ކުރިމަތިލަނީއެވެ. ނެތް ހިއްވަރެއް ވެސް ކަށިން ނެރެގެން ވޯލްޑްކަޕުގެ ކޮލިފައިންގައި ޗައިނާއާ ދެކޮޅަށް ކުޅޭ މެޗުން ރާއްޖެ މިރޭ މޮޅުވުމަކީ ދިވެހީންނަށް ފުޓުބޯޅައިގެ ތާރީހުގައިވެސް ލިބޭނެ އެންމެ ބޮޑު އެއް ޝަރަފަށް ވާނެއެވެ.\nމީގެ ކުރިން ދުވަހަކުވެސް ރާއްޖެއަށް ބަލިކުރެވިފައި ނުވާ ޗައިނާގެ ޓީމާ ދެކޮޅަށް މިރޭ ރާއްޖެގެ 11 ކުޅުންތެރިން ނުކުންނަ އިރު ބާކީ މިތިބަ ހަތަރު ލައްކައެއްހާ ދިވެހީން ތިބޭނީ އެ ކުޅުންތެރިންގެ ފަހަތުގައިކަން އަންގަދޭން އެބަ ޖެހެ އެވެ. އެ މަންޒަރު އެބަ ދައްކަން ޖެހެއެވެ. ގައުމީ ޓީމަށް އެކަން އިހުސާސްކޮށްދޭން ޖެހެއެވެ.\nރާއްޖެއަށް ފުޓުބޯޅައިގެ އިންގިލާބެއްގެ ތެރެއަށް ވަދެ ފުރަތަމަ ފަހަރަށް ގައުމީ ޓީމެއް އެކުލަވާލެވުނީ 1979 ގައެވެ. ނަމަވެސް އަމިއްލަ ދަނޑެއް ހެދި އެ ދަނޑުގައި ކުޅެން ފެށީ 2000 ވަނަ އަހަރުން ފެށިގެންނެވެ. އެހާތަނުން ނެރެން ފެށި ނަތީޖާތަކަކީ، އަމިއްލަ ދަނޑުގައި ކުޅޭ ކޮންމެ ފަހަރަކު ވެސް ގައުމީ ޓީމަށް ހިތްވަރު ހޯދިދާނެ ފަދަ ނަތީޖާތަކެކެވެ.\nބޮޑެތި ނަތީޖާތަކުން ބޭރު ދުނިޔޭގައި ބަލިވަމުން އައި ރާއްޖެއަށް ހިންދަމާލަން ލިބޭ ފުރުސަތަކީ އަމިއްލަ ގައުމުގައި މިކުޅޭ މެޗުތަކެވެ. ވަރުގަދަ ޓީމުތައް އައިސް ނަތީޖާ ނުނެރެވި ޖެހިލުން ވެފައި ތިބެ ދިވެހި ޓީމާއެކު ކުޅެން ޖެހެނީ ގައުމީ ޓީމުގެ 12 ވަނަ ކުޅުންތެރިޔާ، އާދެ، ދިވެހި ސަޕޯޓަރުންގެ ފޯރިގަދަކަމުންނެވެ. އެގޮތުން، 2001 ވަނަ އަހަރު ޗައިނާއިން އަމިއްލަ ދަނޑުގައި ރާއްޖެ ކޮޅަށް 10 ލަނޑު ޖަހާފައި އައިސް މާލޭގައި މޮޅުވެވުނީ 1-0 އިންނެވެ. އެއީ އެ ޓީމުން ވޯލްޑްކަޕުގައިވެސް ވާދަކުރި ފަހަރެވެ.\nނަމަވެސް ފަހަކަށް އައިސް ކުޅިވަރުގެ ތެރެއަށް އެކިއެކި ސިޔާސީ ނުފޫޒުތަކާއި އަދިވެސް އިތުރު ކަންކަން ވަދެ ސަޕޯޓަރުން ދައްކަމުން އައި ނަމޫނާ ސަޕޯޓު ގެއްލެން ފެށި އެވެ. ގަލޮޅު ދަނޑު ފުރި ބާރުވެގެން ޓިކެޓު ނަގަން ދިގު ކިޔޫ ހަދާލި ދުވަސްތައް ހަނދާންނެތި ގަލޮޅު ދަނޑު ހުސްވެ، ވަނީ ހިމޭންވެފައެވެ. އެކަމަކު އެ ދުވަސް މިއަދު މިވަނީ ބަދަލުކުރަން މަޖުބޫރުވެފައެވެ.\nގައުމީ ޓީމު އެދި އެދި އޮތީ ހުރިހާ ދިވެހީންވެސް ޓީމާއެކު ވުމަށެވެ. ޗައިނާއިން މީގެ ކުރިން ޖެހިލުންވުމާ އެކު ރާއްޖެއިން ފުރައިގެން ދިޔަ ގޮތަށް މިފަހަރުވެސް ފިސާރި ފިލާވަޅެއް އެ ޓީމަށް ދޭންޖެހެއެވެ.\nދިވެހި ޓީމަށް މިވަގުތު އެންމެ ބޭނުންވަނީވެސް ހިތްވަރެވެ. އެހެންކަމުން ވެވުނު މިންވަރަކުން ގައުމީ ޓީމަށާއި ކުޅުންތެރިންނަށް މިވަގުތަކީ ހިތްވަރުދޭން ޖެހެއެވެ.\nހާލަތުގެ ގޮތުން ގަލޮޅު ދަނޑަށް މިފަހަރު ބޭނުންވާ ވަރަށް ސަޕޯޓަރުންނަށް ނުވަދެވުނަސް ޓީމާއެކު ތިބިކަން ހާމަކުރުމަކީ ކޮންމެ ދިވެއްސެއްގެވެސް ޒިންމާއެކެވެ. އެކަން ދިވެހީން ކުރާނެއެވެ. ދިވެހީންނަކީ ދޫކުރާނެ ބައެއް ނޫނެވެ.\n"މިއީ ދިވެހީން. އަހަރަމެން ތިބޭނީ އެންމެ ފަހު ވަގުތާ ޖެހެންދެން ވެސް ގައުމީ ޓީމުގެ ފަހަތުގައި. އެންމެ ތަން ފުކެއް ވެސް ދޫނުކޮށް ޗައިނާއަށް މިއީ ބައެއްކަން އަންގާލާނަން،" ދިވެހި ސަޕޯޓަރަކު ސޯޝަލް މީޑިއާގައި ކުރި ޕޯސްޓެއްގައި ބުންޏެވެ.\nގެއްލުނު ކައިވެނީގެ އަނގޮޓި ފެނުނީ 10 އަހަރު ފަހުން\nބިޒްނަސް އެކްސްޕޯ: ވިޔަފާރިތައް ގުޅުވައިދޭ ފާލަމެއް\nކުރީގެ އަންހެން ދެ ސްކޫލަށްވެސް ފިރިހެން ކެޕްޓަނުން


City Evvaruvi Iru, Liverpool Ah 11 Point Ge Lead Eh – adduLIVE\nސިޓީ އެއްވަރުވިއިރު، ލިވަޕޫލަށް 11 ޕޮއިންޓުގެ ލީޑެއް\nNov 30, 2019, 22:05 ހަސަން ރަޝީދު\nޕްރިމިއާ ލީގުގައި މިރޭ މެންޗެސްޓަރ ސިޓީ އެއްވަރުވިއިރު، ލިވަޕޫލް ކުޅުނު މެޗު ކާމިޔާބުކޮށް ޕްރިމިއާ ލީގުގެ އެއްވަނައިގައި 11 ޕޮއިންޓުގެ ލީޑެއް ނަގައިފިއެވެ.\nމި މޮޅާއެކު ލީގުގެ އެއްވަނައިގައި ލިވަޕޫލް އޮތީ 40 ޕޮއިންޓާ އެކުއެވެ. ދެވަނައިގައި ސިޓީ 29 ޕޮއިންޓާ އެކު އޮތްއިރު ތިންވަނައިގައި އޮތް ލެސްޓަ ސިޓީ އަށް ވެސް ލިބިފައިވަނީ 29 ޕޮއިންޓެވެ. ލެސްޓާ އެ އަދަދަށް ޕޮއިންޓު ހޯދާފައިވަނީ ސިޓީ އަށްވުރެ އެއް މެޗު މަދުން ކުޅެގެންނެވެ.\nލިވަޕޫލް މިރޭ މޮޅުވީ ލީގުގެ 15 ވަނައިގައި އޮތް ބްރައިޓަންއާ ބައްދަލުކޮށް 2-1 އިންނެވެ.\nލިވަޕޫލްގެ ދަނޑުގައި ކުޅުނު މި މެޗުގެ ފުރަތަމަ 30 މިނެޓްތެރޭ އެޓީމުން ވަނީ ދެ ގޯލު ކާމިޔާބުކޮށްފައެވެ. މި ދެ ގޯލުވެސް އެޓީމަށް ކާމިޔާބުކޮށްދިނީ ޑިފެންޑަރު ވާޖިލް ވެންޑައިކްއެވެ. މި ގޯލަށްފަހު ވެސް ލިވަޕޫލް އިން ވަނީ މި ހާފުގައި އިތުރު ފުރުސަތުތަކެއް ތަނަވަސްކޮށްފައެވެ.\nދެ ގޯލުގެ ލީޑަކާއެކު ފުރަތަމަ ހާފް ލިވަޕޫލް އިން ނިންމާލިއިރު މެޗުގެ 76 ވަނަ މިނެޓްގައި ރެފްރީ ވަނީ ލިވަޕޫލްގެ ކީޕަރު އެލިސަން އަށް ރަތްކާޑު ދައްކާފައެވެ. އެލިސަން އަށް ރަތްކާޑު ދެއްކީ ޕެނަލްޓީއޭރިއާގެ ބޭރުން ބޯޅައިގައި އަތްލުމާ ގުޅިގެންނެވެ. އެކަމާ ގުޅިގެން ލިބުނު ހިލޭޖެހުމަކުން ބްރައިޓަންގެ ހަމައެކަނި ގޯލު މެޗުގެ 79 ވަނަ މިނެޓްގައި ކާމިޔާބުކޮށްދިނީ ޑަންކްއެވެ.\nލީގުގެ އެއްވަނައިގައި 11 ޕޮއިންޓުގެ ލީޑެއް ލިވަޕޫލް އިން ނެގިއިރު، ލީގުގައި އެޓީމު އަދި މެޗަކުން ބަލިވެފައެއް ނުވެއެވެ.\nމެންޗެސްޓަރ ސިޓީ މިރޭ އެއްވަރުވީ ލީގުގެ 14 ވަނައިގައި އޮތް ނިއުކާސަލް ޔުނައިޓެޑާ ބައްދަލުކޮށް 2-2 އިންނެވެ.\nނިއުކާސަލްގެ ދަނޑުގައި ކުޅުނު މި މެޗުގެ 22 ވަނަ މިނެޓްގައި ރަހީމް ސްޓާލިން ސިޓީ އަށް ލީޑު ނަގައިދިން ނަމަވެސް މެޗުގެ 25 ވަނަ މިނެޓްގައި ވިލެމްސް ވަނީ ނިއުކާސަލް އަށް ނަތީޖާ އެއްވަރުކޮށްދީފައެވެ. މި މެޗުގައި ދެވަނަ ފަހަރަށް ވެސް ލީޑު ނެގީ ސިޓީންނެވެ. އެގޮތުން މެޗުގެ 82 ވަނަ މިނެޓްގައި މި ގޯލު ސިޓީ އަށް ކާމިޔާބުކޮށްދިނީ ކެވިން ޑެބްރައިނާއެވެ.\nނިއުކާސަލް އިން މި މެޗުގައި ދެވަނަ ފަހަރަށް ނަތީޖާ އެއްވަރުކުރީ މެޗުގެ 88 ވަނަ މިނެޓްގައެވެ. އެގޮތުން މި ގޯލު ނިއުކާސަލް އަށް ކާމިޔާބުކޮށްދިނީ ކުރިން ލިވަޕޫލަށް ކުޅުނު ޖޮންޖޯ ޝެލްވީއެވެ.\nޕްރިމިއާ ލީގުގައި މިރޭ ކުޅުނު އެހެން މެޗުތަކަށް ބަލާއިރު ވެސްޓްހަމް ޔުނައިޓެޑުން ވަނީ 1-0 އިން ޗެލްސީގެ މައްޗަށް ކުރި ހޯދާފައެވެ. އަދި ޓޮޓެންހަމް އިން ވަނީ ބޯންމަތްގެ މައްޗަށް 3-2 އިން ކުރި ހޯދާފައެވެ.


Italian League Fesheyny June 14 Gai | Fenvaru Online\nއިޓާލިއަން ލީގް ފެށޭނީ ޖޫން 14ގައި\n18:50 - 19 މެއި 2020 -0ކޮމެންޓް\nއިޓާލިއަންލީގް ދެން އަލުން ފެށޭނީ އަންނަމަހު 14 ވަނަ ދުވަހުގައި ކަމަށް އެގައުމުގެ ފުޓުބޯޅަ އިދާރާ އެފްއައިޖީސީ އިން ބުނެފި އެވެ.\nކޮވިޑްގެ ސަބަބުން މާރޗްމަހު ކުރީކޮޅު މެދުކަޑާލި ޔޫރަޕް ފުޓްބޯޅަ ސީޒަންގެ ބައެއް ލީގްތައް ފަށައިގެން މިހާރުވެސް ކުރިޔަށް އެބަގެންދެއެވެ. ފްރާންސްގެ ލީގާއި، ބެލްޖިއަމްގެ ލީގު އަދި ޑަޗް ލީގުގެ އިތުރުން އާޖެންޓީނާގެ ލީގު ވެސް ވަނީ ނިންމާލައިފަ އެވެ.\nޖަރުމަންލީގް މިހާރު ފެށިގެން ކުރިޔަށްދާއިރު އިޓަލީންނާއި، ސްޕެއިނުގެ ކުލަބުތަކަށް ރަސްމީކޮށް ޕްރެކްޓިސް ކުރުމުގެ ހުއްދަ ވަނީ ދީފަ އެވެ. އަދި މި މަހު ފަހު ކޮޅު ނުވަތަ ޖޫން ފެށޭހާ ތަނުގައި ލީގު އަލުން ފެށޭވަރު ވާނެކަމަށް ވަނީ ލަފާ ކޮށްފަ އެވެ.\nއިޓާލިއަން ލީގްގެ ކުޅުން ތާވަލްކުރެވުނީ ޖޫން 13 އަށެވެ. ނަމަވެސް އިޓަލީ ސަރުކާރުގެ އެދުމުގެ މަތިން ޖޫން 14އަށް ބަދަލުކުރެވުނީއެވެ.\nރަސްމީކޮށް ޕްރެކްޓިސް ފެށުމުގެ ކުރިން ހުރިހާ ކުޅުންތެރިން ކޮވިޑްއަށް ޓެސްޓުކުރެވުނެވެ. ޕާމާގެ ދެ ކުޅުންތެރިއަކާއި، ސަމްޕްޑޯރިއާގެ ހަތަރު ކުޅުންތެރިއަކާއި، ޓޮރީނޯގެ ކުޅުންތެރިއެއްގެ އިތުރުން ފިއޮރެންޓީނާގެ ތިން ކުޅުންތެރިއަކު ވަނީ ކޮވިޑް-19 އަށް ޕޮޒިޓިވް ވެފައެވެ.\nއޯގަސްޓް 20 ގައި އިޓަލީ ލީގު ނިންމަނީ


MTCC in Malaysia kunfunyakah faisaa nudhakka massala eh!\nއެމްޓީސީސީން މެލޭޝިއާ ކުންފުންޏަކަށް ފައިސާ ނުދައްކާ މައްސަލައެއް!\nއެމްޓީސީސީގެ އަހަރީ އާންމު ޖަލްސާގެ ތެރެއިން: މެލޭޝިއާގެ ކުންފުންޏަކާއެކު ކުރި މުއާމަލާތެއްގެ މައްސަލަތައް ވަނީ ދިމާވެފައި -- ފޮޓޯ: އަވަސް އާކައިވް\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން މެލޭޝިއާގެ ކުންފުންޏަކުން 195،000 ޑޮލަރަށް ވުރެ ގިނަ ފައިސާގެ ތަކެތި ގަތުމަށް ފަހު ފައިސާ ނުދައްކާ އަދި އެ ކުންފުންޏާއެކު މުއާމަލާތް ކުރުން ވެސް ހުއްޓާލާފައިވާ ކަން އެނގިއްޖެ އެވެ.\nއެމްޓީސީސީ އިން ވަނީ މެލޭޝިއާގެ ކުންފުންޏެއް ކަމަށްވާ "ބޯނިއޯ ޝިޕް ބިލްޑިން އެންޑް ކޮންޓްރެކްޓިން ކޮމްޕެނީ" އިން 500،000 ޑޮލަރުގެ ލޭންޑިން ކްރާފްޓާއި 60،000 ޑޮލަރުގެ ބާޖެއް ގަނެފަ އެވެ. އޭގެ ފަހުން އެ ދެ އުޅަނދުގެ ރިޕެއާ އާއި މެއިންޓެއިނަންސްއަށް ބޭނުންވާ 195،650 ޑޮލަރުގެ މުދާ ވެސް ފަހުން ފައިސާ ދައްކާ ގޮތަށް ކްރެޑިޓަށް ހޯދާފައިވެ އެވެ. ނަމަވެސް އޭގެ ފަހުން އެ ފައިސާ ހޯދަން މެލޭޝިއާ ކުންފުނިން އެމްޓީސީސީއާ މުއާމަލާތް ކުރުމަށް ކުރި މަސައްކަތް ވަނީ ނާކާމިޔާބުވެފަ އެވެ.\n"ފުރަތަމަ ކޯޓޭޝަން ނަގާފައި ޕާޗޭސް އޯޑަރު ފޮނުވައިގެން އެއްޗެހި ސަޕްލައި ކުރި. ޑެލިވަރީ ނޯޓުތަކާއި އެ ހުރިހާ އެއްޗެއް އެބަހުރި. އެ ސަޕްލައިކޮށް ނިމުމަށް ފަހު މިއަދާ ހަމަޔަށް އައިރު ވެސް އެމްޓީސީސީއަކުން ކޮމިއުނިކޭޓެއް ނުކުރޭ މި ކުންފުންޏާ. މުދާ އެމްޓީސީސީގެ އަތަށް އެރުމަށް ފަހު ބޯނިއޯއާ ގުޅުން ކެނޑިއްޖެ. އެއްވެސް ޖަވާބެއް ނުދޭ،" މެލޭޝިއާ ކުންފުނީގެ ފަަރާތުން އެ ފައިސާ ހޯދައި ދިނުމަށް މަސައްކަތް ކުރަމުން ގެންދާ ދިވެހި އެޖެންޓު އަހުމަދު ނަސީރު އަވަސްއަށް ވިދާޅުވި އެވެ. -- ނަސީރަކީ އެމްޓީސީސީގެ ކުރީގެ ބޯޑު މެންބަރެއް އަދި އެ ކުންފުނީގެ ހިއްސާދާރެކެވެ. --\nއޭނާ ވިދާޅުވީ އެމްޓީސީސީއާ އެއްވެސް ވަރަކަށް މުއާމަލާތް ނުކުރެވުމުން މި އަހަރު ޖުލައި މަހު ބޯނިއޯ ކުންފުނިން މެލޭޝިއާގައި ހުންނަ ދިވެހި އެމްބަސީއަށް ގުޅައި މުއާމަލާ ކުރެވޭތޯ މަސައްކަތް ކުރި ކަމަށެވެ. އަދި މެލޭޝިއާގެ އެމްބަސީން އެމްޓީސީސީއާ ވާހަކަ ދެއްކުމުން "ބޯނިއޯއަށް ދޭން ޖެހޭ ފައިސާ ޖަމާ ކުރުމުގެ މަސައްކަތް ކުރަމުން ދާ" ކަމަށް އެ ކުންފުނިން ބުނެފައިވާ ކަމަށެވެ.\nމެލޭޝިއާގައި ހުންނަ ދިވެހި އެމްބަސީއަށް އެމްޓީސީސީ އިން ދިން ޖަވާބު ހާމަކޮށް ބޯނިއޯއަށް ކުރި މެއިލް\nއެމްޓީސީސީން އެމްބަސީއަށް އެ ޖަވާބު ދީފައި ވަނީ މިދިޔަ ޖުުލައި މަހު 15 އިގަ އެވެ. އޭގެ ފަހުން ހަބަރެއް ނުވާ ކަމަށް ނަސީރު ވިދާޅުވި އެވެ.\nއޭނާ ވިދާޅުވީ މި މައްސަލާގައި އެމްޓީސީސީގެ ޗީފް ފައިނޭންޝިއަލް އޮފިސާ މުހައްމަދު ހިލްމީއާވެސް ގުޅާފައިވާނެ ކަމަށައި ބޯނިއޯގެ މައްސަލަ "ޑިސްޕިއުޓެ"އްގައިވާ ކަމަށް ހިލްމީ ވިދާޅުވި ކަމަށެވެ. އަދި އެއަށް ފަހު ކުންފުނީގެ ސީއީއޯ ހަސަން ޝާހަށް ގުޅުމުން ފައިސާ ނުދެއްކިގެން ގުޅެނީ އެގްރީމަންޓެއް ހަދާފައި ނެތުމުން ކަމަށް ވިދާޅުވި ކަމަށެވެ.\n"އަޅުގަނޑު ހިލްމީއަށް ދެންނެވިން ޑިސްޕިއުޓެއްގައި އުޅެންޏާ ވެސް ކުންފުންޏާ މުއާމަލާތްކޮށް އެ މައުލޫމާތުތައް އަންގާނެއޭ. ކޮމިއުނިކޭޓް ކުރެވެން ވާނޭ. އަދި ޝާހަށް އަޅުގަނޑު ދެންނެވިން ސަޕްލައި ބަލައިގަތުމުގެ ކުރިން އެގްރީމަންޓް ކުރަން ޖެހޭނީ އެމްޓީސީސީން ކަން. ހުރިހާ މުއާލަމާތައް ނިންމާފައި މި ހުރީ ލިޔުންތަކުގައި ސީއީއޯ ސޮއިކޮށްފައި. މިއަށް ވުރެ ބޮޑު އެގްރީމަންޓެއް އޮންނާނެތޯ؟" ނަސީރު ސުވާލު ކުރެއްވި އެވެ.\nއެމްބަސީ މެދުވެރިކޮށް ދިޔައީމަ ބުނީ ޕޭމަންޓް ސެޓްލް ކުރަނީއޭ، ސީއެފްއޯ މި ބުނަނީ ޑިސްޕިއުޓްއެއް އެބައުޅެއޭ... ސީއީއޯ ވިދާޅުވަނީ އެގްރީމަންޓެއް ނެތޭ. ތިން އިރު ތިން ގޮތަށް ޖަވާބު ދީގެން ކުންފުންޏާ މުއާމަލާތް ވެސް ނުކޮށް ފައިސާތައް ހިފަހައްޓައިގެން ތިބެނީ،\nއަހުމަދު ނަސީރު | ދިވެހި އެޖެންޓް\nނަސީރު ވިދާޅުވީ ފައިސާގެ މި މައްސަލަ މީޑިއާއަށް ތިލަ ކުރާނެ ކަމަށް ދެންނެވުމުން "އެއީ މާ ރަނގަޅު ގޮތެއް، އޭރުން ކުރީ ސަަރުކާރުން ހޭވި ހަޑި އެނގޭނެ،" އޭ ޝާހު ވިދާާޅުވި ކަމަށެވެ. އަދި ވިދާޅުވީ މިއީ ހިޔާނާތެއް އަދި ގޯސް މުއާމަލާތެއް ވެސް ނޫން ކަމަށާއި ރަނގަޅު މުއާމަލާތެއްކޮށްފައި ކުންފުނިން މިހާރު ޖަަވާބެއް ނުދީ އަދި ވާހަކަ ދެއްކުން ވެސް ހުއްޓާލީ ކަމަށެވެ.\nއެމްޓީސީސީ އާއި ބޯނިއޯ ދެމެދު ބަދަލު ކޮށްފައިވާ އިންވޮއިސްތަކުގައިވާ ގޮތުން ފައިސާ ނުދައްކާ ދާ ކޮންމެ މަހަކަށް 1.5 ޕަސަންޓުގެ އިންޓްރަސްޓެއް އިތުރުވާނެ އެވެ. އަދި މި މަހުގެ 22 އާ ހަމަޔަށް 26،235 ޑޮލަރު އިންޓްރަސްޓުގެ ގޮތުގައި ވަނީ އަރާފަ އެވެ.\nމި މައްސަލައާ ގުޅިގެން އަވަސް އިން ޝާހުއަށް ގުޅުމުން ވިދާޅުވީ ބޯނިއޯގެ މެއިލްތައް ލިބިފައި ހުރި ކަމަށާއި އެކަމާ ބެހޭ ގޮތުން ފަހުން މައުލޫމާތު އަރުވާނެ ކަމަށެވެ. އިތުރު ވާހަކަފުޅެއް ނުދެއްކެވި އެވެ.\nއެމްޓީސީސީގެ ސީއޯއޯ ޝާހިދު ހުސެއިނަށް ގުޅުމުން ވިދާޅުވީ މެއިންޓެނަންސް އާއި ރިޕެއާއަށް ބޭނުންވާ ސާމާނަށް އަރާފައިވާ ފައިސާގެ އެއްބައި ދައްކާ ގޮތަށް ހަމަޖެހިފައިވާ ކަމަށެވެ. ނަމަވެސް އޭގެ ބައެއް ޑިސްޕިއުޓްގައި އޮތް ކަމަށެވެ.\nއެމްޓީސީސީން އެ ކުންފުންޏާ މުއާމަލާތް ނުކުރަނީ ކީއްވެތޯ ސުވާލު ކުރުމުން ޝާހިދު ވިދާޅުވީ ދިވެހި އެޖެންޓް ނަސީރާއެކު މުއާމަލާތް ކުރާ ކަމަށެވެ. އަދި ފޮރިން މިނިސްޓްރީން އެދުމުން އެ މައްސަލައާ ބެހޭ ލިޔުމެއް ވެސް ދީފައިވާނެ ކަމަށެވެ. އެމްބަސީއާ މުއާމަލާތް ކުރަން ޖެހުނީ ކީއްވެ ކަމާއި ސީދާ ކުންފުންޏާ ވާހަކަ ނުދައްކާ މައްސަލައަށް ޖަވާބެއް ނުދެއްވަ އެވެ.\nމި މައްސަލަ ދިމާވެފައިވާ އިރު ސަރުކާރުން ހުޅުމާލޭގައި 25 ބުރީގެ އޮފީސް އިމާރާތް އެޅުމަށް ވެސް މެލޭޝިއާ ކުންފުންޏެއް ލައްވާ ބައެއް މަސައްކަތް ކުރުވުމަށް ފަހު ފައިސާ ނުދޭ މައްސަލައެއް ވެސް ވަނީ ފެންމަތިވެފަ އެވެ. އެ މައްސަލާގައި މެލޭޝިއާގެ ކުންފުނިން ވަނީ ބަދަލު ހޯދަން ދިވެހި ސަރުކާރާ ދެކޮޅަށް އާބިޓްރޭޝަން މައްސަލައެއް ހުށަހަޅާފަ އެވެ.\nއެމްޓީސީސީ މެލޭޝިޔާ ފޮރިން މިނިސްޓްރީ\nމެލޭޝިޔާގައި ޕޮޒިޓިވްވި ދިވެހި މީހާ ރަނގަޅުވެއްޖެ


ފުން އިހުސާސެކޭ – Esfiya\nމިއަދަކީ އަނާނީ ކޮލެޖަށް ދާ ފުރަތަމަ ދުވަހެވެ. އެކަމާ ހިތް ނުތަނަވަސްވެފައި ހުރިލެއް ބޮޑު ކަމުން، އޭނާއަށް ރޭގައި ރަނގަޅަކަށް ނުވެސް ނިދުނެވެ. އަނާނީ މާލެ ބަދަލުވިތާ މަހެއް ވަނީއެވެ. ނަމަވެސް މާލޭގެ މާޙައުލަށް އަދިވެސް ރަނގަޅަށް ހޭނޭގޮތެއް ނުވެއެވެ. އަނެއްކާ ކޮލެޖުގައި ތިބޭނީ ކޮންކަހަލަ ކުދިންނެއް ހެއްޔެވެ؟ އެކުދިން އަނާނީ އެކަނި ކޮށްލާނީ ބާއެވެ؟ މިކަހަލަ އެތައް ސުވާލު ތަކަކުން އަނާނީގެ ސިކުނޑިވަނީ ފުރާލެވިފައެވެ. ފަތިހު ހޭލެވުނީއްސުރެ، ހިތްވެސް ހުންނަނީ އަވަސްވެފައެވެ.\nއަނާނީ އޯލެވެލާ ހަމައަށް ކިޔެވީ އޭނާގެ އުފަން ރަށުންނެވެ. އޯލެވެލްގައި އޭނާއަށް ވަނީ ފުދޭވަރެއްގެ ރަނގަޅު ނަތީޖާއެއް ލިބިފައެވެ. ނަމަވެސް އޭލެވެލާ ހަމައަށް ކިޔަވާކަށް އޭނާ ބޭނުމެއް ނުވިއެވެ. އޭނާ ދެކޭ ގޮތުގައި އޭލެވެލަކީ ބޭކާރުވެގެންދާ ދެ އަހަރެވެ. އަނާނީ ކުރިއަށް ދާން ބޭނުންވާ ދާއިރާ އޭނާއަށް އެނގެއެވެ. އެއީ ޓޫރިޒަމްގެ ދާއިރާއެވެ. އޭނާ ބޭނުންވީ އެދާއިރާއިން އިތުރަށް ކިޔެވުމަށް ކޮލެޖަކަށް ވަންނާށެވެ. ނަމަވެސް، ރަށުގައި ކޮލެޖު ނުހުންނާތީ، އޭނާގެ މަންމަ އޭނާ މާލެ ފޮނުވައިދިނީއެވެ. މަންމަގެ ހުރިހާވެސް އުއްމީދަކީ ހުރި ހަމައެކަނި އަންހެން ދަރިފުޅު ކިޔަވައިގެން މޮޅު މީހަކަށްވާށެވެ. އަމިއްލަ ފައި މައްޗަށް ތެދުވެ، އެންމެންގެ އިޚްތިރާމާއި ގަދަރުލިބޭ ފަދަ މީހަކަށްވުމެވެ. މިއަދު އަނާނީގެ އުއްމީދަކީވެސް މަންމަގެ ހުވަފެންތައް ހަޤީގަތަކަށް ހަދައިދިނުމެވެ. މަންމަ އަނާނީ މާލެ ފޮނުވީ އަމިއްލަ އެއްބަނޑު ކޮއްކޮއެއްގެ ގެއަށެވެ.\n“އަނާނީ! އެ އިވެނީ އަޒްކާ ރޯ އަޑު ކަންނޭނގެ. ކޮންކަމަށްތަ ގެއްލިފަ ތި އިންނަނީ؟ ނިކަން އަވަހަށް ދޭބަލަ އަޒްކާގެ ކޮޓަރިއަށް!” ރުންކުރު ގޮތަކަށް، އަނާނީގެ ބޮޑުދައިތަ ލިއުޝާ ބުނެލިއެވެ. އަނާނީ ދިޔައީ ސިއްސައިގެނެވެ. އޭރު އޭނާއަށް އިނދެވުނީ މެންދުރު ކާންއެޅި ބަތްތަށި ތެރެއަށް އަތްލައިގެން އިން ގޮތަށެވެ. އަވަސް އަވަހަށް އަތް ދޮވެލައިގެން އަނާނީ ގޮސް އަޒްކާގެ ކޮޓަރިއަށް ވަނެވެ. އޭރު އަޒްކާ ރޮމުން، ދެކޮޅަށް ދުވަނީއެވެ.\n“ދައްތާ، ކޮއްކޮ ޕުއްޕު ލަވަނީ!” ރޮމުން ރޮމުން އައިސް އަޒްކާ ބައްދައިލީ އަނާނީގެ ބަނޑުގައެވެ.\n“އެއީ ރޯވަރު ކަމެއް ނޫނެއްނު އަޒްކޯ! ދައްތަ ބުނީމެންނު ޕުއްޕު ލެވީމަ އައިސް މިތާ އިށީންނާށޭ. މިހެން. ލުކް، އިޓްސް ސޯ ސިމްޕަލް!” އަނާނީ އަޒްކާ އުފުއްލައިލައިގެން ގެނެސް ފާހަނާ ތަށި މަތީ ބޭންދީ ނިކަން ލޯބިންނެވެ.\n“އޯކޭ.” ކަރުނަތަށް ފޮހެމުން، ކުރެހިފައިވާ އަޑަކުން އަޒްކާ ބުނެލިއެވެ.\nއަޒްކާ ފެންވަރުވައި ހުރިހާ ކަމެއް ނިމުން އިރު ގަޑިން3ޖަހައިފިއެވެ. އަނާނީ ހުރީ ހާސްވެފައެވެ. އަވަސް އަވަހަށް ފެންވަރައި، ކޮލެޖަށް ދާން ތައްޔާރުވާން ފެށިއެވެ. ފުރަތަމަ ދުވަހު ގަޑިޖެހިގެން ދާކަށް އަމުދުން އޭނާ ބޭނުމެއް ނޫނެވެ. އެހެނަސް ފުރަތަމަ ދުވަހަސް، މާ ނެލެހެދޭކަށް އަނާނީ ސަމާލުކަމެއް ނުދިނެވެ. އޭނާގެ އަތުގައި ހުރި ތަނުން ރީތި، އެހެނަސް އާދައިގެ ހެދުމެއް ލައި، ފަހަތަށް އިސްތަށިގަނޑު ވައްޓައިލައި، ތުންފަތުގައި ކުޑަކޮށް ލިޕްސްޓިކް ކޮޅެއް އުނގުޅައިލައިގެން އަޒްކާ ތިރިއަށް ފޭބީ އަވަހަށް ޓެކްސީއެއް ހޯދާށެވެ.\nނަސީބު ދިމާ ކުރިގޮތުން ވަރަށް ފަސޭހައިން ޓެކްސީއެއް ލިބުނެވެ. އަނާނީ ޓެކްސީއަށް އަރައި ފުންނޭވާއެއް ދޫކޮށްލިއެވެ. އޭރު ނަސީބަކުން4ޖަހަން އަދި 10 މިނިޓު އޮތެވެ. ޓެކްސީ ޑުރައިވަރު ދާންވީ މަންޒިލް އަހައިލަމުން، އަނާނީގެ މޫނަށް ބަލައިލީ ކުރިމަތީގައިި ހަރުކޮށްފައި ހުރި ލޯގަނޑު ކޮޅުންނެވެ. ސާދާ ގޮތަކަށް ހުއްޓަސް، ނިކަން ރީތި ކުއްޖެކެވެ. ޤުދުރަތުން ލިބިފައިވާ ރީތި ކަމެއްކަން އެނގެއެވެ. އެ ސާދާ ކަންމަތީ ހުއްޓަސް، އެކުއްޖާ ލޮލުގައި އަޅައިނުގަންނާނެ މީހަކު ނުހުންނާނެ ކަން ޔަގީނެވެ. މީހުންގެ ސަމާލުކަން ދަމައިގަންނަ ފަދަ ރީތި ދެލޮލަކާއި ފަން ދިގު އިސްތަށިގަނޑެކެވެ. މާ ދުރުން ފެންނަ މީހަކަށް ވެސް އެކުއްޖާގެ ހަމުގެ އަލިކަން ފާހަގަވާނެކަން ކަށަވަރެވެ.\nކޮލެޖުގެ ގޭޓުން އެތެރެއަށް ވަދެވުނު އިރު އަނާނީގެ އަތްފައި ހީވަނީ ގަނޑުފެންކޮޅެއް ހެންނެވެ. އޭނާ ހުރީ އެހާވެސް ފިނިވެ، ހާސްވެފައެވެ. ކުރިއަށް އަޅަމުން ދިޔަ ލަސް ފިޔަވަޅު ތަކުން އެކަނި ވެސް އެކަން ހާމަވެއެވެ. ފިޔަވަޅު ތަކުގައި ތުރުތުރެއް ހުރިހެން ވެސް ހީވެއެވެ. އޭރު ކޮލެޖުގެ އެކި ދިމަ ދިމާލުގައި ތިބި މީހުންގެ ލޯތަށް އޭނާއަށް އަމާޒުވެފައި ހުރިކަމުގެ އިހުސާސް ކުރެވެމުން ދިޔައެވެ.\nއަނާނީ ދާން ހަމަޖެހިފައިވާ ކްލާސް ހުރިތަން އޭނާ ހޯދަން ފެށީ އަތުގައި އޮތް، ކޮލެޖުގެ މެޕަށް ބަލައިގެންނެވެ. އެއީ ދެވަނަ ބުރީގައި ހުންނަ ކްލާހެކެވެ. ސިޑިން މައްޗަށް އަރަމުން ދިޔައިރު ވަރަށް ގިނަ މީހުން ފެނުނެވެ. އެންމެންވެސް ގިނައިރަށް އަނާނީއަށް ބަލަން ހުރެއެވެ. އަދި ބައެއް ކުދިން އެކަކު އަނެކަކު ކައިރީ ސިއްރުން ވާހަކަ ދައްކަމުން ދިޔަތަން ފެނުނެވެ.\nއަނާނީ އައިސް ކްލާސް ދޮރުމައްޗަށް އެރި އިރު، ކްލާހުގައި ތިބީ ހައެއްކަ ކުދިންނެވެ. އަނާނީއަށް ކުޑަކޮށް ހަމަޖެހިލެވުނީ އެހެންވެގެންނެވެ. ގިނަ ކުދިން ތިބި ނަމަ އޭނާ އިތުރަށް ހާސްވެ، ވަންނަން ޖެހިލުން ވީހެވެ.\n“ވޯ، ބޭރު ކުއްޖެއްތަ؟” ފަހަތު ބެންޗުގައި އިން ފިރިހެން ކުއްޖެއް މިހެން ބުނެލި އަޑު އަނާނީއަށް އިވުނެވެ. ނަމަވެސް އަޑު ނީވޭ ކަމަށް ހަދައި، އަނާނީ އައިސް ކުރިމަތީ ބަރިން ހުސް ބެންޗެއްގައި އިށީނީ އެކަކަށް ވެސް ބަލައި ނުލައެވެ. އޭނާ މިތަނަށް އައީ ކިޔަވާށެވެ. މީހުން ކިޔާނެ އެއްޗަކަށް ބަލައިގެން ނުވާނެއެވެ.\nކްލާހަށް އިތުރު ކުދިން އައިސް، ކްލާސް ފުރައިލައިފިއެވެ. އަނާނީ އިން ބެންޗުގައި ވެސް ތިން ކުއްޖަކު އައިސް އިށީނެވެ. ގިނަ ކުދިން އެކަކު އަނެކަކަށް ތައާރަފް ވަމުން، އެކުވެރިކަން ބަދަހި ކުރަމުން ދިޔައިރުވެސް އަނާނީ އިނީ މަޑުމަޑުންނެވެ. އިސްޖަހައިލައިގެނެވެ.\n“ހޭއި، ކޮން ނަމެއް ކިޔަނީ؟ ހާދަ މަޑުން ތީނީ؟” އަނާނީއާ ޖެހިގެން އިން އަންހެން ކުއްޖާ އަނާނީ ކުރެން އަހައިލިއެވެ.\nއަނާނީ..” ހިނިތުންވަމެއް ވެރިކުރުވަމުން އަނާނީ ޖަވާބު ދިނެވެ.\n“ހަމަޖެހިލަބަ، އަނާނީ އެކަންޏެއް ނޫނޭ އަލަށް ތި އައީ. އަހަރުން އެންމެންގެ ވެސް ފުރަތަމަ ދުވަސް މިއީ. އެކަމަކު ތިހާ މަޑުން އިންނަ އެއްޗެއް ނޫން. ވީ އޯލް ޑޯންޓް ނޯ އީޗް އަދަރ ހިއަރ. ދެން މިހެން ބުންޏަސް ބައެއް ކުދިން ތިބޭނެ މާކުރިންވެސް ރައްޓެހި.. ބަޓް އިޓްސް އޯކޭ. އަދި އެންމެންނާވެސް ފްރެންޑްސް ވެވޭނެ! ބައި ދަ ވޭ، މަށަށް ކިޔަނީ ރީޝާ!” ރީޝާ ވާހަކަ ދެއްކީ ވަރަށް އޯގާތެރިކަމާއެކުއެވެ. އަނާނީ ވަރަށް އުފާވިއެވެ. އޭނާ ހީކުރި ގޮތާ ޚިލާފަށް މިތާ ހިތްހެޔޮ ކުދިންވެސް އެބަތިއްބެވެ. އޭނާ މުޅިން އެކަނި ނުވާނެކަން އެނގުމުން ހިތަށް ވެރިވީ ބުނަން ނޭނގޭފަދަ ހިތްހަމަޖެހުމެކެވެ.\nއެދުވަހު އަނާނީ ގެއަށް އައީ ހިތްހަމަޖެހި، އުފާވެފައި ހުރެގެންނެވެ. ކޮލެޖަށް ދާން ނުކުތް އަނާނީއާ، ކޮލެޖުން ގެއަށް އައި އަނާނީ އަކީ ދެމީހެއް ފަދައެވެ. އޭނާގެ ޖެހިލުންވުމާއި ހާސްކަން އެއްކޮށް ފިލައިފިޔޭ ބުންޏަސް ދޮގަކަށް ނުވާނެއެވެ. އެހެން ނުވާންވީ ސަބަބެއް ނެތެވެ. ފުރަތަމަ ދުވަހުވެސް ރީޝާ ފަދަ ރަނގަޅު އެކުވެރިއެއް މިވަނީ ލިބިފައެވެ. އަދި ރީޝާ ނޫނަސް، ކްލާހުގެ އެހެން ބައެއް ކުދިންނާވެސް ކުޑަކޮށް ވާހަކަ ދައްކައިލުމުން، އެކުދިންގެ މިޒާޖުވެސް ރަނގަޅުކަމަށް ފާހަގަވިއެވެ. މިއޮއްހާ ދުވަހު ކޮލެޖާމެދު ކުރެވެމުން ދިޔަ ބިރުވެރި ފިކުރުތަކުން މިއަދު މިންޖުވުމުން، އަނާނީއަށް ހީވީ ހަޔާތުގައި އާ ކަމެއް ހާސިލްވިހެނެވެ. ދެން ކޮލެޖަށް ދާން އިތުރު ބިރުވެރިކަމެއް ނެތެވެ. ސިކުނޑިއަށް ވެސް މި ލިބުނީ ވަރަށް ބޮޑު ލުޔެކެވެ.\nދުވަސްތައް ފާއިތުވަމުން ދިޔައެވެ. ގޭގެ މަސައްކަތް ބުރައަސް، އަނާނީ ދިޔައީ ކިޔެވުމަށް ވީހާވެސް ގިނަ ވަގުތު ހޭދަކުރަމުންނެވެ. މި ފާއިތުވި ދުވަސްތަކުގައި އަނާނީއަށް ވަނީ ކޮލެޖުން ގިނަ ރައްޓެހިން ތަކެއް ލިބިފައެވެ. އޭނާގެ ކްލާހުގައި މިހާރު އޭނާއާ ވާހަކަ ނުދައްކާ ކުއްޖެއް މަދުވާނެއެވެ. އަދި އެހެން ކްލާސް ތަކުގެ ކުދިންވެސް އަނާނީއާ ވާހަކަ ދައްކަން ވަރަށް މަސައްކަތް ކުރެއެވެ. އޭގެތެރެއިން ބައެއް ކުދިންނާ އަނާނީ މިހާރު ވާހަކަ ދައްކައި ހަދައެވެ. އޭނާއާ ހެދި އުޅޭ ފިރިހެން ކުދިންވެސް ވަރަށް ގިނައެވެ. އަމިއްލަ ކްލާހުގައި ވެސް އޭގެ ދެތިން ކުއްޖަކު ތިބެއެވެ. ބައެއް މީހުން ފޮށެހަދައެވެ. އެހެނަސް، އެމީހުންނަކަށް އަނާނީ ސަމާލުކަމެއް ނުދެއެވެ. ގިނަ ދުވަސް ވާވަރަކަށް އެކަންވެސް ހުއްޓޭނެކަމަށް އޭނާ ގަބޫލުކުރެއެވެ.\nކޮންމެއަކަސް، އަނާނީގެ މިޒާޖު ވަރަށް ބަދަލު ވެއްޖެއެވެ. ފުރަތަމަ ކޮޅު މަޑުން އިނަސް، މިހާރު އޭނާވެސް ކްލާހުގައި ޖަހައި ސަކަރާތުގައި ބައެއް ފަހަރު ބައިވެރިވެއެވެ. އަދި ބާރަށް ހުނުމާއި، ގިނައިން ވާހަކަ ދެއްކުން ފަދަ އާދަތައް ވެސް އޭނާގެ މިހާރު ހުރެއެވެ.\n“އަނާ! ހިނގާބަ މި ތާސްޑޭ ނައިޓުގަ ބޭރަށް ގޮސްލަން. އެސައިންމެންޓެއްވެސް ނުދެއެންނު މި ވީކްގަ.” އެއްދުވަހަކު ކޮލެޖުން ގެއަށް ދިޔަ މަގުމަތީގައި ރީޝާ ބުންޏެވެ. އަދިވެސް އަނާނީ އެންމެ ގާތީ ރީޝާއާއެވެ. ރީޝާ އަކީ އޭނާގެ ބެސްޓު ފްރެންޑެވެ.\n“ކޮންތާކަށް؟ ގޭގެ މަސައްކަތް ހުރި ގޮތުން އެނގޭނީ. އަޒްކޮ އުޅެނީވެސް ބަލިވެ މިދުވަސްކޮޅު.” އަނާނީ ބުންޏެވެ. ކޮލެޖުގައި ކިތަންމެ ގިނަ ރައްޓެހިންނެއް ތިއްބަސް، އަނާނީ ވަރަށް އެމީހުންނާ އެއްކޮށް ބޭރަށް ގޮހެއް ނޫޅެއެވެ. ރީޝާއާ އެކީ ވެސް ދަނީ މަދު ފަހަރަކުއެވެ. މިކަމާ ރީޝާ ވަރަށް ޝަކުވާ ކުރެއެވެ.\n“އަޅެ މަ ކައިރީ ވާހަކައެއް ބުނެފާނަންތަ؟ އަޒްކޮގެ މަންމަ އަކީ އަނާތަ؟ އާން އެހެންޏާ ފަހެ، އެކުއްޖާގެ ހުރިހާ ކަމެއް ތިކުރަނީ އަނާ! ކޮބާތަ އޭނަގެ މަންމަ؟ ކަންނެތް މީހެއް ދޯ! ނުވިތާކަށް ގޭގެ ހުރިހާ ކަމެއްވެސް ތިކުރަނީ އަނާ އެންނު. އެކަންކަން ކޮށްފަ، ކިޔަވާފަ، އެހެން ކަމެއް ކުރާނެ ފުރުސަތެއް އެބޮތްތަ؟ ޔޫ އާ ސްޓިލް ޔަންގް! ޔޫ ނީޑް ޓު އެންޖޯއި ޔޯ ލައިފް. ޒުވާންކަމުގެ ދުވަސްވަރަކީ އަނބުރާ ލިބޭނެ އެއްޗެއް ނޫން!” ރީޝާ ވާހަކަ ދެއްކީ ހިތްހަމަނުޖެހިފައެވެ.\n“އައި ނޯ! އެކަމަކު އެއީ މަ އުޅޭ ގެއެންނު. ދެން އެގޭގަ އުޅެންޏާ ލިއުދައްތަ ބުނާ ގޮތަކަށްދޯ އުޅޭވޭނީ. އެންޑް އައި ލަވް އަޒްކޮ. އަޒްކޮގެ ކަންކަން ކުރާކަށް ބުރައެއް ނުވޭ.” އަނާނީ ކިޔައިދިނެވެ.\n“އާހް ވަޓްއެވަރ! މަ ނަމަ ހުވާ މިބުނީ ތި ލިއުދައްތަ އަކަށް ކުޅި ދައްކާލީސް! އެހާވެސް ޒާތްކޮޅު ބޮޑު އަންހެނެއް ވިއްޔަ. އެނީވޭ، ބޭރަށް ދެވެންޏާ އަންގާލާތި!” ރީޝާގެ ގެއާ ހަމަވުމުން ދެމީހުން ވަކިވިއެވެ. އެހިސާބުން އަނާނީ ގެއަށް ދާން ހިނގައިގަތީ އެކަންޏެވެ. އޭނާގެ ގެ ވެސް މާ ދުރު ނޫންކަމުން، ކޮންމެދުވަހަކުވެސް ކޮލެޖުން ގެއަށް އަންނަނީ މިހެންނެވެ.\nއަނާނީ ކޮންމެވެސް ވިސްނުމެއްގައި ހުރެފައި މަގު ހުރަސްކޮށްލަން އުޅުނެވެ. އެވަގަތު އެމަގުން ވަރަށް ބާރަށް ދުއްވާފައި އައި ޖީއެން ސައިކަލެއް އޭނާއާ ޖެހޭނުޖެހޭ ހިސާބުގައި ކުއްލިއަކަށް މަޑުކޮށްލިއެވެ. އަނާނީ ދިޔައީ ސިއްސައިގެނެވެ. އަދި އެ ސައިކަލުގައި އިން ޒުވާނާއާ ދިމާއަށް ބަލައިލެވުނީ ކުށްވެރިވެފައިވާ ގޮތަކަށެވެ. އޭނާ ދެންމެ އެ ސައިކަލުގައި ނުޖެހުން ކަމީ ދުއްވަން އިން ޒުވާނާގެ ހުށިޔާރުކަމެވެ. އެހެންނޫންނަމަ، ބަލައިނުލައި މަގު ހުރަސް ކުރަން ހަދައިގެން ދެންމެ އެކްސިޑެންޓެއް ހިނގީހެވެ. އަމިއްލަ ފަރުވާކުޑަ ކަމަށް އަނާނީއަށް ހިތާއިހިތުން އެއްޗެހި ކިޔުނެވެ.\n“ސޮރީ..” އަނާނީއަށް ބުނެވުނެވެ. އެވަގުތު އޭނާއަށް ހުރެވުނީ ކަޅިޖަހައިނުލައި އެ ޒުވާނާގެ މޫނަށް ބަލާށެވެ. މިހާ ރީތި ފިރިހެނެއް އޭނާ އަދި މި ރާއްޖެއަކުން ދެކެފައެއް ނުވެއެވެ. ބޭރު ޤައުމުތަކުގައި އުޅޭ މޮޑެލް އަކާ އެއްފަދައެވެ. ހަށިގަނޑުންވެސް ފެންނަނީ ފިރިހެންވަންތަ ކަމެވެ. ދުއްވަން އިން ޖީއެން ސައިކަލާ، އެ ފިރިހެންވަތަކަމާ ނުހަނު ގުޅެއެވެ.\nއެ ޒުވާނާ އަނާނީއަށް ބަލައިލީ ނުރުހުންވެފައި އިން ފަދައިންނެވެ. އަދި ދެފަރާތަކަށް ބޯހޫރުވާލައިފައި ޖީއެން ދުއްވައިލިއެވެ. ނަމަވެސް. އޭނާ ލޮލުކޮޅަަށް ގެއްލެންދެން އަނާނީ ބަލަން ހުއްޓެވެ. މިއީ އަނާނީއަށް މާބޮޑު ސަމާލު ކަމެއް ނުދިން ފުރަތަމަ ފިރިހެނާއެވެ. ނަމަވެސް އެހާ ރީތި މީހެއްގެ ޝައުގުވެރިކަން ނުލިބުމުން އަނާނީއަށް އެހެން ކަހަލަ އިހުސާސެއް ކުރެވެން ފެށިއެވެ. ހިތަށް ހީވީ ކަށްޓެއް ހެރުން ހެނެވެ. މިއީ އޭނާއަށް ފިރިހެނެއްގެ ފަރާތުން ޝައުގުވެރިކަން ނުލިބުމުން އެކަމާ އޭނާ މާޔޫސްވި ފުރަތަމަ ފަހަރުވެސްމެއެވެ.\nVarah reethi vaanehen heevey..\nހިތާމަ ލޯބި April 15, 2020\nވެހޭ ވާރޭ ތެރެއިން….3\nލޯބި May 31, 2019\nކުރުހާލެވުނޭ ތިސޫރަ މިހިތުގައި….9ވަނަބައި\nހިތާމަ ލޯބި December 19, 2018\nއެ ލޯބި އަސްލު ހައްޤޭ (11 ވަނަ ބައި)\nހިތާމަ ލޯބި December 22, 2016


BREAKING: Maumoon ge jalu hukum baathilkoh, huhdhathah alun dheefi\nރައީސް މައުމޫންގެ ޖަލު ހުކުމް ބާތިލްކޮށް ހުއްދަތައް އަލުން ދީފި\nކުރީގެ ރައީސް މައުމޫން އަބްދުލްގައްޔޫމްގެ މައްޗަށް ކުރިމިނަލް ކޯޓުން އިއްވާފައިވާ ޖަލު ހުކުމް ހައިކޯޓުން މިއަދު ބާތިލްކޮށް އެމަނިކުފާނުގެ އަތުން ނަގާފައިވާ ހުއްދަތައް އަލުން ދިނުމަށް ނިންމައިފި އެވެ. އެމަނިކުފާނުގެ އަތުން ނަގާފައިވަނީ ގާނޫނީ ވަކީލް ކަމުގެ ހުއްދަ އާއި ދީނީ ނަސޭހަތް ދިނުމުގެ ހުއްދަ އެވެ.\nތަހުގީގަށް ފޯނު ނުދިން މައްސަލައިގަ ރައީސް މައުމޫންގެ މައްޗަށް ދައުލަތުން އުފުލި އަދުލު އިންސާފު ގާއިމް ކުރުމަށް ހުރަސް އެޅުމުގެ ދައުވާ ސާބިތުވާ ކަމަށް ކަނޑައަޅައި ކުރިމިނަލް ކޯޓުން ރައީސް މައުމޫންގެ މައްޗަށް އިއްވީ އެއް އަހަރާއި ހަތް މަހާއި ހަދުވަހުގެ ޖަލު ހުކުމެކެވެ.\nއެ ހުކުމް، ރައީސް މައުމޫންގެ ފަރާތުން ހައިކޯޓުގައި އިސްތިއުނާފު ކުރުމުން ކުރިއަށް ގެންދިޔަ ޝަރީއަތް ނިންމުމުގެ ގޮތުން މިއަދު ބޭއްވި އަޑުއެހުމުގައި ކަނޑައެޅީ ކުރިމިނަލް ކޯޓުން ރައީސް މައުމޫންގެ މައްޗަށް ސާބިތުކޮށްފައިވާ ކުށަކީ ކުށަކަށް ނުވާނެ ކަމަށެވެ. އަދި އެ ކުށް ސާބިތުކުރުމަށް އެކަށީގެންވާ ހެކިތައް ދައުލަތުން މައްސަލާގައި ހުށަހަޅާފައިނުވާ ކަމަށެވެ.\nހައިކޯޓުގެ ފަނޑިޔާރުން ކަމަށްވާ ހަސަން އަލީ އާއި އަލީ ސަމީރާއި އަބްދުﷲ ހަމީދު ބެއްލެވި މައްސަލާގެ ހުކުމްގައި ބުނީ ގާނޫނު އަސާސީއިން ލިބިދޭ ހައްގުތަކާއި ޖިނާއީ އިޖުރާއަތްތަކާ ހިލާފަށް ރައީސް މައުމޫންގެ ޝަރީއަތުގައި ކުރިމިނަލް ކޯޓުން އަމަލުކޮށްފައިވާ ކަމަށެވެ. ކުރިމިނަލް ކޯޓުގައި ރައީސް މައުމޫންގެ މައްސަލަ ބެއްލެވީ ގާޒީ ހަސަން ނަޖީބެވެ.\nއެ މައްސަލާގެ ޝަރީއަތް ކުރިމިނަލް ކޯޓުގައި ކުރިއަށް ގެންދިޔައީ ވަރަށް އަވަސް އަރުވާލައިގެންނެވެ. މުހިންމު އަޑުއެހުންތައް ބޭއްވީ ވެސް މިދިޔަ އަހަރުގެ ރޯދަ މަހުގެ ރޭގަނޑުގެ ވަގުތުތަކުގަ އެވެ. އެގޮތަށް އަމަލު ކުރާތީ ރައީސް މައުމޫންގެ ދިފާއުގައި މަސައްކަތް ނުކުރެއްވޭ ކަމަށް ވިދާޅުވެ އެމަނިކުފާނުގެ ވަކީލުން މައްސަލައިން ތަނާޒަލްވި އެވެ.\nވަކީލުން ތަނާޒަލްވުމުން އިތުރު ވަކީލުން ހޯދުމުގެ ފުރުސަތަކަށް ރައީސް މައުމޫން އެދިވަޑައިގަތުމުން ދީފައިވަނީ ކުޑަ ވަގުތުކޮޅެކެވެ. ރޭގަނޑުގެ ލަސް ގަޑިއެއްގައި ޝަރީއަތް ނިމުނުއިރު އަނެއް ދުވަހުގެ މެންދުރަށް ވަކީލުން ހަމަޖައްސައި ދިފާއީ ހެކި ހުށަހަޅަން އެންގެވި އެވެ. އޭރު ވެސް ރައީސް މައުމޫން އެއީ އެކަށީގެންވާ ވަގުތެއް ނޫން ކަމަށް ވިދާޅުވަމުން ގެންދެވި އެވެ. ނަމަވެސް އެ ރޭ ވެސް އަޑުއެހުން ބާއްވައި ރައީސް މައުމޫންގެ ވަކީލުން ނެތި ހެކި ބަސް ނެގި އެވެ. ދައުލަތުން ވެސް ވަނީ ރައީސް މައުމޫނަށް ވަކީލުން ހޯދަން ފުރުސަތު ދިނުމަށް އިއުތިރާޒު ނުރާ ކަމަށް ބުނެފަ އެވެ.\nހައިކޯޓުގެ ޝަރީއަތުގައި ވެސް ދައުލަތުން ވަނީ ގާނޫނު އަސާސީއިން ލިބިދޭ ގާނޫނީ ވަކީލުންގެ ހައްގު ރައީސް މައުމޫނަށް އެކަށީގެންވާ ގޮތެއްގައި ލިބިފައިނުވާކަން ފާހަގަކޮށްފަ އެވެ. އެކަން މިއަދުގެ ހައިކޯޓުގެ ހުކުމް ފާހަގަކޮށް ބުނެފައިވަނީ ގާނޫނީ ވަކީލުންނާއެކު ދައުވާއިން ދިފާއުވުމަށް ރައީސް މައުމޫނަށް އެކަށީގެންވާ ފުރުސަތު ލިބިފައިވާކަން ބެލެން ނެތް ކަމަށެވެ. އަވަސް އަޑުއެހުންތަކަކަށްފަހު ހުލާސާ ބަޔާން އިއްވިތާ ކުޑަ ވަގުތުކޮޅެއްގެ ތެރޭގައި ހުކުމް އިއްވާފައިވާކަން ވެސް ހުކުމްގައި ގޯސް ކަމެއްގެ ގޮތުގައި ފާހަގަކޮށްފައިވެ އެވެ.\nރިޔާސަތުގައި އިންނެވި ފަނޑިޔާރު ސަމީރު ވިދާޅުވީ އިންސާފު ގާއިމްވާކަން އިހްސާސް ކުރެވި ފެންނަން ޖެހޭނެ ކަމަށެވެ. އެކަން ކުރެވޭނީ އިޖުރާއަތްތައް އޭގެ އެންމެ ފުރިހަމަ ގޮތުގައި ފުރިހަމަކޮށްގެން ކަމަށެވެ.\nހުކުމްގައި އިތުރަށް ބުނީ، މީހެއްގެ މައްޗަށް ތުހުމަތެއްވީ ނަމަވެސް ޔަގީން ކުރެވޭ ކަމަކީ އޭނާއަކީ ކުށެއް ނުކުރާ މީހެއްކަން ކަމަށާއި ކުށެއް ނުކުރާ މީހެއްކަން ސާބިތުކުރަން އެމީހާ އެއްވެސް ކަމެއް ކުރަން ނުޖެހޭނެ ކަމަށެވެ. ކުށް ސާބިތުކުރުމަކީ ދައުވާ ކުރާ ފަރާތުގެ ޒިންމާއެއް ކަމަށެވެ.\nރައީސް މައުމޫން ފޯނު ނުދިނުމަކީ ކުށެއް ކަމަށް ދައުލަތުން ބުނާއިރު އެމަނިކުފާނު ނުދެއްވީ ކޮން ފޯނެއް ކަމެއް ބަޔާންކޮށްދީފައިނުވާ ކަމަށް ހުކުމްގައިވެ އެވެ. އަދި ފޯނެއް ގެންގުޅުމަކީ އޭގެ ޒާތުގައި ކުށެއް ނޫން ކަމަށާއި ފޯނުން ކުރާ މުއާމަލާތްތަކަކީ ޒާތީ ކަންކަމަށްވާތީ އެއީ ހުރުމަތްތެރިވެގެންވާ މުއާމަލާތްތަކެއް ކަމަށް ވެސް ހުކުމްގައިވެ އެވެ.\nހުކުމްގައި ބުނީ ފޯނު ގެއްލިއްޖެ ހާލަތެއްގައި ނޫނީ ނެތިއްޖެ ހާލަތެއްގައި ފޯނު ދެވެން ނެތުމަކީ ގާނޫނުލްއުގޫބާތުގެ ދަށުން ކުށަކަށް ނުހެދޭނެ ކަމަށެވެ. ރައީސް މައުމޫން ފޯނު ދޭން އިންކާރުކުރިކަން އެއްވެސް ހެއްކެއްގެ ހެކި ބަހުން ސާފެއް ނުވެ އެވެ. ރައީސް މައުމޫން ވިދާޅުވެފައިވަނީ ފޯނު ވީ ތަނެއް ނޭނގޭ ކަމަށެވެ. އަދި ފޯނު ހޯދުމަށް އެމަނިކިފާނު އާއިލާއަށް ވެސް އެންގެވިކަން އެނގެން އޮވެ އެވެ.\nފޯނު ނުދިނުމަކީ އޭގައި ހެކިތަކެއް ހުރެދާނެ ކަމަށް ބުރަވޭ ކަމެއް ކަމަށް ދައުލަތުން ބުނެފައިވާތީ ހައިކޯޓުގެ ހުކުމްގައި ބުނީ އެހެން ދައުލަތުން ބުރަވަނީ ކިހިނެއް ކަމެއް ބުނެ ނުދެވޭ ކަމަށެވެ. އެ ފޯނު ނުދެއްވީ ފޯނުގައި ހުރި ހެކިތައް ނައްތާލަންކަން ސާބިތުވާ މިންވަރަށް ހެއްކެއް ނެތްކަން ހުކުމްގައިވެ އެވެ. އެހެންވެ، ރައީސް މައުމޫންގެ މައްޗަށް ޖަލު ހުކުމެއް ކުރަންޖެހޭ ސަބަބެއް ނެތް ކަމަށް ވަނީ ކަނޑައަޅާފަ އެވެ.\nއެއަށްފަހު ގޮތް ނިންމެވީ ރައީސް މައުމޫންގެ ހުއްދަތައް ބާތިލްކުރަން ނެރެފައިވާ އަމުރާ ގުޅޭ ގޮތުންނެވެ. އެ އަމުރު ހައިކޯޓުން ބާތިލްކުރީ އެ އަމުރު ކުރިމިނަލް ކޯޓުން ނެރުނު މަގުސަދު ސާފު ނުވާތީ އެވެ. ހައިކޯޓުން ބުނި ގޮތުގައި އެފަދަ އަމުރެއް ނެރޭނަމަ އެ އަމުރަކުން ހާސިލްކުރަން ބޭނުންވާ ކަންތައްތައް އެނގެން އޮންނަން ޖެހޭނެ ކަމަށެވެ.\nމިއަދުގެ ހުކުމާއެކު ރައީސް މައުމޫން ވަނީ އެއްކޮށް މިނިވަންވެފަ އެވެ. މީގެކުރިން އެމަނިކުފާނު ހުންނެވީ ކަފާލާތުގެ ދަށުން މިނިވަންކޮށްފަ އެވެ. ކަފާލާތުގެ ދަށުން މިނިވަން ކުރީ ރިޔާސީ އިންތިހާބުގައި އިދިކޮޅު ކޯލިޝަނުން ހޯދި ކާމީޔާބީއަށްފަހު އެވެ.\nމި މައްސަލާގެ އިތުރުން ޓެރަރިޒަމްގެ ދައުވާ ވެސް ރައީސް މައުމޫނަށް ކުރެ އެވެ. ނަމަވެސް އެ މައްސަލާގެ ޝަރީއަތް އަދި ދަށު ކޯޓުގައި ވެސް ނުފެށެ އެވެ. ކުރިއަށް ދަނީ އިބްތިދާއީ އަޑުއެހުންތަކެވެ.\nރައީސް މައުމޫންގެ ދަރިކަލުން އަހުމަދު ފާރިސް މައުމޫން ވެސް އެމަނިކުފާނާއެކު ކަފާލާތުގެ ދަށުން ދޫކޮށްލާފަ އެވެ. ހައިކޯޓުގައި ފާރިސްގެ ޖަލު ހުކުމް އިސްތިއުނާފު އަޑުއެހުންތައް ވެސް މިހާރު ވަނީ ނިމިފަ އެވެ. ދެން އޮންނާނީ ހުކުމެވެ.\nރައީސް މައުމޫން އަބްދުލްގައްޔޫމް ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް + ހައިކޯޓް


Solskjaer huree Pogba vikkaa gothakah noon | Mihaaru\nޔުނައިޓެޑް މެޗެއްގެ ތެރެއިން ޕޮގްބާ (ކ) އާއި ސޯލްޝެއާ.\nސޯލްޝެއާ ހުރީ ޕޮގްބާ ވިއްކާ ގޮތަކަށް ނޫން\n10 ޖުލައި 2019 - 08:31\nމެންޗެސްޓާ (ޖުލައި 10) - ކްލަބް ބަދަލުކުރަން ބޭނުންވާ ކަމަށް ބުނެފައިވާ މެންޗެސްޓާ ޔުނައިޓެޑްގެ ތަރި ޕައުލް ޕޮގްބާ، މި ފަހަރުގެ ޓްރާންސްފާ މާކެޓްގައި ވިއްކާލަން އެ ޓީމުގެ ކޯޗު އޮލެ ގުނަ ސޯލްޝެއާ ބޭނުން ނުވާ ކަމަށް ރިޕޯޓްތައް ބުނެފި އެވެ.\nއުމުރުން 26 އަހަރުގެ ޕޮގްބާގެ އޭޖެންޓް މިނޯ ރައިއޯލާ ބުނީ ޔުނައިޓެޑުގައި ޕޮގްބާ މި ވަގުތު ހުރީ އެ ކްލަބުން އޭނާގެ އެދުމާ އެއްގޮތަށް ވީ އެންމެ އަވަހަށް ދޫކޮށްލާނެ ކަމުގެ އިންތިޒާރުގައި ކަމަށެވެ. އަދި ޕޮގްބާގެ ވިސްނުން ހުރީ އާ ޗެލެންޖެއް ނެގުމަށް ކަމަށް ބުންޏެވެ.\nޔުނައިޓެޑްގެ ކޯޗު ސޯލްޝެއާ ވަނީ މީގެ ކުރިން ޕޮގްބާ ވިއްކާލަން އެއްބަސްވެފަ އެވެ. އެކަމަކު އޭރު ސޯލްޝެއާ ކަނޑައެޅި ޝަރުތަކީ ޕޮގްބާ ވިއްކާލުމަށް ފަހު ލިބޭ ފައިސާ އެއްކޮށް ޔުނައިޓެޑްގެ ޓްރާންސްފާ އަށް ހޭދަކުރުމަށެވެ. ރިޕޯޓްތައް ބުނާގޮތުން ޔުނައިޓެޑްގެ ވައިސް ޗެއާމަން އެޑް ވުޑްވާޑް އެ ގޮތަށް އެއްބަސްނުވީ ކްލަބުން ބޭނުންވާ ވަރުގެ ބިޑެއް ނުލިބޭތީ އެވެ.\nޕޮގްބާ ހޯދަން މަސައްކަތްކުރަމުން އަންނަ ޔުވެންޓްސް އާއި ރެއާލް މެޑްރިޑުން ބޭނުންވަނީ ވަކި އަދަދަކަށް ފައިސާ ދިނުމަށް ފަހު ބަދަލުގައި ކުޅުންތެރިން ދޭ ގޮތަށް ޑީލް ކުރިއަށްގެންދާށެވެ. ރިޕޯޓްތައް ބުނާގޮތުގައި ރެއާލުން ވަނީ ޕޮގްބާ އަށް އިސްކޯ އާއި މަޓެއޯ ކޮވަސިޗް ނުވަތަ ގަރެތު ބޭލް ހުށަހަޅައިފަ އެވެ. އަދި ޔުވެންޓަސް އިން ވަނީ އަލެކްސް ސަންޑްރޯ އާއި ޕައޮލޯ ޑިބާލާ ހުށަހަޅައިފަ އެވެ.\nޔުނައިޓެޑުން ޕޮގްބާ މަޑުކުރުވަން ގިނަ މަސައްކަތްތަކެއް ވެސް ވަނީ ކޮށްފަ އެވެ. އެ ގޮތުން އޭނާގެ މުސާރަ ބޮޑުކޮށް ކޮންޓްރެކްޓް އާކުރަން ވެސް ވަނީ ހުށަހަޅައިފަ އެވެ. އެކަމަކު ޕޮގްބާ އެ ގޮތް ބޭނުމެއްނުވި އެވެ. ނަމަވެސް ޔުނައިޓެޑްގެ ކޯޗު ސޯލްޝެއާ ހުރީ އެ މަސައްކަތުގައި އެހާ ފަސޭހައިން ފަހަތަށް ޖެހޭގޮތަކަށެއް ނޫނެވެ. ސޯލްޝެއާގެ ވިސްނުން ހުރީ ޔުނައިޓެޑްގެ ހުރިހާ ޕްރީ ސީޒަން ޓުއާއެއްގައި ޕޮގްބާ ބައިވެރިކޮށް ކްލަބްގައި މަޑުކުރުވޭތޯ ކުރެވެން ހުރި ހުރިހާ މަސައްކަތެއް ކުރަން ނިންމައިފަ އެވެ.\nޔުނައިޓެޑުގެ އެކަޑަމީން ތަމްރީންވި ޕޮގްބާ އަށް އެ ޓީމުގެ ކުރީގެ ކޯޗު އެލެކްސް ފާގަސަން އެކަށީގެންވާ ވަރަށް ފުރުސަތެއް ނުދޭތީ 2012 ވަނަ އަހަރު ޔުވެންޓަސް އަށް ބަދަލުވެ ދުނިޔޭގެ ފެންވަރުގެ ކުޅުންތެރިޔަކަށްވި އެވެ. ޔުނައިޓެޑުން އޭނާ އަލުން ގެނައީ ހޯސޭ މޮރީނިއޯގެ ކޯޗަކަށް ހުރިއިރު 2016 ވަނަ އަހަރު ދުނިޔޭގެ ރެކޯޑް އަގެއް ކަމަށްވާ 89.3 މިލިއަން ޕައުންޑް (115 މިލިއަން ޑޮލަރު) އަށެވެ.\nމި ފަހަރުގެ ޓްރާންސްފާ މާކެޓްގައި ޔުނައިޓެޑުން ވަނީ ސްވަންސީ ސިޓީގެ ވޭލްސް ވިންގް ޑެނިއަލް ޖޭމްސް އާއި ކްރިސްޓަލް ޕެލަސް އަށް ކުޅުނު އިންގްލެންޑްގެ ޒުވާން ޓީމުގެ ފުލްބެކް އާރޮން ވަން ބިސާކާ ގެނެސްފަ އެވެ.\nޝަރުތަކާ އެކު ޕޮގްބާ ވިއްކާލަން ސޯލްޝެއާ އެއްބަސްވެއްޖެ